## **ՀԱՅԱՍՏԱՆԻՀԱՆՐԱՊԵՏՈՒԹՅԱՆ ՕՐԵՆՔԸ**

### **«ՓԱՍՏԱԲԱՆՈՒԹՅԱՆ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**

**Հոդված 1.** «Փաստաբանության մասին» Հայաստանի Հանրապետության՝ 2004 թվականի դեկտեմբերի 14-ի ՀՕ-29-Ն օրենքի (այսուհետ՝ Օրենք) 1-ին հոդվածը շարադրել նոր խմբագրությամբ.

«**Հոդված 1. Օրենքի կարգավորման առարկան**

1. Սույն օրենքը սահմանում է Հայաստանի Հանրապետությունում փաստաբանական գործունեություն կազմակերպելու և իրականացնելու հիմունքները և այդ գործունեության իրականացման կարգը, փաստաբանների մասնագիտական միավորում ստեղծելու և կառավարելու կարգը, փաստաբանների կարգավիճակը, այդ թվում՝ իրավունքները և պարտականությունները, փաստաբանների ուսուցման և վերապատրաստման կազմակերպումը, փաստաբանական գործունեության արտոնագրումը և արտոնագրի գործողության դադարեցումն ու կասեցումը, փաստաբանների պատասխանատվության հիմքերն ու կարգը, անվճար և կամավոր անհատույց իրավաբանական օգնություն տրամադրելու հիմունքներն ու կարգը, ինչպես նաև Հայաստանի Հանրապետությունում փաստաբանական գործունեության հետ կապված այլ հարաբերություններ:

**Հոդված 2.** Օրենքի 2-րդ հոդվածում «քաղաքացիական դատավարության» բառերից հետո լրացնել «, Հայաստանի Հանրապետության վարչական դատավարության» բառերը:

**Հոդված 3.** Օրենքի 5-րդ հոդվածի 3-րդ մասի 2-րդ կետը շարադրել նոր խմբագրությամբ.

«2) այն դեպքերի, երբ անձը վճարովի կամ անվճար հիմունքներով ներկայացնում է այն իրավաբանական անձի շահերը, որի կանոնադրական կապիտալի բաժնեմասերի կամ բաժնետոմսերի քսան և ավելի տոկոսը պատկանում է իրեն կամ սույն մասի 1-ին կետում նշված անձանց:»:

**Հոդված 4.** Օրենքի 7-րդ հոդվածի 2-րդ մասում լրացնել նոր 6.1-ին կետ.

«6.1) խրախուսել փաստաբանների կողմից կամավոր անհատույց իրավաբանական օգնության տրամադրումը.»:

**Հոդված 5.** Օրենքի 8-րդ հոդվածը շարադրել նոր խմբագրությամբ.

«**Հոդված 8. Փաստաբանների պալատի մարմինները**

1. Փաստաբանների պալատի մարմիններն են.

1) փաստաբանների պալատի ընդհանուր ժողովը (այսուհետ նաև` ընդհանուր ժողով).

2) փաստաբանների պալատի խորհուրդը (այսուհետ նաև` խորհուրդ).

3) փաստաբանների պալատի կարգապահական հանձնաժողովը (այսուհետ նաև` կարգապահական հանձնաժողով).

4) փաստաբանների պալատի որակավորման հանձնաժողովը (այսուհետ նաև` որակավորման հանձնաժողով).

5) փաստաբանների պալատի վերահսկողության հանձնաժողովը (այսուհետ նաև` վերահսկողության հանձնաժողով):

2. Սույն օրենքով սահմանված փաստաբանների պալատի մարմիններին վերաբերող դրույթները չեն տարածվում ընդհանուր ժողովի վրա, եթե դա ուղղակիորեն նախատեսված չէ սույն օրենքով:

3. Փաստաբանների պալատի մարմինների անդամներն այդ մարմիններում աշխատում են առանց վարձատրության, բացառությամբ փաստաբանների պալատի կանոնադրությամբ նախատեսված դեպքերի:

4. Փաստաբանների պալատի մարմինների անդամներն այդ մարմիններում աշխատանքը կարող են համատեղել փաստաբանական գործունեության հետ։

5. Փաստաբանների պալատի անդամը կարող է ընտրվել փաստաբանների պալատի մեկ մարմնում: Փաստաբանների պալատի նախագահը, նրա տեղակալները, հանրային պաշտպանի գրասենյակի ղեկավարը, նրա տեղակալները, փաստաբանական դպրոցի կառավարման խորհրդի անդամները, տնօրենը, նրա տեղակալները չեն կարող լինել փաստաբանների պալատի որևէ մարմնի անդամ, իսկ փաստաբանների պալատի որևէ մարմնի անդամ ընտրվելու դեպքում նրանց՝ որպես փաստաբանների պալատի նախագահի, նրա տեղակալի, հանրային պաշտպանի գրասենյակի ղեկավարի, նրա տեղակալի, փաստաբանական դպրոցի կառավարման խորհրդի անդամի, տնօրենի կամ նրա տեղակալի լիազորությունները դադարեցվում են:

6. Փաստաբանների պալատի մարմինների լիազորությունները, կազմավորման կարգը, խնդիրներն ու գործառույթները սահմանվում են սույն օրենքով և փաստաբանների պալատի կանոնադրությամբ։

7. Փաստաբանների պալատի խորհրդի անդամները և փաստաբանների պալատի այլ մարմինների՝ ընդհանուր ժողովի կողմից ընտրվող անդամները ընտրվում են վարկանիշային կարգով, բայց ոչ ավելի, քան երկու անգամ անընդմեջ:

8. Փաստաբանների պալատի մարմինների՝ ընդհանուր ժողովի կողմից ընտրված անդամի լիազորությունների վաղաժամկետ դադարման կամ դադարեցման դեպքում այդ անդամի փոխարեն ներգրավվում է տվյալ մարմնի անդամների վերջին ընտրության տվյալներով հաջորդ առավել «կողմ» ձայներ ստացած, սակայն չընտրված անձը՝ նախորդ անդամի սահմանված ժամկետի մնացած ժամանակահատվածի համար` փաստաբանների պալատի կանոնադրությամբ սահմանված կարգով:

9. Փաստաբանների պալատի մարմինների անդամներն իրենց կազմից ձայների մեծամասնությամբ ընտրում են տվյալ մարմնի նախագահին։

10. Փաստաբանների պալատի մարմնի նիստերը հրավիրում է տվյալ մարմնի նախագահը՝ ըստ անհրաժեշտության։ Փաստաբանների պալատի մարմնի նիստերը կարող են հրավիրվել տվյալ մարմնի անդամների մեկ երրորդի նախաձեռնությամբ, իսկ խորհրդի նիստերը՝ նաև վերահսկողության հանձնաժողովի, փաստաբանների պալատի նախագահի կամ փաստաբանների պալատի առնվազն երեսուն անդամների նախաձեռնությամբ:

11. Փաստաբանների պալատի մարմնի նիստն իրավազոր է, եթե դրան մասնակցում է տվյալ մարմնի անդամների առնվազն կեսը։ Փաստաբանների պալատի մարմինների նիստերին այդ մարմինների անդամները քվեարկում և իրենց այլ լիազորություններն իրականացնում են անձամբ:

12. Փաստաբանների պալատի մարմնի որոշումներն ընդունվում են տվյալ մարմնի նիստին ներկա անդամների ձայների պարզ մեծամասնությամբ, եթե ձայների առավել մեծ քանակ նախատեսված չէ սույն օրենքով կամ փաստաբանների պալատի կանոնադրությամբ: Ձայների հավասարության դեպքում նիստը նախագահողի ձայնը որոշիչ է:

13. Փաստաբանների պալատի մարմնի որոշումներն ուժի մեջ են մտնում փաստաբանների պալատի կանոնադրությամբ նախատեսված կարգով հրապարակվելու պահից, եթե սույն օրենքով կամ փաստաբանների պալատի կանոնադրությամբ այլ բան նախատեսված չէ:

14. Փաստաբանների պալատի մարմինների անդամների լիազորությունները դադարում են.

1) նրանց լիազորությունների ժամկետն ավարտվելու դեպքում՝ համապատասխան մարմնի հաջորդ կազմի լիազորությունները ստանձնելու պահից.

2) հրաժարական ներկայացնելու դեպքում.

3) փաստաբանների պալատի անդամի արտոնագրի գործողության դադարեցման կամ կասեցման դեպքում.

4) ներկայացմամբ նշանակվող անդամներին իրենց ներկայացրած մարմնի (անձի) կողմից հետ կանչելու դեպքում, եթե դադարել են նրանց միջև աշխատանքային կամ այլ հարաբերությունները:

15. Փաստաբանների պալատի մարմինների անդամների լիազորությունները դադարեցվում են.

1) երկարատև անաշխատունակության կամ այլ հարգելի պատճառով մեկ տարվա ընթացքում տվյալ մարմնի նիստերի առնվազն կեսից բացակայելու դեպքում.

2) մեկ տարվա ընթացքում տվյալ մարմնի նիստերից անհարգելի պատճառով առնվազն երկու անգամ անընդմեջ կամ ընդհանուր հինգ անգամ բացակայելու դեպքում.

3) իր պաշտոնեական պարտականությունները պարբերաբար չկատարելու կամ ոչ պատշաճ կատարելու դեպքում:

16. Սույն հոդվածի 15-րդ մասով նախատեսված դեպքերում փաստաբանների պալատի մարմինների անդամների լիազորությունները դադարեցվում են համապատասխան մարմնի անդամների, իսկ փաստաբանների պալատի նախագահի լիազորությունները՝ փաստաբանների պալատի խորհրդի անդամների ընդհանուր թվի ձայների առնվազն երկու երրորդով ընդունված որոշմամբ: Փաստաբանների պալատի մարմնի այն անդամը, որի լիազորությունների դադարեցման հարցը քննարկվում է, չի մասնակցում քվեարկությանը, սակայն իրավունք ունի անձամբ կամ ներկայացուցչի միջոցով մասնակցել համապատասխան մարմնի տվյալ նիստին, ներկայացնել ապացույցներ և բացատրություններ:

17. Փաստաբանների պալատի մարմնի անդամի կամ նախագահի լիազորությունները դադարեցնելու հարցը լուծելու համար համապատասխան մարմնի նախագահի կողմից նիստ չհրավիրվելու դեպքում այն հրավիրվում է համապատասխան մարմնի առնվազն երեք անդամի կողմից:

18. Փաստաբանների պալատի մարմնի նախագահի լիազորությունները դադարում են նրա՝ որպես փաստաբանների պալատի անդամի լիազորությունների դադարման կամ դադարեցման, ինչպես նաև նրա՝ տվյալ մարմնի նախագահի պաշտոնից հրաժարական ներկայացնելու դեպքում: Փաստաբանների պալատի մարմնի նախագահի կողմից իր պարտականությունները չկատարելը հիմք է տվյալ մարմնի անդամների ընդհանուր թվի ձայների առնվազն երկու երրորդով ընդունված որոշմամբ նրա լիազորությունները դադարեցնելու համար։

19. Արձակուրդի կամ գործուղման դեպքում փաստաբանների պալատի մարմնի նախագահը տվյալ մարմնի անդամներից մեկին նշանակում է իրեն փոխարինող: Փոխարինող չնշանակելու, ինչպես նաև փաստաբանների պալատի մարմնի նախագահի ժամանակավոր անաշխատունակության, լիազորությունների դադարման կամ դադարեցման դեպքերում համապատասխան մարմնի նախագահին փոխարինում է այդ մարմնի տարիքով ավագ անդամը՝ մինչև տվյալ մարմնի նոր նախագահի ընտրությունը:

20. Փաստաբանների պալատի մարմնի՝ ներկայացմամբ նշանակվող անդամի լիազորությունները դադարելու դեպքում այդ անդամին ներկայացրած մարմինը (անձը) 10 աշխատանքային օրվա ընթացքում ներկայացնում է նոր ներկայացուցչի: Փաստաբանների պալատի մարմնի՝ ներկայացմամբ նշանակվող անդամի լիազորությունների դադարեցման դեպքում փաստաբանների պալատի համապատասխան մարմնի որոշումը ուղարկվում է լիազորությունները դադարեցված անդամին ներկայացրած մարմնին (անձին), որը որոշումը ստանալուց հետո 10 աշխատանքային օրվա ընթացքում ներկայացնում է նոր ներկայացուցչի:»:

**Հոդված 6.** Օրենքի 9-րդ հոդվածի`

1) 1-ին մասը շարադրել նոր խմբագրությամբ.

«1. Փաստաբանների պալատի ընդհանուր ժողովը փաստաբանների պալատի բարձրագույն մարմինն է, որը.

1) հաստատում է փաստաբանների պալատի կանոնադրությունը և փաստաբանի վարքագծի կանոնագիրքը կամ դրանց փոփոխությունները.

2) ընտրում է փաստաբանների պալատի նախագահին, խորհրդի անդամներին, կարգապահական հանձնաժողովի, որակավորման հանձնաժողովի և վերահսկողության հանձնաժողովի` սույն օրենքով նախատեսված անդամներին.

3) լուծում է օրենքով կամ փաստաբանների պալատի կանոնադրությամբ նախատեսված այլ հարցեր։».

2) 4-րդ մասում «և սույն օրենքի 39.5-րդ հոդվածով նախատեսված անձանց» բառերը փոխարինել «, որակավորման հանձնաժողովի, կարգապահական հանձնաժողովի և վերահսկողության հանձնաժողովի՝ ընդհանուր ժողովի կողմից ընտրվող անդամների» բառերով.

3) 5-րդ մասը շարադրել նոր խմբագրությամբ.

«5. Փաստաբանների պալատի ընդհանուր ժողովը (գումարմամբ կամ հեռակա կարգով) հրավիրվում է փաստաբանների պալատի խորհրդի որոշմամբ` ոչ ուշ, քան երկու տարին մեկ անգամ: Փաստաբանների պալատի ընդհանուր ժողովին մասնակցելու իրավունք ունեցող փաստաբանների պալատի անդամների ընդհանուր թվի մեկ հինգերորդի կամ փաստաբանների պալատի նախագահի պահանջով փաստաբանների պալատի խորհուրդը պարտավոր է հրավիրել ընդհանուր ժողով՝ փաստաբանների պալատի կանոնադրությամբ սահմանված կարգով և ժամկետում: Փաստաբանների պալատի մարմինների ընտրությունների նպատակով ընդհանուր ժողովը հրավիրվում է համապատասխան մարմնի գործող կազմի լիազորությունների ավարտից առնվազն երեսուն օր առաջ:».

4) 6-րդ մասում «իրավազոր է» բառերը փոխարինել «իրավասու է (քվորում ունի)» բառերով:

**Հոդված 7.** Օրենքի 9.1-ին հոդվածի 1-ին մասում «և սույն օրենքի 39.5-րդ հոդվածով նախատեսված անձանց» բառերը փոխարինել «, որակավորման հանձնաժողովի, կարգապահական հանձնաժողովի և վերահսկողության հանձնաժողովի՝ ընդհանուր ժողովի կողմից ընտրվող անդամների» բառերով:

**Հոդված 8.** Օրենքի 10-րդ հոդվածը շարադրել նոր խմբագրությամբ.

«**Հոդված 10. Փաստաբանների պալատի խորհուրդը**

1. Փաստաբանների պալատի խորհուրդը փաստաբանների պալատի գործադիր, ինչպես նաև փաստաբաններին կարգապահական պատասխանատվության ենթարկելու հետ կապված հարցերը քննարկող և լուծող մարմինն է:

2. Փաստաբանների պալատի խորհուրդը կազմավորվում է չորս տարի ժամկետով՝ փաստաբանների պալատի ընդհանուր ժողովի կողմից ընտրված փաստաբաններից, որոնց թիվը չի կարող պակաս լինել տասներեքից:

3. Փաստաբանների պալատի խորհրդի անդամը իր պաշտոնավարման ընթացքում ցանկացած պարագայում պետք է դրսևորի քաղաքական զսպվածություն:

4. Փաստաբանների պալատի խորհուրդը.

1) մշակում և փաստաբանների պալատի ընդհանուր ժողովի հաստատմանն է ներկայացնում նոր խմբագրությամբ կանոնադրությունը, կանոնադրության փոփոխությունները կամ լրացումները.

2) մշակում և փաստաբանների պալատի ընդհանուր ժողովի հաստատմանն է ներկայացնում փաստաբանի վարքագծի կանոնագիրքը.

3) փաստաբանների պալատի նախագահի ներկայացմամբ հաստատում է փաստաբանների պալատի տարեկան բյուջեն.

4) հաստատում և հրապարակում է փաստաբանների պալատի մարմինների, հանրային պաշտպանի գրասենյակի, փաստաբանական դպրոցի գործունեության վերաբերյալ տարեկան հաշվետվությունները, ներառյալ՝ փաստաբանների պալատի տարեկան բյուջեի կատարման վերաբերյալ հաշվետվությունը, ինչպես նաև խորհրդի կողմից ընտրված՝ փաստաբանների պալատի ֆինանսատնտեսական գործունեության նկատմամբ իրականացված անկախ աուդիտորական եզրակացությունը.

5) կազմավորում է հաշվիչ հանձնաժողովը.

6) սահմանում է փաստաբանի անդամավճարի և հավակնորդի մուտքի ու այլ վճարների, ինչպես նաև փաստաբանների վերապատրաստման համար անհրաժեշտ վճարների չափերը, ինչպես նաև դրանք վճարելու կարգը.

7) որոշում է ընդունում փաստաբանի հավակնորդներին (այսուհետ` հավակնորդ) փաստաբանական գործունեության արտոնագիր տրամադրելու վերաբերյալ` սույն օրենքի 29-րդ հոդվածով նախատեսված կարգով.

8) որոշում է ընդունում փաստաբանի արտոնագիրն ուժը կորցրած ճանաչելու մասին.

9) որոշում է ընդունում փաստաբանի արտոնագրի գործողությունը կասեցնելու կամ վերականգնելու մասին.

10) փաստաբանների հարցմամբ տալիս է խորհրդատվական բնույթի պարզաբանումներ փաստաբանի վարքագծի կանոնագրքով, ինչպես նաև պարզաբանումներ փաստաբանների պալատի կանոնադրությամբ և փաստաբանների պալատի ներքին ակտերով նախատեսված դրույթների կիրառության վերաբերյալ.

11)  հաստատում է խորհրդի, փաստաբանների պալատի այլ մարմինների, իսկ անհրաժեշտության դեպքում` փաստաբանների պալատի կառուցվածքային ստորաբաժանումների գործունեության կարգը.

12) փաստաբանների պալատի ընդհանուր ժողովում անցկացված ընտրությունների արդյունքների և սույն օրենքի 11.1-ին հոդվածի 2-րդ մասով, 12-րդ հոդվածի 2-րդ մասով և 12.1-ին հոդվածի 2-րդ մասով նախատեսված մարմինների ներկայացման հիման վրա հաստատում է փաստաբանների պալատի կարգապահական հանձնաժողովի, որակավորման հանձնաժողովի և վերահսկողության հանձնաժողովի կազմերը՝ համապատասխան ընտրությունների ամփոփման կամ համապատասխան մարմնի ներկայացուցչի ներկայացման պահից 10 աշխատանքային օրվա ընթացքում.

13) նշանակում է հանրային պաշտպանի գրասենյակի ղեկավարին.

14) վերահսկողություն է իրականացնում հանրային պաշտպանի գրասենյակի գործունեության նկատմամբ.

15) հանրային պաշտպանի գրասենյակի ղեկավարի առաջարկությամբ Հայաստանի Հանրապետության կառավարություն է ներկայացնում հանրային պաշտպանի գրասենյակի ծախսերի նախահաշիվը (բյուջետային հայտը)` պետական բյուջեի նախագծում ընդգրկելու համար.

16) նախաձեռնում է փաստաբանների պալատում իրականացված ֆինանսատնտեսական գործունեության վերահսկման արդյունքում բացահայտված թերությունների վերացմանն ուղղված միջոցառումներ և իրականացնում դրանց վերահսկումը.

17) հաստատում է փաստաբանների պալատի աշխատակազմի հաստիքացուցակը.

18) լուծում է փաստաբանին կարգապահական պատասխանատվության ենթարկելու հետ կապված հարցերը.

19) իրականացնում է օրենքով և փաստաբանների պալատի կանոնադրությամբ սահմանված այլ լիազորություններ, ինչպես նաև փաստաբանների պալատի մյուս մարմինների իրավասությանը չվերապահված այլ լիազորություններ:

5. Փաստաբանների պալատի խորհրդի նախագահը.

1) համակարգում է խորհրդի գործունեությունը և կազմակերպում նրա բնականոն աշխատանքը.

2) հաստատում է փաստաբանների պալատի խորհրդի նիստի օրակարգը.

3) ստորագրում է խորհրդի որոշումները.

4) ստորագրում է փաստաբանների արտոնագրերը.

5) իրականացնում է օրենքով կամ փաստաբանների պալատի կանոնադրությամբ սահմանված այլ լիազորություններ։

6. Փաստաբանների պալատի խորհրդի նիստերը հրավիրվում են տարեկան չորս անգամից ոչ պակաս:

7. Փաստաբանին կարգապահական պատասխանատվության ենթարկելու վերաբերյալ գործը քննելու նպատակով փաստաբանների պալատի խորհրդի նիստի գումարման հետ կապված առանձնահատկությունները սահմանվում են սույն օրենքի 39.6-րդ հոդվածով:»:

**Հոդված 9.** Օրենքում լրացնել նոր 11.1-ին հոդված.

«**Հոդված 11.1. Փաստաբանների պալատի կարգապահական հանձնաժողովը**

1. Փաստաբանների պալատի կարգապահական հանձնաժողովը կազմավորվում է փաստաբանների նկատմամբ կարգապահական վարույթ հարուցելու հետ կապված հարցերը լուծելու նպատակով: 2. Փաստաբանների պալատի կարգապահական հանձնաժողովը կազմավորվում է չորս տարի ժամկետով՝ ինը անդամի կազմով, ներկայացուցչության հետևյալ համամասնությամբ՝

1) փաստաբանների պալատի ընդհանուր ժողովի կողմից ընտրված առնվազն հինգ տարվա փաստաբանական ստաժ ունեցող հինգ փաստաբան.

2) Հայաստանի Հանրապետության արդարադատության նախարարությունից մեկ ներկայացուցիչ` Հայաստանի Հանրապետության արդարադատության նախարարի ներկայացմամբ.

3) Հայաստանի Հանրապետության վճռաբեկ դատարանից (այսուհետ` վճռաբեկ դատարան) մեկ դատավոր` վճռաբեկ դատարանի նախագահի ներկայացմամբ։

4) Հայաստանի Հանրապետության մարդու իրավունքների պաշտպանի աշխատակազմից մեկ ներկայացուցիչ՝ Հայաստանի Հանրապետության մարդու իրավունքների պաշտպանի ներկայացմամբ.

5) հասարակական կազմակերպություններից մեկ ներկայացուցիչ՝ սույն հոդվածով սահմանված կարգին և պայմաններին համապատասխան։

3. Սույն հոդվածի 2-րդ մասի 5-րդ կետով սահմանված անդամի թեկնածու կարող է առաջադրել Հայաստանի Հանրապետությունում գրանցված հասարակական կազմակերպությունը, որի կանոնադրական նպատակները կարգապահական հանձնաժողովի անդամի ընտրություններին նախորդող չորս տարիների ընթացքում ներառել են ժողովրդավարության և մարդու իրավունքների պաշտպանության (իրավապաշտպան) գործունեության ոլորտները: Թեկնածուներին ներգրավելու նպատակով փաստաբանների պալատի խորհուրդը փաստաբանների պալատի կարգապահական հանձնաժողովի ընտրություններից առնվազն 50 օր առաջ հայտարարում է մրցույթ, որի շրջանակներում սույն մասով սահմանված պահանջներին բավարարող հասարակական կազմակերպությունները կարող են առաջադրել սույն հոդվածի 2-րդ մասի 5-րդ կետով սահմանված անդամի թեկնածուի մեկական հավակնորդ: Հասարակական կազմակերպությունների կողմից փաստաբանների պալատի խորհրդին ներկայացվող փաստաթղթերը, դրանց ներկայացման և ուսումնասիրման կարգն ու պայմանները սահմանում է փաստաբանների պալատի խորհուրդը: Սահմանված փաստաթղթերը ուսումնասիրելուց հետո, սույն մասի պահանջներին համապատասխանող անձանց փաստաբանների պալատի խորհուրդը ներառում է սույն հոդվածի 2-րդ մասի 5-րդ կետով սահմանված անդամի թեկնածուների շարքում:

4. Սույն հոդվածի 2-րդ մասի 5-րդ կետով սահմանված անդամին ընտրում է փաստաբանների պալատի ընդհանուր ժողովը՝ փաստաբանների պալատի խորհրդի կողմից սույն հոդվածի 3-րդ մասի համաձայն կազմված թեկնածուների շարքից: Նախքան ընդհանուր ժողովի գումարումը, որի ընթացքում ընտրվելու են կարգապահական հանձնաժողովի անդամները, թեկնածուների վերաբերյալ տեղեկությունները ուղարկվում են փաստաբանների պալատի ընդհանուր ժողովին մասնակցելու իրավունք ունեցող փաստաբանների պալատի անդամներին:

5. Փաստաբանների պալատի կարգապահական հանձնաժողովը.

1) փաստաբանի նկատմամբ հարուցում է կարգապահական վարույթ.

2) իրականացնում է սույն օրենքով և փաստաբանների պալատի կանոնադրությամբ սահմանված այլ լիազորություններ:»:

**Հոդված 10.** Օրենքի 12-րդ հոդվածը շարադրել նոր խմբագրությամբ.

«**Հոդված 12. Փաստաբանների պալատի որակավորման հանձնաժողովը**

1. Փաստաբանների պալատի որակավորման հանձնաժողովը կազմավորվում է որակավորման քննությունները կազմակերպելու և դրանց արդյունքներն ամփոփելու նպատակով։

2. Փաստաբանների պալատի որակավորման հանձնաժողովը կազմավորվում է երկու տարի ժամկետով` ինը անդամի կազմով, ներկայացուցչության հետևյալ համամասնությամբ՝

1) փաստաբանների պալատի ընդհանուր ժողովի կողմից ընտրված հինգ փաստաբան.

2) Հայաստանի Հանրապետության արդարադատության նախարարությունից մեկ ներկայացուցիչ` Հայաստանի Հանրապետության արդարադատության նախարարի ներկայացմամբ.

3) երկու իրավաբան գիտնական՝ սույն հոդվածով սահմանված կարգին և պայմաններին համապատասխան.

4) վճռաբեկ դատարանից մեկ դատավոր` վճռաբեկ դատարանի նախագահի ներկայացմամբ։

3. Սույն հոդվածի 2-րդ մասի 3-րդ կետով սահմանված անդամի թեկնածու կարող է առաջադրվել իրավագիտության բնագավառում գիտական աստիճան ունեցող և Հայաստանի Հանրապետությունում հավատարմագրված բարձրագույն ուսումնական հաստատությունում վերջին վեց տարիների ընթացքում առնվազն երեք տարի իրավունք դասավանդած կամ գիտական հաստատությունում գիտական աշխատանք կատարած անձը: Թեկնածուներին ներգրավելու նպատակով փաստաբանների պալատի խորհուրդը փաստաբանների պալատի որակավորման հանձնաժողովի ընտրություններից առնվազն 50 օր առաջ հայտարարում է մրցույթ, որի շրջանակներում Հայաստանի Հանրապետությունում հավատարմագրված բարձրագույն ուսումնական հաստատությունները կարող են խորհրդի սահմանած ժամկետում առաջադրել սույն հոդվածի 2-րդ մասի 3-րդ կետով սահմանված անդամի թեկնածուի մեկական հավակնորդ: Հավակնորդների կողմից փաստաբանների պալատի խորհրդին ներկայացվող փաստաթղթերը, դրանց ներկայացման և ուսումնասիրման կարգն ու պայմանները սահմանում է փաստաբանների պալատի խորհուրդը: Սահմանված փաստաթղթերը ուսումնասիրելուց հետո, սույն մասի պահանջներին համապատասխանող անձանց փաստաբանների պալատի խորհուրդը ներառում է սույն հոդվածի 2-րդ մասի 3-րդ կետով սահմանված անդամի թեկնածուների շարքում:

4. Սույն հոդվածի 2-րդ մասի 3-րդ կետով սահմանված անդամին ընտրում է փաստաբանների պալատի ընդհանուր ժողովը՝ փաստաբանների պալատի խորհրդի կողմից սույն հոդվածի 3-րդ մասի համաձայն կազմված թեկնածուների շարքից: Նախքան ընդհանուր ժողովի գումարումը, որի ընթացքում ընտրվելու են որակավորման հանձնաժողովի անդամները, թեկնածուների վերաբերյալ տեղեկությունները ուղարկվում են փաստաբանների պալատի ընդհանուր ժողովին մասնակցելու իրավունք ունեցող փաստաբանների պալատի անդամներին:»:

**Հոդված 11.** Օրենքում լրացնել նոր 12.1-ին հոդված.

«**Հոդված 12.1. Փաստաբանների պալատի վերահսկողության հանձնաժողովը**

1. Փաստաբանների պալատի վերահսկողության հանձնաժողովը ձևավորվում է փաստաբանների պալատի ֆինանսատնտեսական գործունեության նկատմամբ վերահսկողության իրականացմանը և հաշվետվողականության ապահովմանը օժանդակելու, ինչպես նաև հանրային պաշտպանի գրասենյակի գործունեությունը վերահսկելու նպատակով:

2. Վերահսկողության հանձնաժողովը կազմավորվում է չորս տարի ժամկետով` յոթ անդամի կազմով, ներկայացուցչության հետևյալ համամասնությամբ՝

1) փաստաբանների պալատի ընդհանուր ժողովի կողմից ընտրված հինգ փաստաբան.

2) Հայաստանի Հանրապետության արդարադատության նախարարության մեկ ներկայացուցիչ՝ Հայաստանի Հանրապետության արդարադատության նախարարի ներկայացմամբ.

3) Հայաստանի Հանրապետության ֆինանսների նախարարության մեկ ներկայացուցիչ` Հայաստանի Հանրապետության ֆինանսների նախարարի ներկայացմամբ:

3. Վերահսկողության հանձնաժողովը.

1) խորհրդի հաստատմանը ներկայացվող փաստաբանների պալատի մարմինների, հանրային պաշտպանի գրասենյակի և փաստաբանական դպրոցի գործունեության տարեկան հաշվետվությունների վերաբերյալ նախքան խորհրդի համապատասխան նիստի անցկացումը տալիս է եզրակացություններ՝ խորհրդի կողմից սահմանված կարգով և ժամկետներում.

2) սեփական նախաձեռնությամբ կարող է ստուգել կամավոր անհատույց իրավաբանական օգնություն տրամադրելու վերաբերյալ հաշվետվությունների համապատասխանությունը սույն օրենքով սահմանված պահանջներին.

3) փաստաբանների պալատի խորհրդին առաջարկություններ է ներկայացնում փաստաբանների պալատի արտաքին աուդիտն իրականացնող անձի ընտրության չափանիշների, վարձատրության և այլ էական պայմանների վերաբերյալ.

4) փաստաբանների պալատի խորհրդին առաջարկություններ է ներկայացնում փաստաբանների պալատի արտաքին աուդիտն իրականացնող անձի առաջարկությունների իրականացումն ապահովելու վերաբերյալ.

5) ստուգում և գնահատում է հանրային պաշտպանների գործունեությունը՝ խորհրդի սահմանած կարգով և չափանիշներին համապատասխան.

6) ստուգում է հանրային պաշտպանի գրասենյակի ֆինանսական և այլ հաշվետվությունները, գործունեության ֆինանսատնտեսական արդյունքները և իրականացնում է դրանց վերլուծություն.7) հանրային պաշտպանի գրասենյակի ղեկավարի աջակցությամբ կազմում և խորհրդի հաստատմանն է ներկայացնում հանրային պաշտանության զարգացման ծրագրերը` խորհրդի կողմից սահմանված կարգով և ժամկետներում.

8) հանրային պաշտպանի գրասենյակի ղեկավարի աջակցությամբ կազմում և խորհրդի հաստատմանն է ներկայացնում հանրային պաշտպանի գրասենյակի տարեկան հիմնական կատարողական ցուցանիշները` խորհրդի կողմից սահմանված կարգով և ժամկետներում, որոնք ըստ մասնագիտացման առնվազն պետք է ներառեն.

ա. անվճար իրավաբանական օգնություն տրամադրելու վերաբերյալ ստացված դիմումների (միջնորդությունների) թիվը,

բ. հանրային պաշտպանություն իրականացնելու մասին որոշումների ու դիմումը բավարարելու և գործը հանրային պաշտպանին հանձնելու մասին որոշումների թիվը,

գ. անվճար իրավաբանական օգնություն ստացած անձանց թիվը,

դ. փաստացի իրավաբանական օգնություն տրամադրելու դեպքերի թիվը՝ ներառյալ տրամադրված անվճար իրավաբանական օգնության տեսակը (հայցադիմումների, դիմումների, բողոքների և այլ իրավաբանական բնույթի դատավարական փաստաթղթերի կազմում, իրավաբանական տեղեկատվության տրամադրում, ինչպես նաև ներկայացուցչություն (պաշտպանությունը)` քրեական, քաղաքացիական, վարչական և սահմանադրական գործերով՝ նշելով գերծերի համարները) և համառոտ նկարագրությունը՝ հաշվի առնելով սույն օրենքով նախատեսված փաստաբանական գաղտնիքի պահպանման պահանջը,

ե. հանրային պաշտպանության իրականացման կապակցությամբ ստացված բողոքների թիվը.

9) իր գործունեության արդյունքները ներկայացնում է փաստաբանների պալատի խորհրդին, իսկ սույն մասի 6-8-րդ կետերով նախատեսված ստուգման և վերլուծության արդյունքները, հանրային պաշտանության զարգացման ծրագրերը և հանրային պաշտպանի գրասենյակի տարեկան հիմնական կատարողական ցուցանիշները ներկայացնում է նաև Հայաստանի Հանրապետության արդարադատության նախարարությանը.

10) իրականացնում է օրենքով կամ փաստաբանների պալատի կանոնադրությամբ սահմանված այլ լիազորություններ:

4. Փաստաբանների պալատի վերահսկողության հանձնաժողովը կամ դրա անդամները փաստաբանների պալատի ցանկացած մարմնից, պաշտոնատար անձից կամ այլ աշխատողներից կարող են պահանջել վերահսկողության հանձնաժողովի լիազորությունների իրականացման համար անհրաժեշտ փաստաթղթեր և տեղեկություններ, իսկ պահանջը ստացած մարմինը կամ անձը պարտավոր է տրամադրել դրանք հանձնաժողովին՝ հաշվի առնելով սույն օրենքով նախատեսված փաստաբանական գաղտնիքի պահպանման պահանջը:»:

**Հոդված 12.** Օրենքի 13-րդ հոդվածը շարադրել նոր խմբագրությամբ.

«**Հոդված 13. Փաստաբանների պալատի նախագահը**

1. Փաստաբանների պալատի նախագահի իրավասության ներքո են փաստաբանների պալատի ընթացիկ գործունեության կառավարման բոլոր հարցերը, բացառությամբ սույն օրենքով կամ կանոնադրությամբ ընդհանուր ժողովի կամ փաստաբանների պալատի այլ մարմինների իրավասությանը վերապահված հարցերի:

2. Փաստաբանների պալատի նախագահին փաստաբանների պալատի անդամների կազմից ընտրում է ընդհանուր ժողովը՝ փակ գաղտնի քվեարկությամբ, չորս տարի ժամկետով, բայց ոչ ավելի, քան երկու անգամ անընդմեջ։

3. Փաստաբանների պալատի նախագահ ընտրված է համարվում այն թեկնածուն, որը ստացել է քվեարկության մասնակիցների (քվեաթերթիկ ստացածների) ձայների կեսից ավելին:

4. Եթե քվեարկվել է երկու կամ ավելի թեկնածու, և նրանցից որևէ մեկը չի ստացել անհրաժեշտ ձայներ, ապա անցկացվում է քվեարկության երկրորդ փուլ, որին կարող են մասնակցել առավել ձայներ ստացած երկու թեկնածուները: Հավասար ձայների դեպքում երկրորդ փուլին երկրորդ թեկնածուի մասնակցությունը որոշվում է վիճակահանությամբ: Երկրորդ փուլում ընտրված է համարվում առավել ձայներ ստացած թեկնածուն, իսկ ձայների հավասար լինելու դեպքում անցկացվում է վիճակահանություն:

5. Այն դեպքում, երբ քվեարկվել է մեկ թեկնածու, նա համարվում է ընտրված, եթե ստացել է քվեարկության մասնակիցների ձայների կեսից ավելին: Եթե փաստաբանների պալատի նախագահ չի ընտրվում, ապա քվեարկությունից հետո` մեկ ամսվա ընթացքում, անցկացվում է նոր ընտրություն:

6. Փաստաբանների պալատի նախագահի լիազորությունները դադարում են.

1) նրա լիազորությունների ժամկետն ավարտվելու դեպքում՝ հաջորդ նախագահի լիազորությունները ստանձնելու պահից.

2) հրաժարական ներկայացնելու դեպքում.

3) փաստաբանի արտոնագրի գործողության դադարեցման կամ կասեցման դեպքում:

7. Փաստաբանների պալատի նախագահի լիազորությունները դադարեցվում են.

1) երկարատև անաշխատունակության կամ այլ հարգելի պատճառով մեկ տարվա ընթացքում 80 օր աշխատանքի չներկայանալու դեպքում.

2) իր պաշտոնեական պարտականությունները պարբերաբար չկատարելու կամ ոչ պատշաճ կատարելու դեպքում:

8. Սույն հոդվածի 7-րդ մասով նախատեսված դեպքերում փաստաբանների պալատի նախագահի լիազորությունները դադարեցվում են փաստաբանների պալատի խորհրդի անդամների ընդհանուր թվի ձայների առնվազն երկու երրորդով ընդունված որոշմամբ: Փաստաբանների պալատի նախագահը իրավունք ունի անձամբ կամ ներկայացուցչի միջոցով մասնակցել խորհրդի տվյալ նիստին, ներկայացնել ապացույցներ և բացատրություններ:

9. Փաստաբանների պալատի նախագահի լիազորությունները դադարեցնելու հարցը լուծելու համար խորհրդի նախագահի կողմից նիստ չհրավիրվելու դեպքում այն հրավիրվում է խորհրդի առնվազն երեք անդամի կողմից:

10. Փաստաբանների պալատի նախագահի լիազորությունների վաղաժամկետ դադարման կամ դադարեցման դեպքում վերջինիս պարտականությունները նրա համար սահմանված ժամկետի մնացած ժամանակահատվածի համար կատարում է նրա տեղակալներից մեկը՝ խորհրդի անդամների ընդհանուր թվի ձայների առնվազն երկու երրորդով ընդունված որոշմամբ:

11. Փաստաբանների պալատի նախագահը՝

1) ներկայացնում է փաստաբանների պալատը պետական և տեղական ինքնակառավարման մարմինների և առևտրային ու ոչ առևտրային կազմակերպությունների հետ հարաբերություններում. ներկայացնում է փաստաբանների պալատը պետական և տեղական ինքնակառավարման մարմինների և առևտրային ու ոչ առևտրային կազմակերպությունների հետ հարաբերություններում.

2) առանց լիազորագրի` իր իրավասության սահմաններում հանդես է գալիս փաստաբանների պալատի անունից և ներկայացնում նրա շահերը.

3) իր իրավասությանը վերապահված հարցերով տալիս է լիազորագրեր.

4) սահմանված կարգով փաստաբանների պալատի անունից կնքում է գործարքներ.

5) սույն օրենքով և փաստաբանների պալատի կանոնադրությամբ սահմանված կարգով տնօրինում է փաստաբանների պալատի գույքը: Եթե ձեռքբերվող կամ օտարվող գույքի (ծառայության, աշխատանքի) արժեքը գերազանցում է նվազագույն աշխատավարձի հազարապատիկը, ապա նախքան այդպիսի գործարքի կնքումը փաստաբանների պալատի նախագահը պետք է ստանա փաստաբանների պալատի խորհրդի համաձայնությունը: Նվազագույն աշխատավարձի հազարապատիկը գերազանցող գործարք կնքելու կարգը սահմանվում է փաստաբանների պալատի կանոնադրությամբ.

6) ընդունում է որոշումներ փաստաբանների պալատի բնականոն գործունեությունն ապահովելուն առնչվող հարցերի վերաբերյալ.

7) նշանակում և ազատում է փաստաբանների պալատի աշխատակազմի աշխատողներին, նրանց նկատմամբ կիրառում է խրախուսման միջոցներ և նշանակում կարգապահական տույժեր.

8) փաստաբանների պալատի նախագահի ներկայացմամբ սահմանում է փաստաբանների պալատի աշխատակազմի աշխատողների ծառայողական լիազորությունների շրջանակը.

9) ապահովում է փաստաբանների պալատի ընդհանուր ժողովի և խորհրդի որոշումների կատարումը.

10) իր իրավասության սահմաններում արձակում է հրամաններ, հրահանգներ, տալիս է կատարման համար պարտադիր ցուցումներ և վերահսկում դրանց կատարումը.

11) ընդգրկում է փաստաբանին փաստաբանների ցուցակում.

12) տրամադրում է փաստաբանի վկայականներ ու պլաստիկ քարտեր, ինչպես նաև փաստաբանի օգնականի վկայականներ.

13) կազմակերպում և համակարգում է իրավասու պետական մարմիններին օրենքների և իրավական այլ ակտերի փոփոխությունների, լրացումների, դրանց ընդունման վերաբերյալ, ինչպես նաև իրավական ակտերի նախագծերի վերաբերյալ դրանք մշակող մարմիններին կարծիքների ներկայացումը.

14) իրականացնում է օրենքով կամ փաստաբանների պալատի կանոնադրությամբ սահմանված այլ լիազորություններ։

12. Փաստաբանների պալատի նախագահը խորհրդակցական ձայնի իրավունքով մասնակցում է խորհրդի նիստերին։

13. Փաստաբանների պալատի նախագահը իր պաշտոնավարման ընթացքում չի կարող լինել որևէ կուսակցության անդամ կամ այլ կերպ զբաղվել քաղաքական գործունեությամբ և ցանկացած պարագայում պետք է դրսևորի քաղաքական զսպվածություն:

14. Փաստաբանների պալատի նախագահն իր լիազորություններն իրականացնելու համար խորհրդի համաձայնությամբ կարող է նշանակել առավելագույնը երկու տեղակալներ` փաստաբանների կազմից: Փաստաբանների պալատի նախագահի տեղակալը փոխարինում է փաստաբանների պալատի նախագահին նրա բացակայության ժամանակ:

15. Փաստաբանների պալատի նախագահն իր լիազորությունների իրականացման համար վարձատրվում է փաստաբանների պալատի կանոնադրությամբ սահմանված կարգով և չափով:

16. Փաստաբանների պալատի նախագահն իր պաշտոնավարման ժամկետում չի կարող զբաղվել փաստաբանական գործունեությամբ։»:

**Հոդված 13.** Օրենքի 131-րդ հոդվածը շարադրել նոր խմբագրությամբ.

«**Հոդված 13.1. Վարկանիշային կարգով քվեարկության անցկացման կարգը**

1. Քվեաթերթիկում յուրաքանչյուր թեկնածուի անուն-ազգանունից հետո նախատեսվում է նշումի համար նախատեսված դատարկ քառանկյուն:

2. Քվեարկության մասնակիցը սահմանված միատեսակ նշում է կատարում այն թեկնածուի անվան դիմաց նախատեսված քառանկյունում, որին կողմ է քվեարկում:

3. Քվեարկության յուրաքանչյուր մասնակից կարող է կողմ քվեարկել մեկ թեկնածուի:

4. Ընտրված են համարվում համապատասխան մարմնի ընտրվող անդամների թվի չափով առավելագույն կողմ քվեարկված թեկնածուները: Եթե ձայների հավասարության պատճառով հնարավոր չէ որոշել առավել ձայներ ստացած թեկնածուին, ապա նվազագույն հավասար ձայներ ստացած թեկնածուների միջև անցկացվում է վիճակահանություն:

5. Եթե փաստաբանների պալատի ընտրվող մարմնում վարկանիշային կարգով պետք է ընտրվեն տարբեր կարգավիճակներով անդամներ, ապա սույն հոդվածով սահմանված կարգը յուրաքանչյուր կարգավիճակով անդամների ընտրության դեպքում կիրառվում է առանձին:

6. Սույն հոդվածի 2-րդ և 3-րդ մասերին չհամապատասխանող քվեաթերթիկները համարվում են անվավեր և հաշվի չեն առնվում քվեարկությունների (ընտրությունների) արդյունքներն ամփոփելիս:»:

**Հոդված 14.** Օրենքի 14-րդ հոդվածը շարադրել նոր խմբագրությամբ.

«**Հոդված 14. Փաստաբանների պալատի արտաքին աուդիտը**

1. Յուրաքանչյուր տարի փաստաբանների պալատի ֆինանսատնտեսական գործունեության ստուգման նպատակով փաստաբանների պալատը պետք է ներգրավի օրենքներով և այլ իրավական ակտերով սահմանված կարգով աուդիտորական ծառայությունների իրականացման իրավունք ունեցող անկախ աուդիտ իրականացնող անձի կնքելով նրա հետ համապատասխան պայմանագիր: Փաստաբանների պալատի արտաքին աուդիտ իրականացնող անձին ընտրում է փաստաբանների պալատի խորհուրդը՝ փաստաբանների պալատի կանոնադրությամբ սահմանված կարգով: Արտաքին աուդիտ իրականացնող անձի ծառայությունների համար վճարվող գումարի չափը որոշում է փաստաբանների պալատի խորհուրդը:

2. Փաստաբանների պալատը արտաքին աուդիտ իրականացնող անձի հետ կնքվող պայմանագրում պետք է նախատեսի նաև իր կողմից Հայաստանի Հանրապետության արդարադատության նախարարություն ներկայացվող ֆինանսական հաշվետվությունների արժանահավատության ստուգումը:

3. Արտաքին աուդիտի եզրակացությունը մինչև տվյալ ֆինանսական տարվան հաջորդող տարվա մայիսի 1-ը հրապարակվում է փաստաբանների պալատի պաշտոնական կայքում:»:

**Հոդված 15.** Օրենքի 15-րդ հոդվածը շարադրել նոր խմբագրությամբ.

«**Հոդված 15. Փաստաբանների պալատի գույքը և բյուջեն**

1. Փաստաբանների պալատի գույքը ձևավորվում է փաստաբանների հավակնորդների մուտքի վճարներից, փաստաբանների անդամավճարներից, ինչպես նաև օրենքով չարգելված այլ միջոցներից։ Փաստաբանների պալատի անդամավճարները մուծվում են փաստաբանների պալատի սահմանած չափով և կարգով` փաստաբանների պալատի ընդհանուր պահանջների և փաստաբանական գործունեության իրականացման հետ կապված այլ ծախսերի համար:

2. Փաստաբանների պալատի նախագահը հերթական տարվա համար կազմում է փաստաբանների պալատի բյուջեն (առանց հանրային պաշտպանի գրասենյակին հատկացվող գումարների և ծախսերի)՝ հաշվետու տարվան նախորդող տարվա վերջին եռամսյակում։

3. Փաստաբանների պալատի խորհրդի կողմից հերթական տարվա բյուջեն չհաստատվելու դեպքում՝ փաստաբանների պալատը գործում է հաշվետու տարվան նախորդող տարվա բյուջեով, մինչև նոր բյուջեի հաստատումը:»:

**Հոդված 16.** Օրենքի 16-րդ հոդվածի 2-րդ մասից հանել «, բացառությամբ սույն օրենքի 10-րդ հոդվածի 3-րդ մասի 3-րդ և 5-րդ կետերով նախատեսված լիազորությունների» բառերը:

**Հոդված 17.** Օրենքի 17-րդ հոդվածը շարադրել նոր խմբագրությամբ.

«**Հոդված 17. Փաստաբանը**

1. Փաստաբան է այն անձը, ով՝

1) Հայաստանի Հանրապետությունում ստացել է իրավագիտության բակալավրի կամ մագիստրոսի որակավորման աստիճան կամ դիպլոմավորված մասնագետի բարձրագույն իրավաբանական կրթության որակավորման աստիճան կամ համապատասխան աստիճան է ձեռք բերել օտարերկրյա պետությունում, որոնց ճանաչումն ու համարժեքության հաստատումը Հայաստանի Հանրապետությունում իրականացվել են օրենքով սահմանված կարգով, և

2) ստացել է համապատասխան արտոնագիր` փաստաբանական գործունեություն իրականացնելու համար:

2. Փաստաբանի կարգավիճակը հաստատվում է փաստաբանների պալատի կողմից տրված արտոնագրով, վկայականով կամ դրանց փոխարինող պլաստիկ քարտով, որոնց տրամադրման կարգը սահմանվում է փաստաբանների պալատի խորհրդի որոշմամբ

3. Իրավաբանական օգնություն ցույց տալու ժամանակ փաստաբանը.

1) խորհրդատվություն է տրամադրում իրավական հարցերով՝ ինչպես բանավոր, այնպես էլ գրավոր.

2) կազմում է դիմումներ, բողոքներ, գանգատներ, միջնորդություններ և իրավական բնույթի այլ փաստաթղթեր, ինչպես նաև դրանց նախագծեր.

3) որպես վստահորդի ներկայացուցիչ մասնակցում է քաղաքացիական և վարչական դատավարությանը, մասնակցում է գործի քննությանը Հայաստանի Հանրապետության սահմանադրական դատարանում.

4) որպես ներկայացուցիչ կամ պաշտպան մասնակցում է քրեական դատավարությանը և վարչական իրավախախտումների գործերով վարույթին.

5) որպես վստահորդի ներկայացուցիչ մասնակցում է գործերի քննությանը արբիտրաժային տրիբունալում կամ վեճեր լուծող այլ մարմիններում.

6) ներկայացնում է վստահորդի շահերը պետական և տեղական ինքնակառավարման մարմիններում, հասարակական միավորումներում և այլ կազմակերպություններում, օտարերկրյա պետությունների պետական իշխանության մարմիններում, դատարաններում, հետաքննության կամ նախաքննության մարմիններում, միջազգային դատական մարմիններում, օտարերկրյա պետությունների ոչ կառավարական մարմիններում, եթե այլ բան նախատեսված չէ տվյալ երկրի օրենսդրությամբ, միջազգային դատական մարմինների և այլ միջազգային կազմակերպությունների կանոնադրային փաստաթղթերով կամ Հայաստանի Հանրապետության միջազգային պայմանագրերով:

4. Փաստաբանն իրավունք ունի ցույց տալու օրենքով չարգելված իրավաբանական այլ օգնություն։»:

**Հոդված 18.** Օրենքի 18-րդ հոդվածի 1-ին մասում լրացնել նոր 7-րդ կետ.

«7) իրականացնում է օրենքով նախատեսված այլ իրավունքներ:»:

**Հոդված 19.** Օրենքի 19-րդ հոդվածի 1-ին մասում՝

1) 4.1-ին կետում «դասընթացներին» բառից հետո լրացնել «, բացառությամբ սույն օրենքով կամ փաստաբանների պալատի կանոնադրությամբ նախատեսված դեպքերի» բառերը.

2) 5-րդ կետում «անդամավճարներ» բառից հետո լրացնել «, բացառությամբ սույն օրենքով կամ փաստաբանների պալատի կանոնադրությամբ նախատեսված դեպքերի» բառերը.

3) 8-րդ կետում «մարմինների» բառից առաջ լրացնել «ընդհանուր ժողովի, այլ» բառերը.

4) լրացնել նոր 9-րդ կետ.

«9) կատարել օրենքով նախատեսված այլ պարտականություններ:»:

**Հոդված 20.** Օրենքի 20-րդ հոդվածը շարադրել նոր խմբագրությամբ.

«**Հոդված 20. Փաստաբանի վարքագծի կանոնները**

1. Փաստաբանը պարտավոր է առաջնորդվել առնվազն հետևյալ վարքագծի կանոններով.

1) իր մասնագիտական գործունեությունն իրականացնել ազատ այնպիսի ազդեցություններից, որոնք կարող են բացասաբար ազդել վստահորդի գործի վրա.

2) պահպանել փաստաբանական գաղտնիքը.

3) միշտ պաշտպանել իր վստահորդի շահերը և գերադասել դրանք իր անձնական և փաստաբան գործընկերների շահերից.

4) չընդունել իրավաբանական օգնություն ստանալու համար դիմած անձի հանձնարարությունը, եթե.

ա. այն ակնհայտ անօրինական բնույթ է կրում.

բ. վստահորդի հետ կնքած պայմանագրի առարկայի շուրջ ունի ինքնուրույն շահ, որը տարբերվում է տվյալ անձի հետապնդած շահից.

5) ցույց չտալ իրավաբանական օգնություն, երբ.

ա. առկա է հակասություն նույն հարցով իր կամ իր վստահորդների շահերի միջև.

բ. տվյալ գործին մասնակցել է որպես դատավոր, դատախազ, քննիչ, հետաքննության մարմնի աշխատող, փորձագետ, տուժող կամ վկա, ինչպես նաև, եթե նա հանդիսացել է պաշտոնատար անձ, որի իրավասության մեջ էր մտնում տվյալ անձի շահերից բխող որոշման ընդունումը.

գ. ազգակցական, անձնական կամ կախյալ հարաբերությունների մեջ է գտնվում այն պաշտոնատար անձի հետ, որը մասնակցել կամ մասնակցում է տվյալ անձի գործի քննությանը.

դ. պետք է ներկայացնի վստահորդի շահերը որևէ գործում, և այդ անձի շահերը հակասում են նախկին վստահորդի շահերին, բացառությամբ այն դեպքերի, երբ նախկին վստահորդը տալիս է իր գրավոր համաձայնությունը.

6) չանել հայտարարություններ վստահորդի մեղավորության ապացուցված լինելու վերաբերյալ, եթե վերջինս ժխտում է դա.

7) հրաժարվել վստահորդի նկատմամբ իր ստանձնած պարտավորությունից միայն սույն օրենքով և փաստաբանի վարքագծի կանոնագրքով սահմանված դեպքերում: Վստահորդի նկատմամբ իր ստանձնած պարտավորություններից հրաժարվելու դեպքում փաստաբանը պարտավոր է հրաժարվելու մասին ժամանակին տեղեկացնել վստահորդին, մինչև իր հեռանալը բավարար ժամանակ տրամադրել նրան նոր փաստաբան ընտրելու համար և վստահորդին հանձնել գործին վերաբերող իր մոտ եղած փաստաթղթերը.

8) առանց հարգելի պատճառների չխուսափել փաստաբանների պալատի ընդհանուր ժողովին մասնակցելուց:

2. Փաստաբանների պալատի անդամ օտարերկրյա քաղաքացին կամ քաղաքացիություն չունեցող անձը, ինչպես նաև այլ պետության փաստաբանը իրավունք չունեն իրավաբանական օգնություն ցույց տալու Հայաստանի Հանրապետության պետական կամ ծառայողական գաղտնիքին առնչվող հարցերով:

3. Սույն հոդվածով սահմանված փաստաբանի վարքագծի կանոնների մանրամասները և առանձնահատկությունները, ինչպես նաև վարքագծի այլ միասնական կանոնները և փաստաբանական էթիկայի սկզբունքները սահմանվում են սույն օրենքով և Փաստաբանի վարքագծի կանոնագրքով:

4. Փաստաբանի վարքագծի կանոնները պարտադիր են բոլոր փաստաբանների, ինչպես նաև վերջիններիս աշխատողների համար: Փաստաբանները պարտավոր են օժանդակ անձնակազմի հետ կնքված աշխատանքային պայմանագրերում նախատեսել նրանց պարտականությունները՝ փաստաբանի վարքագծի կանոնները պահպանելու վերաբերյալ, և հետևել դրանց պահպանմանը:»:

**Հոդված 21.** Օրենքի 29-րդ հոդվածի՝

1) 4-րդ մասում «28-րդ և 33-րդ» բառերը փոխարինել «33-րդ և 45.11-րդ» բառերով.

2) 7-րդ մասում «պալատի կնիքով և» բառերից հետո լրացնել «փաստաբանների պալատի խորհրդի» բառերը:

**Հոդված 22.** Օրենքի 36-րդ հոդվածը շարադրել նոր խմբագրությամբ.

«**Հոդված 36. Արտոնագրի գործողության կասեցումը**

1. Փաստաբանի արտոնագրի գործողությունը կասեցվում է, եթե փաստաբանը.

1) ընտրվել է պետական ընտրովի մարմիններում, համայնքի ղեկավարի կամ ավագանու պաշտոնում` իր լիազորությունների ժամկետով.

2) զորակոչվել է ժամկետային պարտադիր զինվորական ծառայության մինչև ծառայության ժամկետի լրանալը.

3) մեկ տարուց ավելի ժամանակով առողջական վիճակի պատճառով ի վիճակի չէ կատարելու իր մասնագիտական պարտականությունները, եթե առկա են առողջական վիճակը հավաստող համապատասխան փաստաթղթեր, բայց ոչ ավելի, քան 5 տարի ժամկետով.

4) անցել է հանրային ծառայության կամ նշանակվել է նոտար` հանրային պաշտոն զբաղեցնելու, պետական ծառայության, համայնքային ծառայության մեջ գտնվելու կամ նոտարական գործունեության ողջ ժամկետի ընթացքում.

5) օրենքով սահմանված կարգով ճանաչվել է անհայտ բացակայող.

6) աշխատելու կամ ուսումնառության նպատակով երեք ամսից ավելի ժամանակով մեկնելու է արտասահման, եթե առկա են աշխատելու կամ ուսումնառության մասին վկայող փաստաթղթեր, բայց ոչ ավելի քան երկու տարի ժամկետով:

2. Փաստաբանի արտոնագրի գործողությունը կարող է կասեցվել դատարանի կողմից փաստաբանի նկատմամբ բժշկական բնույթի հարկադրանքի միջոցներ նշանակվելու դեպքում:

3. Սույն հոդվածի 1-ին մասի 1-4-րդ կետերով նախատեսված հիմքերի առկայության մասին փաստաբանը պարտավոր է տասնօրյա ժամկետում տեղյակ պահել փաստաբանների պալատի խորհրդին:

4. Եթե սույն հոդվածի 1-ին մասով նախատեսված հիմքերը (բացառությամբ 6-րդ կետով) իրենց գործունեության ընթացում հայտնաբերում են փաստաբանների պալատի խորհուրդը, կարգապահական հանձնաժողովը, վերահսկողության հանձնաժողովը կամ փաստաբանների պալատի նախագահը, ապա խորհուրդը սեփական նախաձեռնությամբ կամ կարգապահական հանձնաժողովի, վերահսկողության հանձնաժողովի կամ փաստաբանների պալատի նախագահի միջնորդությամբ կարող է կասեցնել փաստաբանի արտոնագրի գործողությունը:

5. Փաստաբանի արտոնագրի գործողությունը կասեցնում է փաստաբանների պալատի խորհուրդը: Փաստաբանի արտոնագրի գործողությունը կասեցնելու մասին որոշումը կայացնելուց հետո եռօրյա ժամկետում փաստաբանների պալատի խորհուրդը իր կողմից սահմանված կարգով ծանուցում է արտոնագրի գործողությունը կասեցված փաստաբանին:

6. Փաստաբանի արտոնագրի գործողության կասեցումը հանգեցնում է տվյալ փաստաբանի նկատմամբ սույն օրենքով նախատեսված երաշխիքների կասեցման:

7. Արտոնագիրը կասեցված փաստաբանների պալատի անդամներն իրավունք չունեն մասնակցելու փաստաբանների պալատի ընդհանուր ժողովին, և այդպիսի անդամները հաշվի չեն առնվում փաստաբանների պալատի ընդհանուր ժողովի քվորումը որոշելիս կամ փաստաբանների պալատի անդամների կողմից ժողովի հրավիրում պահանջելիս:

8. Սույն հոդվածի 1-ին մասով նախատեսված հիմքերը վերանալուց հետո փաստաբանի արտոնագրի գործողությունը վերականգնվում է փաստաբանների պալատի խորհրդի որոշմամբ` այն փաստաբանի դիմումի հիման վրա, որի արտոնագրի գործողությունը կասեցվել էր: Սույն մասով նախատեսված դիմումը փաստաբանը պարտավոր է փաստաբանների պալատ ներկայացնել սույն հոդվածի 1-ին մասով նախատեսված հիմքերը վերանալուց հետո ոչ ուշ, քան մեկ ամսվա ընթացքում:

9. Փաստաբանի արտոնագրի գործողությունը կասեցնելու կամ վերականգնելը մերժելու մասին որոշումը կարող է բողոքարկվել դատական կարգով՝ այն ստանալու պահից մեկամսյա ժամկետում:

10. Արտոնագիրը վերականգնած փաստաբանը պարտավոր է անցնել վերապատրաստման դասընթացներ` փաստաբանների պալատի խորհրդի սահմանած ժամաքանակով:»:

**Հոդված 23.** Օրենքի 38-րդ հոդվածը շարադրել նոր խմբագրությամբ.

«**Հոդված 38. Արտոնագրի գործողության դադարեցումը**

1. Փաստաբանի արտոնագրի գործողությունը դադարեցվում է, եթե.

1) նա գրավոր դիմում է փաստաբանների պալատի նախագահին` արտոնագրի գործողությունը դադարեցնելու համար.

2) նա արտոնագիր է ստացել օրենքի պահանջների խախտմամբ.

3) առկա է սույն օրենքի 33-րդ հոդվածով նախատեսված հանգամանքներից որևէ մեկը.

4) նա մահացել է, կամ ուժի մեջ է մտել նրան մահացած ճանաչելու մասին դատարանի ակտը.

5) սույն օրենքի 36-րդ հոդվածի 1-ին մասի 5-րդ կետով նախատեսված հիմքով փաստաբանի գործունեությունը կասեցվելուց հետո` հինգ տարվա ընթացքում, փաստաբանին անհայտ բացակայող ճանաչելու մասին վճիռը չի վերացվել.

6) նա փաստաբանական գործունեության արտոնագիր ստանալու, ներառյալ` որակավորման քննություններին մասնակցելու համար ներկայացրել է կեղծ տվյալներ.

7) փաստաբանի նկատմամբ որպես կարգապահական տույժ նշանակվել է փաստաբանի արտոնագրի գործողության դադարեցումը.

8) փաստաբանի արտոնագրի գործողությունը կասեցնելու հիմքերը վերանալուց հետո սույն օրենքի 36-րդ հոդվածի 8-րդ մասով սահմանված ժամկետում փաստաբանը դիմում չի ներկայացրել արտոնագրի գործողությունը վերականգնելու մասին, բացառությամբ փաստաբանների պալատի խորհրդի կողմից հարգելի ճանաչված դեպքերի:

2. Արտոնագրի գործողությունը դադարեցնում է փաստաբանների պալատի խորհուրդը` այն ուժը կորցրած ճանաչելու մասին որոշում կայացնելու միջոցով:

3. Անձն իրավունք ունի դիմելու նոր արտոնագիր ստանալու համար արտոնագրի գործողությունը դադարեցնելուց մեկ տարի անց:

4. Այլ պետության փաստաբանը չի կարող փաստաբանական գործունեություն իրականացնել Հայաստանի Հանրապետությունում, եթե դադարեցվել է նրա փաստաբանական գործունեության իրավունքն այն երկրում, որտեղ նա ստացել է փաստաբանական գործունեություն իրականացնելու համապատասխան թույլտվություն:

5. Սույն հոդվածի 1-ին մասի 8-րդ կետով նախատեսված դեպքում, դիմումը չներկայացնելու պատճառները հարգելի են համարվում փաստաբանների պալատի խորհրդի որոշմամբ՝ արտոնագիրն ուժը կորցրած ճանաչելու մասին որոշումը վերացնելու միջոցով՝ փաստաբանների պալատի խորհրդի սահմանած կարգով:

6. Արտոնագիրն ուժը կորցրած ճանաչելու մասին որոշումը կամ այդ որոշումը վերացնելու վերաբերյալ դիմումը մերժելու մասին որոշումը կարող է բողոքարկվել դատական կարգով՝ այն ստանալու պահից մեկամսյա ժամկետում:»:

**Հոդված 24.** Օրենքի 6-րդ գլուխը շարադրել նոր խմբագրությամբ.

«**ԳԼՈՒԽ 6**

**ՓԱՍՏԱԲԱՆԻ ԿԱՐԳԱՊԱՀԱԿԱՆ ՊԱՏԱՍԽԱՆԱՏՎՈՒԹՅՈՒՆԸ**

**Հոդված 39. Փաստաբանին կարգապահական պատասխանատվության ենթարկելը**

1. Փաստաբանը ենթակա է կարգապահական պատասխանատվության սույն օրենքով և փաստաբանի վարքագծի կանոնագրքով սահմանված կարգով:

2. Փաստաբանի նկատմամբ կարգապահական վարույթն իրականացվում է օրինականության, օրենքի և փաստաբանների պալատի առջև հավասարության, մրցակցության, կատարված կարգապահական խախտման համար նշանակվող կարգապահական տույժի համաչափության և անմեղության կանխավարկածի սկզբունքների հիման վրա:

3. Փաստաբանների պալատի խորհրդի և կարգապահական հանձնաժողովի անդամները կամ սույն օրենքի 39.5-րդ հոդվածի 2-րդ մասի իմաստով սպասարկող անձնակազմի աշխատակիցները փաստաբանի նկատմամբ կարգապահական վարույթի շրջանակներում իրենց հայտնի դարձած կամ բացահայտված փաստաբանական գաղտնիք համարվող տեղեկությունների կամ ապացույցների առնչությամբ պարտավոր են առաջնորդվել փաստաբանական գաղտնիքի պահպանման սույն օրենքով սահմանված կարգավորումներով:

**Հոդված 39.1. Փաստաբանին կարգապահական պատասխանատվության ենթարկելու հիմքերը**

1. Փաստաբանին կարգապահական պատասխանատվության ենթարկելու հիմքերն են.

1) սույն օրենքի պահանջների խախտումը, որը կատարվել է դիտավորությամբ կամ կոպիտ անփութությամբ.

2) փաստաբանի վարքագծի կանոնագրքի պահանջների խախտումը, որը կատարվել է դիտավորությամբ կամ կոպիտ անփութությամբ.

3) «Փողերի լվացման և ահաբեկչության ֆինանսավորման դեմ պայքարի մասին» օրենքի և դրա հիման վրա ընդունված նորմատիվ իրավական ակտերի պահանջների խախտումը, որը կատարվել է դիտավորությամբ կամ կոպիտ անփութությամբ:

2. Սույն հոդվածի իմաստով.

1) արարքը համարվում է դիտավորությամբ կատարված, եթե փաստաբանը գիտակցել է իր վարքագծի ոչ իրավաչափ բնույթը.

2) արարքը համարվում է կոպիտ անփութությամբ կատարված, եթե փաստաբանը չի գիտակցել իր վարքագծի ոչ իրավաչափ բնույթը, թեև տվյալ իրադրությունում ակնհայտորեն կարող էր և պարտավոր էր դա անել:

3. Փաստաբանի մասնակցությամբ քրեական, վարչական կամ քաղաքացիական գործով ի վնաս փաստաբանի վստահորդի ընդունված դատական ակտն ինքնին չի առաջացնում փաստաբանի կարգապահական պատասխանատվություն:

4. Փաստաբանին վարչական, քաղաքացիաիրավական կամ օրենքով նախատեսված այլ պատասխանատվության ենթարկելը չի բացառում նրան կարգապահական պատասխանատվության ենթարկելու և նրա լիազորությունները դադարեցնելու հնարավորությունը և հակառակը:

5. Փաստաբանը ենթակա չէ կարգապահական պատասխանատվության մեղքի բացակայության դեպքում:

6. Կարգապահական խախտման համար փաստաբանը համարվում է անմեղ, քանի դեռ նրա մեղքն ապացուցված չէ սույն օրենքով սահմանված կարգով՝ Կարգապահական հանձնաժողովի՝ կարգապահական պատասխանատվության ենթարկելու մասին ուժի մեջ մտած որոշմամբ: Փաստաբանի կողմից կատարված կարգապահական խախտման վերաբերյալ չփարատված կասկածները մեկնաբանվում են փաստաբանի օգտին:

**Հոդված 39.2. Փաստաբանի նկատմամբ կարգապահական վարույթ հարուցելը**

1. Փաստաբանի նկատմամբ կարգապահական վարույթ հարուցելու առիթներն են.

1) անձի, պետական և տեղական ինքնակառավարման մարմնի հաղորդումը.

2) կարգապահական խախտման մասին զանգվածային լրատվության միջոցների հրապարակումները.

3) պատասխանատվության ենթարկելու վերաբերյալ դիմումով փաստաբանների պալատին դիմելու մասին դատարանի սանկցիան.

4) կարգապահական հանձնաժողովի կողմից կարգապահական պատասխանատվության հիմք հանդիսացող խախտման հատկանիշներ պարունակող արարքի ինքնուրույն հայտնաբերումը.

5) իրենց լիազորություններն իրականացնելիս կարգապահական պատասխանատվության հիմք հանդիսացող խախտման հատկանիշներ պարունակող արարք հայտնաբերելու մասին փաստաբանների պալատի մարմինների կամ նախագահի հաղորդումը.

6) փաստաբանի՝ սահմանված ժամկետում անդամավճար չվճարելու վերաբերյալ փաստաբանների պալատի հաշվապահի ներկայացրած տեղեկանքը.

7) փաստաբանի՝ սահմանված ժամկետում վերապատրաստում չանցնելու վերաբերյալ փաստաբանական դպրոցի տնօրենի ներկայացրած տեղեկանքը.

8) հանրային պաշտպանի և սույն օրենքի 41-րդ հոդվածի 8-րդ մասի 1-ին և 2-րդ կետերում նշված անձանց նկատմամբ կարգապահական վարույթ հարուցելու վերաբերյալ հանրային պաշտպանի գրասենյակի ղեկավարի միջնորդությունը:

2. Անանուն հաղորդումները քննարկման ենթակա չեն:

3. Փաստաբանի նկատմամբ կարգապահական վարույթը կարող է հարուցվել կարգապահական պատասխանատվության հիմքը հայտնաբերելուց հետո` վեցամսյա ժամկետում, բայց ոչ ուշ, քան հիմքը ծագելուց երկու տարի հետո: Սույն մասում նշված ժամկետներն անցնելուց հետո կարգապահական վարույթ չի կարող հարուցվել, իսկ խախտմամբ հարուցված վարույթը ենթակա է կարճման: Կարգապահական վարույթ հարուցելու օրվանից սույն մասով նախատեսված վաղեմության ժամկետը կասեցվում է:

4. Մինչև կարգապահական վարույթ հարուցելու հարցի լուծումը կարգապահական հանձնաժողովը իրավունք ունի հաղորդում (դիմում, տեղեկանք, միջնորդություն) ներկայացրած անձին (մարմնին) կամ փաստաբանին առաջարկելու ներկայացնել կարգապահական վարույթ հարուցելու համար նշանակություն ունեցող տեղեկությունների վերաբերյալ նյութեր:

5. Կարգապահական հանձնաժողովը կատարված ուսումնասիրությունների արդյունքում կայացնում է կարգապահական վարույթ հարուցելու մասին որոշում կամ մերժում է կարգապահական վարույթի հարուցումը՝ կարգապահական վարույթ հարուցելու մասին առիթը ծագելու պահից մեկ ամսվա ընթացքում:

6. Կարգապահական վարույթ հարուցելու մասին որոշման պատճենը որոշումն ընդունելուց հետո՝ հինգ աշխատանքային օրվա ընթացքում ուղարկվում է փաստաբանին, որի նկատմամբ կայացվել է կարգապահական վարույթ հարուցելու մասին որոշումը, և սույն հոդվածի 1-ին մասի 1-ին կամ 3-րդ կետերով սահմանված դեպքերում՝ այդ կետերում նշված անձանց, ինչպես նաև սույն հոդվածի 1-ին մասի 8-րդ կետով սահմանված դեպքում հաղորդվում է հանրային պաշտպանի գրասենյակի ղեկավարին:

7. Կարգապահական վարույթ հարուցելու մասին որոշումն ընդունելուց հետո՝ հինգ օրվա ընթացքում, փաստաբանների պալատի կարգապահական հանձնաժողովի նախագահը փաստաբանների պալատի խորհրդի սահմանած կարգով փաստաբանին կարգապահական պատասխանատվության ենթարկելու վերաբերյալ գործը (այսուհետ՝ կարգապահական գործ) նախապատրաստելու նպատակով այն հանձնում է կարգապահական հանձնաժողովի անդամներից մեկին:

**Հոդված 39.3.** **Փաստաբանի նկատմամբ կարգապահական վարույթի հարուցումը մերժելը**

1. Կարգապահական վարույթի հարուցումը մերժվում է, եթե.

1) փաստաբանին կարգապահական պատասխանատվության ենթարկելու հիմքերն առերևույթ բացակայում են.

2) նույն փաստաբանի նկատմամբ նույն արարքի համար առկա է հարուցված կարգապահական վարույթ.

3) նույն փաստաբանի նկատմամբ նույն արարքի համար կարգապահական պատասխանատվության ենթարկելու հարցի մասին առկա է կարգապահական վարույթ չհարուցելու, վարույթը կարճելու կամ կարգապահական պատասխանատվության ենթարկելու հարցի մասին որոշում.

4) լրացել են սույն օրենքի 39.2-րդ հոդվածի 3-րդ մասով սահմանված ժամկետները.

5) փաստաբանի արտոնագրի գործողությունը դադարեցվել է:

2. Կարգապահական վարույթի հարուցումը մերժելու մասին կարգապահական հանձնաժողովը կայացնում է որոշում:

3. Կարգապահական վարույթի հարուցումը մերժելու մասին որոշման պատճենը որոշումն ընդունելուց հետո հինգ աշխատանքային օրվա ընթացքում ուղարկվում է փաստաբանին, որի նկատմամբ կայացվել է կարգապահական վարույթի հարուցումը մերժելու մասին որոշումը, ինչպես նաև սույն օրենքի 39.2-րդ հոդվածի 1-ին մասի 1-ին կամ 3-րդ կետերով նշված անձանց կողմից հաղորդում կամ դիմում ներկայացնելու դեպքերում՝ այդ կետերում նշված անձանց:

**Հոդված 39.4. Փաստաբանի և հաղորդում (դիմում, տեղեկանք, միջնորդություն) ներկայացրած անձի (մարմնի) իրավունքները կարգապահական վարույթում**

1. Փաստաբանը և հաղորդում (դիմում, տեղեկանք, միջնորդություն) ներկայացրած անձը (մարմինը) սույն օրենքով սահմանված կարգով հավասար իրավունքներ ունեն`

1) մասնակցելու կարգապահական վարույթի բոլոր փուլերին ինչպես անձամբ, այնպես էլ ներկայացուցչի միջոցով.

2) կարգապահական վարույթի հարուցման պահից ծանոթանալու կարգապահական գործի բոլոր նյութերին, դրանցից պատճեններ հանելու և գործից դուրս գրելու ցանկացած ծավալի որևէ տեղեկություն.

3) տալու բացատրություններ կամ հրաժարվելու բացատրություններ տալուց.

4) ներկայացնելու ապացույցներ կարգապահական գործին կցելու և հետազոտելու համար.

5) հայտնելու բացարկներ փաստաբանների պալատի խորհրդի անդամներին և գործը նախապատրաստող անձանց.

6) հարուցելու միջնորդություններ.

7) հրավիրելու վկաներ, հարցեր տալու ինչպես իր, այնպես էլ մյուս կողմի կամ փաստաբանների պալատի խորհրդի հրավիրած վկաներին.

8) հարցեր տալու ելույթ ունեցողին.

9) հանդես գալու եզրափակիչ ելույթով.

10) ստանալու փաստաբանների կարգապահական հանձնաժողովի և փաստաբանների պալատի խորհրդի որոշումները.

11) փաստաբանների պալատի կարգապահական հանձնաժողովի կամ փաստաբանների պալատի խորհրդի որոշումները բողոքարկել դատական կարգով:

**Հոդված 39.5. Կարգապահական գործը փաստաբանների պալատի խորհրդի քննարկմանը նախապատրաստելը**

1. Կարգապահական գործը փաստաբանների պալատի խորհրդի քննարկմանը նախապատրաստում է փաստաբանների պալատի կարգապահական հանձնաժողովի անդամը:

2. Կարգապահական գործը փաստաբանների պալատի խորհրդի քննարկմանը նախապատրաստելուն օժանդակելու նպատակով փաստաբանների պալատի աշխատակազմում ձևավորվում է սպասարկող անձնակազմ (այսուհետ սույն գլխում՝ սպասարկող անձնակազմ)՝ փաստաբանների պալատի խորհրդի սահմանած կարգով:

3. Փաստաբանների պալատի կարգապահական հանձնաժողովի անդամը կամ նրա հանձնարարությամբ սպասարկող անձնակազմի աշխատակիցը պարտավոր է հավաքել ապացույցներ՝ կարգապահական վարույթի օրինականությունը ապահովելու և արդարացի լուծման համար նշանակություն ունեցող հանգամանքները բացահայտելու համար:

4. Փաստաբանների պալատի կարգապահական հանձնաժողովի անդամը կամ սպասարկող անձնակազմի աշխատակիցը իրավունք ունեն փաստաբանից կամ կարգապահական խախտման մասին հաղորդում (դիմում, տեղեկանք, միջնորդություն) ներկայացրած անձից (մարմնից) պահանջելու ներկայացնել կարգապահական վարույթի համար անհրաժեշտ ապացույցներ, որոնք տվյալ անձանց (մարմինների) ազդեցության ոլորտում են կամ պետք է լինեն: Ապացույց ներկայացնելու պահանջը ենթակա է կատարման այն ստանալու պահից մեկշաբաթյա ժամկետում:

5. Սույն հոդվածի 4-րդ մասով սահմանված ժամկետում կատարման անհնարինության դեպքում պահանջի հասցեատերը գրավոր դիմում է կարգապահական հանձնաժողովի անդամին` հայցելով կատարման նոր ժամկետ կամ հայտնելով որոշման կատարման անհնարինության մասին` նշելով անհնարինության պատճառները։ Կարգապահական հանձնաժողովի անդամը իր որոշմամբ կարող է սահմանել նոր ժամկետ կամ հարգելի ճանաչել ապացույց չներկայացնելու պատճառները։

6. Սույն հոդվածի 4-րդ մասով սահմանված ժամկետում պահանջված ապացույցը չներկայացնելու կամ ապացույց ներկայացնելու համար նոր ժամկետ չսահմանելու կամ ապացույցը չներկայացնելու պատճառները հարգելի չճանաչելու դեպքում կարգապահական հանձնաժողովի անդամը կարող է դա մեկնաբանել ի վնաս պահանջի հասցեատիրոջ, եթե ապացուցման ենթակա փաստը, որի վերաբերյալ անհրաժեշտ էր պահանջվող ապացույցը, մնում է չապացուցված։

7. Փաստաբանների պալատի կարգապահական հանձնաժողովի անդամը ապացույցների հավաքման գործընթացը ավարտում և գործը փաստաբանների պալատի խորհրդի քննարկմանն է ներկայացնում ողջամիտ ժամկետում, բայց ոչ ուշ, քան գործը ստանալուց հետո՝ երկու ամսվա ընթացքում:

**Հոդված 39.6. Կարգապահական գործի քննության կարգը**

1. Կարգապահական գործը փաստաբանների պալատի խորհրդի քննարկմանը ներկայացվելուց հետո՝ տասը օրվա ընթացքում, փաստաբանների պալատի խորհրդի նախագահը պարտավոր է նշանակել գործը զեկուցող խորհրդի անդամին՝ խորհրդի սահմանած կարգով, ինչպես նաև՝ խորհրդի նիստ և նիստի տեղի ու ժամանակի մասին պատշաճ ծանուցել փաստաբանին, ում նկատմամբ հարուցվել է կարգապահական վարույթ, դիմող կողմին, վկաներին և կարգապահական գործին մասնակցող այլ անձանց:

2. Փաստաբանին կարգապահական պատասխանատվության ենթարկելու վերաբերյալ գործը քննելու նպատակով փաստաբանների պալատի խորհրդի նիստն իրավազոր է, եթե դրան մասնակցում է խորհրդի անդամների ընդհանուր թվի առնվազն երկու երրորդը:

3. Փաստաբանների պալատի խորհրդում կարգապահական գործի քննությունը սկսվում է զեկուցողի կողմից կարգապահական գործի ներկայացմամբ:

4. Զեկուցողին լսելուց հետո փաստաբանների պալատի խորհուրդը լսում է այն փաստաբանին, որի նկատմամբ կարգապահական վարույթ է հարուցվել: Փաստաբանների պալատի խորհրդի անդամները կարող են հարցեր ուղղել փաստաբանին, որոնց փաստաբանը կարող է պատասխանել կամ հրաժարվել դրանց պատասխանելուց: Փաստաբանին լսելուց հետո փաստաբանների պալատի խորհուրդը անցնում է վարույթի նյութերի հետազոտմանը:

5. Կարգապահական գործի քննությունն ավարտված հայտարարվելուց հետո փաստաբանների պալատի խորհուրդը անցնում է որոշում կայացնելու:

6. Փաստաբանին կարգապահական պատասխանատվության ենթարկելու վերաբերյալ գործը փաստաբանների պալատի խորհուրդը քննում է ողջամիտ ժամկետում, բայց ոչ ավելի, քան գործը ստանալուց հետո՝ երեք ամսվա ընթացքում:

7. Բացառիկ դեպքերում փաստաբանին կարգապահական պատասխանատվության ենթարկելու հարցի քննության ժամկետը փաստաբանների պալատի խորհրդի հիմնավորված որոշմամբ կարող է ոչ ավելի, քան երեք ամսով երկարաձգվել, իսկ փորձաքննություն նշանակելու դեպքում՝ փորձաքննության կատարման համար անհրաժեշտ ժամկետով:

8. Կարգապահական գործը քննող խորհրդի նիստն իրավազոր է, եթե նիստին մասնակցում է խորհրդի անդամների առնվազն կեսը, ներառյալ՝ զեկուցողը:

**Հոդված 39.7. Փաստաբանին կարգապահական պատասխանատվության ենթարկելու հարցի մասին փաստաբանների պալատի խորհրդի որոշումը**

1. Մեկ կարգապահական վարույթի քննության շրջանակում, անգամ եթե նույն փաստաբանը կատարել է մի քանի կարգապահական խախտում, խորհուրդը կայացնում է մեկ որոշում:

2. Խորհուրդը որոշումը կայացնում է խորհրդակցական սենյակում: Խորհրդակցական սենյակում կարող են ներկա լինել միայն տվյալ գործը քննող խորհրդի կազմում ընդգրկված անդամները: Այլ անձանց ներկայությունը չի թույլատրվում:

3. Խորհրդակցական սենյակում որոշումն ընդունվում է խորհրդի անդամների բաց քվեարկությամբ՝ խորհրդի անդամների ընդհանուր թվի ձայների առնվազն երկու երրորդով: Ձայների հավասարության դեպքում ընդունված է համարվում այն որոշումը, որն ավելի բարենպաստ է փաստաբանի համար:

4. Խորհրդի կողմից խորհրդակցական սենյակում քննարկված հարցերը, խորհրդի անդամների արտահայտած դիրքորոշումը և քվեարկության արդյունքները հրապարակման ենթակա չեն ինչպես նիստի ընթացքում, այնպես էլ գործով քննությունն ավարտվելուց հետո:

5. Փաստաբանին կարգապահական պատասխանատվության ենթարկելու վերաբերյալ գործի քննությունից հետո խորհուրդը կարող է կայացնել հետևյալ որոշումներից մեկը.

1) փաստաբանին սույն օրենքով նախատեսված կարգապահական տույժի ենթարկելու մասին.

2) կարգապահական վարույթը կարճելու մասին:

6. Փաստաբանին կարգապահական պատասխանատվության ենթարկելու հարցի մասին խորհրդի որոշումը կազմվում և դրա եզրափակիչ մասը հրապարակվում է խորհրդի նիստում հարցի քննությունն ավարտված հայտարարելուց հետո` 15 օրվա ընթացքում:

7. Որոշումը հրապարակվելուց հետո՝ հինգ աշխատանքային օրվա ընթացքում, ուղարկվում է փաստաբանին, որի վերաբերյալ կայացվել է որոշումը և կարգապահական խախտման մասին հաղորդում (դիմում, տեղեկանք, միջնորդություն) ներկայացրած անձին (մարմնին):

8. Փաստաբանին կարգապահական պատասխանատվության ենթարկելու հարցի մասին խորհրդի որոշումն ուժի մեջ է մտնում հրապարակման պահից մեկ ամիս հետո, եթե դրա դեմ բողոք չի բերվում:

9. Փաստաբանին կարգապահական պատասխանատվության ենթարկելու հարցի մասին խորհրդի որոշումը կողմերը կարող են բողոքարկել դատական կարգով այն ստանալու օրվանից՝ մեկամսյա ժամկետում:

**Հոդված 39.8. Կարգապահական գործի քննության գրավոր կարգի կիրառումը**

1. Կարգապահական գործի քննությունը գրավոր ընթացակարգով իրականացվում է սույն գլխով սահմանված ընդհանուր կանոնների համաձայն՝ այն հատուկ կանոնների պահպանմամբ, որոնք սահմանված են սույն հոդվածով:

2. Փաստաբանի՝ սահմանված ժամկետում անդամավճար չվճարելու, վերապատրաստում չանցնելու, ինչպես նաև կամավոր անհատույց իրավաբանական օգնություն տրամադրելու վերաբերյալ հաշվետվությունը չներակայցնելու կամ դրանում ոչ հավաստի և ոչ լրիվ տվյալներ ներկայացնելու հիմքով հարուցված կարգապահական վարույթ հարուցելիս փաստաբանին կարգապահական պատասխանատվության ենթարկելու վերաբերյալ գործը քննվում է գրավոր կարգով:

3. Կարգապահական հանձնաժողովը գործը գրավոր ընթացակարգով քննելու հարցը լուծում է կարգապահական վարույթ հարուցելու մասին որոշմամբ:

4. Կարգապահական գործը փաստաբանների պալատի խորհրդի քննարկմանը ներկայացվելուց հետո՝ տասը օրվա ընթացքում, փաստաբանների պալատի խորհրդի նախագահը պարտավոր է նշանակել գործը զեկուցող խորհրդի անդամին՝ խորհրդի սահմանած կարգով՝ նշելով փաստաբանին կարգապահական պատասխանատվության ենթարկելու հարցի մասին որոշման հրապարակման օրը:

5. Կարգապահական գործի քննությունը գրավոր ընթացակարգով իրականացվելու դեպքում փաստաբանների պալատի խորհրդի անդամը, ում կարգապահական գործը հանձնվել է՝ նախապատրաստելու նպատակով, հանդես է գալիս նաև որպես զեկուցող՝ կազմելով խորհրդի որոշման նախագիծը:

6. Զեկուցողը ապացույցների հավաքման գործընթացը ավարտում և կարգապահական հանձնաժողովի որոշման նախագիծը կազմում է ողջամիտ ժամկետում, բայց ոչ ավելի քան գործը ստանալուց հետո՝ մեկ ամսվա ընթացքում: Խորհրդի որոշման նախագիծը գործի նյութերի հետ տրամադրվում է փաստաբանների պալատի խորհրդի մյուս անդամներին:

7. Փաստաբանների պալատի խորհրդի անդամները կարող են որոշման նախագծի վերաբերյալ ներկայացնել դիտողություններ և առաջարկություններ, որոնց հիման վրա գործը զեկուցողը լրամշակում է որոշման նախագիծը:

8. Փաստաբանների պալատի խորհրդի որոշման նախագծի վերաբերյալ փաստաբանների պալատի խորհրդի անդամների կողմից դիտողություններ և առաջարկություններ չներկայացվելու կամ դրանց հիման վրա նախագիծը լրամշակելուց հետո կամ ներկայացված դիտողությունները և առաջարկությունները չընդունելու դեպքում գործը զեկուցողն այն ներկայացնում է քվեարկության:

9. Եթե քվեարկության արդյունքով գործը զեկուցողի ներկայացրած նախագիծը չի ընդունվում, ապա տվյալ գործով որոշման նոր նախագիծը կազմում է դեմ քվեարկած փաստաբանների պալատի խորհրդի անդամների կողմից որոշված անդամը:

9. Փաստաբանին կարգապահական պատասխանատվության ենթարկելու վերաբերյալ գործը գրավոր կարգով փաստաբանների պալատի խորհուրդը քննում և փաստաբանին կարգապահական պատասխանատվության ենթարկելու հարցի մասին որոշումը կայացնում ու հրապարակում է ողջամիտ ժամկետում, բայց ոչ ավելի, քան զեկուցողի կողմից գործը ներկայացնելուց հետո՝ մեկ ամսվա ընթացքում:

10. Կարգապահական գործի քննությունը գրավոր ընթացակարգով իրականացնելիս՝ բացառիկ դեպքերում փաստաբանին կարգապահական պատասխանատվության ենթարկելու հարցի քննության ժամկետը փաստաբանների պալատի խորհրդի հիմնավորված որոշմամբ կարող է ոչ ավելի, քան մեկ ամսով երկարաձգվել, իսկ փորձաքննություն նշանակելու դեպքում՝ փորձաքննության կատարման համար անհրաժեշտ ժամկետով:

**Հոդված 39.9. Փաստաբանների պալատի կարգապահական հանձնաժողովի կողմից փաստաբանին կարգապահական պատասխանատվության ենթարկելու վերաբերյալ գործը կարճելու հիմքերը**

1. Փաստաբանների պալատի խորհուրդը կարճում է փաստաբանին կարգապահական պատասխանատվության ենթարկելու վերաբերյալ վարույթն այն դեպքում, երբ`

1) առկա չէ կարգապահական պատասխանատվության ենթարկելու հիմք..

2) կարգապահական խախտումը կատարելուց հետո անձը հիվանդացել է անբուժելի հոգեկան հիվանդությամբ կամ դատարանի օրինական ուժի մեջ մտած վճռով ճանաչվել է անգործունակ.

3) կարգապահական խախտումը կատարելուց հետո սույն օրենքով սահմանված կարգով փաստաբանի արտոնագրի գործողությունը դադարեցվել է.

4) առկա է միևնույն հիմքով և միևնույն դեպքի վերաբերյալ կարգապահական վարույթ հարուցելու, կարգապահական վարույթի հարուցումը մերժելու կամ կարգապահական վարույթը կարճելու մասին չվերացված որոշում.

5) անցել են սույն օրենքի 39.2-րդ հոդվածի 3-րդ մասով նախատեսված ժամկետները, եթե փաստաբանը համաձայն է վարույթի կարճմանը նշված հիմքով:

**Հոդված 39.10. Փաստաբանի նկատմամբ կիրառվող կարգապահական տույժերը**

1. Փաստաբանի կարգապահական պատասխանատվության հարցը քննելուց հետո փաստաբանների պալատի խորհուրդը կարող է փաստաբանի նկատմամբ կիրառել կարգապահական տույժերի հետևյալ տեսակներից մեկը, բացառությամբ սույն հոդվածի 3-րդ մասով նախատեսված դեպքի.

1) նկատողություն.

2) խիստ նկատողություն.

3) մասնակցել լրացուցիչ վերապատրաստման դասընթացների.

4) տուգանք.

5) փաստաբանի արտոնագրի գործողության դադարեցում:

2. Փաստաբանի նկատմամբ կիրառվող կարգապահական տույժը պետք է համաչափ լինի կատարված խախտմանը: Կարգապահական տույժ կիրառելիս փաստաբանների պալատի խորհուրդը հաշվի է առնում նաև խախտման հետևանքները, փաստաբանի անձը, մեղքի աստիճանը, առկա տույժերը, փաստաբանին բնութագրող ուշադրության արժանի այլ հանգամանքներ:

3. Լրացուցիչ վերապատրաստման դասընթացներին մասնակցելու ժամաքանակը որոշում է փաստաբանների պալատի խորհուրդը: Լրացուցիչ վերապատրաստման դասընթացներին մասնակցելը կարող է կիրառվել նաև որպես լրացուցիչ տույժի միջոց սույն հոդվածի 1-ին մասի 1-ին, 2-րդ և 4-րդ կետերով նախատեսված տույժերից մեկի կիրառման հետ մեկտեղ:

4. Տուգանքի չափը սահմանում է փաստաբանների պալատի խորհուրդը, որը չի կարող գերազանցել նվազագույն աշխատավարձի երկուհարյուրապատիկը: Տուգանքը փաստաբանը վճարում է փաստաբանների պալատի բյուջե:

5. Փաստաբանի արտոնագրի գործողության դադարեցում տույժի տեսակը փաստաբանների պալատի կարգապահական հանձնաժողովը կարող է կիրառել.

1) սույն օրենքով նախատեսված պարտականությունների (ներառյալ՝ սույն օրենքի 20-րդ հոդվածի 1-ին մասով նախատեսված վարքագծի կանոնների) դիտավորությամբ կատարված խախտման դեպքում, որը, պայմանավորված կատարման հանգամանքներով կամ առաջացրած հետևանքներով, համատեղելի չէ փաստաբանի կարգավիճակի հետ.

2) մեկ տարվա ընթացքում երկու անգամ կարգապահական պատասխանատվության ենթարկված փաստաբանի կողմից կրկին կարգապահական պատասխանատվության ենթարկվելու դեպքում, բացառությամբ անդամավճար չվճարելու հիմքով կարգապահական պատասխանատվության ենթարկվելու դեպքերի.

3) առնվազն տասնութ ամսվա անդամավճարի չափով պարտք ունեցող փաստաբանի կողմից հերթական որևէ ամսվա անդամավճարը չվճարելու դեպքում, բացառությամբ այն դեպքերի, երբ մինչև կարգապահական պատասխանատվության ենթարկելու մասին որոշման կայացումը փաստաբանն ամբողջությամբ վճարել է պարտքի գումարը և փաստաբանների պալատի կարգապահական հանձնաժողովի որոշումը կայացնելու օրվա դրությամբ փաստաբանների պալատի նկատմամբ անդամավճարի գծով որևէ պարտք չունի:

6. Փաստաբանը համարվում է կարգապահական տույժի չենթարկված`

1) նկատողության դեպքում` կարգապահական տույժ նշանակելու մասին որոշումն օրինական ուժի մեջ մտնելուց հետո պահից վեց ամիս հետո.

2) խիստ նկատողության դեպքում` կարգապահական տույժ նշանակելու մասին որոշումը օրինական ուժի մեջ մտնելու պահից մեկ տարի հետո.

3) որպես հիմնական տույժ` լրացուցիչ վերապատրաստման դասընթացներին մասնակցելու դեպքում` վերապատրաստումն անցնելու պահից վեց ամսից հետո.

4) տուգանքի դեպքում` տուգանքը ամբողջությամբ վճարելու պահից ինն ամիս հետո.

7. Անձը, որի նկատմամբ կիրառվել է փաստաբանի արտոնագիրը դադարեցնելու կարգապահական տույժը, իրավունք ունի ընդհանուր հիմունքներով դիմելու փաստաբանի արտոնագիր ստանալու համար տույժ նշանակելու մասին որոշումն օրինական ուժի մեջ մտնելու պահից՝ երկու տարի հետո:

8. Վաղեմության ժամկետի ընթացքն ընդհատվում է, եթե մինչև նշված ժամկետներն անցնելն անձը կատարում է նոր կարգապահական խախտում: Այդ դեպքում վաղեմության ժամկետի հաշվարկը վերստին սկսվում է նոր կարգապահական խախտման կատարման օրվանից:

**Հոդված 39.11. Փաստաբանին կարգապահական պատասխանատվության ենթարկելու հարցի մասին որոշումների վերանայումը նոր երևան եկած կամ նոր հանգամանքներով**

1. Փաստաբանների պալատի խորհուրդը իրավունք ունի վերանայելու փաստաբանին կարգապահական պատասխանատվության ենթարկելու հարցի մասին որոշումը նոր երևան եկած կամ նոր հանգամանքներով:

2. Սույն հոդվածի 1-ին մասով նախատեսված որոշումները վերանայելու մասին դիմում ներկայացնելու իրավունք ունեն կողմերը:

3. Նոր երևան եկած հանգամանքները հիմք են սույն հոդվածի 1-ին մասում նշված որոշումները վերանայելու համար, եթե.

1) այն վերանայելու մասին դիմում ներկայացրած անձն ապացուցում է, որ այդ հանգամանքները գոյություն են ունեցել կարգապահական վարույթի ընթացքում, հայտնի չեն եղել և չէին կարող հայտնի լինել դիմում ներկայացրած անձին ու փաստաբանների պալատի խորհրդին, և այդ հանգամանքները կարգապահական վարույթի համար ունեն էական նշանակություն.

2) դատարանի՝ օրինական ուժի մեջ մտած դատավճռով հաստատված՝ վկայի կամ տուժողի սուտ ցուցմունքները, փորձագետի ակնհայտ կեղծ եզրակացությունը, թարգմանչի ակնհայտ սխալ թարգմանություն, գրավոր կամ իրեղեն ապացույցների, քննչական ու դատական գործողությունների արձանագրությունների և այլ փաստաթղթերի կեղծված լինելը հանգեցրել են կարգապահական վարույթով սխալ կայացնելուն.

3) դատարանի` օրինական ուժի մեջ մտած դատավճռով հաստատվել է, որ կարգապահական վարույթին մասնակցող անձինք կամ նրանց ներկայացուցիչները կատարել են կարգապահական վարույթի հետ կապված հանցավոր արարք, որը հանգեցրել է սխալ կամ չհիմնավորված որոշում կայացնելուն, կամ կարգապահական վարույթի քննության հետ կապված հանցավոր արարքը կատարել է փաստաբանների պալատի խորհրդի անդամը:

4. Նոր հանգամանքները հիմք են սույն հոդվածի 1-ին մասով նախատեսված որոշումները վերանայելու համար, եթե.

1) Սահմանադրական դատարանը կարգապահական վարույթով կիրառված օրենքի կամ այլ նորմատիվ իրավական ակտի դրույթը ճանաչել է Սահմանադրությանը հակասող և անվավեր կամ այն ճանաչել է Սահմանադրությանը համապատասխանող, սակայն դրույթն իր մեկնաբանությամբ ճանաչելով Սահմանադրությանը համապատասխանող, միաժամանակ գտել է, որ այն անձի նկատմամբ կիրառվել է այլ մեկնաբանությամբ.

2) Հայաստանի Հանրապետության մասնակցությամբ գործող միջազգային դատարանի` ուժի մեջ մտած դատական ակտով հիմնավորվել է փաստաբանի` Հայաստանի Հանրապետության միջազգային պայմանագրով նախատեսված իրավունքի խախտման փաստը.

3) վարչական դատարանն ուժի մեջ մտնելու պահից անվավեր է ճանաչել այն նորմատիվ իրավական ակտը, որի կիրառմամբ կայացվել է տվյալ որոշումը:

5. Նոր երևան եկած կան նոր հանգամանքներով վերանայման դիմում կարող է բերվել սույն հոդվածի 3-րդ և 4-րդ մասերով սահմանված հիմքերի ի հայտ գալու պահից երեք ամսվա ընթացքում, եթե սույն հոդվածի 1-ին մասով նախատեսված որոշումներն ուժի մեջ մտնելուց հետո չի անցել 20 տարի:

6. Փաստաբանին կարգապահական պատասխանատվության ենթարկելու մասին սույն հոդվածի 1-ին մասով նախատեսված որոշումները վերանայելու համար հիմք հանդիսացող հանգամանքների ապացուցման պարտականությունը կրում է դիմում ներկայացրած անձը:

7. Դիմումի քննության արդյունքով փաստաբանների պալատի խորհուրդը ընդունում է հետևյալ որոշումներից մեկը.

1) համապատասխան որոշումը չվերանայելու վերաբերյալ, եթե գտնում է, որ բացակայում են սույն հոդվածի 1-ին մասով նախատեսված որոշումները նոր երևան եկած կամ նոր հանգամանքներով վերանայելու հիմքերը.

2) համապատասխան որոշումը վերացնելու և նոր որոշում կայացնելու վերաբերյալ՝ նոր երևան եկած կամ նոր հանգամանքներով վերանայելու հիմքերի առկայության դեպքում:

8. Եթե փաստաբանների պալատի խորհուրդը նոր երևան եկած կամ նոր հանգամանքներով վերացնում է որպես կարգապահական պատասխանատվություն փաստաբանի արտոնագրի գործողությունը դադարեցնելու մասին որոշումը, ապա փաստաբանների պալատի խորհուրդը որոշում է կայացնում այդ փաստաբանի արտոնագրի գործողությունը վերականգնելու մասին:

9. Վերանայման վարույթով գործի քննությունը փաստաբանների պալատի խորհուրդը իրականացնում է սույն հոդվածի 1-ին մասով նախատեսված որոշումները վերանայելու մասին դիմումը ստանալուց հետո` երեք ամսվա ընթացքում:

**Հոդված 40. Կարգապահական հանձնաժողովի անդամի, խորհրդի անդամի և սպասարկող անձնակազմի աշխատակցի անկախությունը, բացարկ հայտնելու հիմքերը և կարգը**

1. Կարգապահական վարույթ հարուցելիս, կարգապահական վարույթն իրականացնելիս և կարգապահական պատասխանատվության ենթարկելիս կարգապահական հանձնաժողովի անդամը և սպասարկող անձնակազմի աշխատակիցը, իսկ կարգապահական գործը վերանայելիս՝ խորհրդի անդամը, անկախ են և ենթարկվում են միայն Օրենքին, Կանոնադրությանը և Կանոնագրքին:

2. Փաստաբանը կամ կարգապահական խախտման մասին հաղորդում (դիմում, տեղեկանք, միջնորդություն) ներկայացրած անձը (մարմինը) իրավունք ունեն բացարկ հայտնել կարգապահական հանձնաժողովի անդամին, սպասարկող անձնակազմի աշխատակցին կամ խորհրդի անդամին, եթե նա.

1) առնչվում է օրակարգով քննարկման դրված հարցին և դրանով հանդիսանում է շահագրգիռ անձ.

2) համապատասխան գործով կողմերից մեկին տվել է խորհրդատվություն, մասնակցել է կամ մասնակցում է որպես կողմ կամ նրա ներկայացուցիչ.

3) հանդիսանում է կողմերից որևէ մեկի մերձավոր ազգականը.

4) կողմից գտնվում է անձնական կամ աշխատանքային այլ կախվածության մեջ.

5) կան այլ հանգամանքներ, որոնք հիմք են տալիս համարելու, որ նա ուղղակի կամ անուղղակի շահագրգռված է տվյալ գործի ելքով:

3. Բացարկի վերը նշված հիմքերն իրեն հայտնի դառնալու պահից կարգապահական հանձնաժողովի անդամը, սպասարկող անձնակազմի աշխատակիցը կամ խորհրդի անդամը պարտավոր է ինքնաբացարկ հայտնել:

4. Բացարկը ներկայացվում է գրավոր` նշելով կոնկրետ այն փաստական հանգամանքները, որոնք բացառում են բացարկման ենթակա անձի մասնակցությունը կարգապահական վարույթին:

5. Բացարկման ենթակա անձն իրավունք ունի գրավոր կամ բանավոր բացատրություններ ներկայացնել իրեն ներկայացված բացարկի վերաբերյալ:

6. Կարգապահական հանձնաժողովի անդամին կամ խորհրդի անդամին հայտնված բացարկը լուծվում է համապատասխանաբար կարգապահական հանձնաժողովի կամ խորհրդի կողմից` բացարկված անդամի բացակայությամբ: Սպասարկող անձնակազմի աշխատակցին հայտնված բացարկը լուծվում է նրան օժանդակելու հանձնարարություն տված կարգապահական հանձնաժողովի անդամի կողմից:

7. Բացարկի հարցը չի քննարկվում, եթե կարգապահական հանձնաժողովի անդամը, սպասարկող անձնակազմի աշխատակիցը կամ խորհրդի անդամը գրավոր կամ բանավոր ինքնաբացարկ է հայտնել:»:

**Հոդված 25.** Օրենքի 7-րդ գլխի վերնագիրը շարադրել նոր խմբագրությամբ.

«**ԳԼՈՒԽ 7**

**ՀԱՆՐԱՅԻՆ ՊԱՇՏՊԱՆՈՒԹՅՈՒՆԸ ԵՎ ԿԱՄԱՎՈՐ ԱՆՀԱՏՈՒՅՑ ԻՐԱՎԱԲԱՆԱԿԱՆ ՕԳՆՈՒԹՅՈՒՆԸ**»:

**Հոդված 26.** Օրենքի 41-րդ հոդվածում՝

1) 5-րդ մասում՝

ա. 11-րդ կետի երկրորդ նախադասությունը շարադրել նոր խմբագրությամբ.

«Սույն կետի իմաստով անվճարունակության չափանիշները և դրանց գնահատման կարգը սահմանում է փաստաբանների պալատի խորհուրդը:».

բ. լրացնել նոր 18-20-րդ կետեր.

«18) օտարերկրացիներին՝ արտաքսման վերաբերյալ որոշումը բողոքարկելու համար.

19) անձանց, ում վերաբերյալ իրականացվում է անգործունակ կամ սահմանափակ գործունակ ճանաչելու, անգործունակ ճանաչված քաղաքացուն գործունակ ճանաչելու կամ քաղաքացու գործունակության սահմանափակումները վերացնելու գործերի վարույթ.

20) տուժողներին, եթե վերջիններս պարտադիր ժամկետային զինծառայող են կամ մինչև 16 տարեկան երեխա:».

2) 6-րդ մասում.

ա. 3-րդ կետը շարադրել նոր խմբագրությամբ.

«3) եթե չեն հիմնավորվում սույն հոդվածի 5-րդ մասի 11-րդ կետով նախատեսված անվճարունակության չափանիշները:».

բ. լրացնել նոր 4-րդ կետ.

«4) եթե դիմողի պահանջներն ակնհայտ անհիմն են։».

3) լրացնել նոր 7-14-րդ մասեր.

«7. Սույն հոդվածի 5-րդ մասով նախատեսված դեպքերում անվճար իրավաբանական օգնություն ստանալիս անձը նախազգուշացվում է իրավունք վերապահող փաստաթուղթ կեղծելու և խարդախության համար պատասխանատվության մասին:

8. Հանրային պաշտպանի գրասենյակը սույն հոդվածի 5-րդ մասում նշված անձանց հանրային պաշտպանությունը, հաշվի առնելով իրավաբանական օգնություն տրամադրելու օրենսդրական սահմանափակումները, կարող է կազմակերպել նաև.

1) հանրային պաշտպան չհանդիսացող փաստաբանների միջոցով, որոնք կամավոր ընդգրկվել են հանրային պաշտպանի գրասենյակի կողմից վարվող անվճար իրավաբանական օգնություն տրամադրող անձանց ցուցակում.

2) կամավոր անհատույց իրավաբանական օգնություն տրամադրելու նպատակով հանրային պաշտպանի գրասենյակին դիմած փաստաբանների միջոցով.

3) Հայաստանի Հանրապետությունում հավատարմագրված բարձրագույն ուսումնական հաստատությունների և փաստաբանական դպրոցի կողմից կազմակերպվող իրավաբանական կլինիկաների ուսանողների (ունկնդիրների) միջոցով:

9. Սույն հոդվածի 8-րդ մասի 1-ին կետով նախատեսված անվճար իրավաբանական օգնություն տրամադրող անձանց ցուցակում ընդգրկվելու, այդ ցուցակը վարելու, հանրային պաշտպան չհանդիսացող փաստաբանների վարձատրության և նրանց կողմից անվճար իրավաբանական օգնության տրամադրման կարգերը սահմանում է փաստաբանների պալատի խորհուրդը: Հանրային պաշտպան չհանդիսացող փաստաբանների կողմից անվճար իրավաբանական օգնության տրամադրման դիմաց վճարումները կատարվում են սույն օրենքի 45-րդ հոդվածով սահմանված միջոցների և պահուստային ֆոնդի միջոցների հաշվին:

10. Սույն հոդվածի 8-րդ մասի 2-րդ կետով նախատեսված կամավոր անհատույց իրավաբանական օգնություն տրամադրելու նպատակով հանրային պաշտպանի գրասենյակին դիմելու, այդ նպատակով դիմած անձանց ցուցակը վարելու, նրանց գործեր փոխանցելու կարգերը սահմանում է փաստաբանների պալատի խորհուրդը:

11. Սույն հոդվածի 8-րդ մասի 1-ին և 2-րդ կետերով նախատեսված անվճար իրավաբանական օգնություն տրամադրելու պատրաստակամություն հայտնած հանրային պաշտպան չհանդիսացող փաստաբանների և կամավոր անհատույց իրավաբանական օգնություն տրամադրող փաստաբանների ցուցակները վարում է հանրային պաշտպանի գրասենյակի ղեկավարը։ Հանրային պաշտպանի գրասենյակի ղեկավարը նշված ցուցակներում ներառված անձանց անվճար կամ անհատույց իրավաբանական օգնություն տրամադրելու նպատակով գործ կարող է հանձնել միայն այդ անձանց համաձայնությամբ։

12. Հանրային պաշտպանի կողմից անվճար իրավաբանական օգնության տրամադրման գործընթացին փաստաբանական դպրոցի ունկնդիրները ներգրավվում են հանրային պաշտպանի գրասենյակի ղեկավարի և փաստաբանական դպրոցի կառավարման խորհրդի կողմից համատեղ սահմանած կարգին համապատասխան, իսկ բարձրագույն ուսումնական հաստատությունների ուսանողները համապատասխան բարձրագույն ուսումնական հաստատության և հանրային պաշտպանի գրասենյակի փոխհամաձայնությամբ:

13. Սույն հոդվածի 8-րդ մասի 2-րդ և 3-րդ կետին համապատասխան հանրային պաշտպանի գրասենյակի կողմից փոխանցվող գործերի ընդհանուր թիվը չի կարող գերազանցել նախորդ տարվա ընթացքում անվճար իրավաբանական օգնություն տրամադրելու դեպքերի 30 տոկոսը:

14. Հանրային պաշտպանի գրասենյակի ղեկավարը կարող է հսկողություն իրականացնել սույն հոդվածի 8-րդ մասով սահմանված դեպքերում այլ անձանց կողմից անվճար իրավաբանական օգնություն տրամադրելու գործընթացի նկատմամբ՝ փաստաբանների պալատի խորհրդի սահմանած կարգով:»:

**Հոդված 27.** Օրենքի 43-րդ հոդվածը շարադրել նոր խմբագրությամբ.

«**Հոդված 43. Հանրային պաշտպանի գրասենյակի ղեկավարը**

1. Հանրային պաշտպանի գրասենյակի ղեկավարին նշանակում է փաստաբանների պալատի խորհուրդը` առնվազն հինգ տարվա փաստաբանական ստաժ ունեցող փաստաբանների կազմից, չորս տարի ժամկետով, բայց ոչ ավելի, քան երկու անգամ անընդմեջ ։

2. Փաստաբանների պալատի խորհրդի յուրաքանչյուր անդամ իրավունք ունի առաջադրել հանրային պաշտպանի գրասենյակի ղեկավարի թեկնածու` վերջինիս համաձայնությամբ։

3. Հանրային պաշտպանի գրասենյակի ղեկավարի լիազորությունները դադարում են.

1) նրա լիազորությունների ժամկետն ավարտվելու դեպքում՝ հաջորդ ղեկավարի լիազորությունները ստանձնելու պահից.

2) հրաժարական ներկայացնելու դեպքում.

3) նրա արտոնագրի գործողության դադարեցման կամ կասեցման դեպքում:

4. Հանրային պաշտպանի գրասենյակի ղեկավարի լիազորությունները վաղաժամկետ դադարեցվում են փաստաբանների պալատի խորհրդի կողմից` խորհրդի անդամների ընդհանուր թվի ձայների առնվազն երկու երրորդով, եթե նա.

1) ժամանակավոր անաշխատունակության հետևանքով մեկ տարվա ընթացքում ավելի քան երկու ամիս աշխատանքի չի ներկայացել.

2) պատշաճ չի կատարում օրենքով կամ փաստաբանների պալատի կանոնադրությամբ նախատեսված իր պարտականությունները.

3) հանրային պաշտպանություն իրականացնելու մասին որոշում է կայացրել սույն օրենքի 41-րդ հոդվածով չնախատեսված դեպքերում.

4) Հայաստանի Հանրապետության աշխատանքային օրենսգրքով նախատեսված այլ դեպքերում:

5. Փաստաբանների պալատի խորհրդի յուրաքանչյուր անդամ սույն հոդվածով սահմանված դեպքերում կարող է հանդես գալ հանրային պաշտպանի գրասենյակի ղեկավարի լիազորությունները վաղաժամկետ դադարեցնելու առաջարկությամբ։ Փաստաբանների պալատի խորհրդի կողմից հանրային պաշտպանի գրասենյակի ղեկավարի լիազորությունները վաղաժամկետ դադարեցնելու մասին որոշումն ուժի մեջ մտնելու պահից` հանրային պաշտպանի գրասենյակի ղեկավարի հետ կնքված աշխատանքային պայմանագիրը համարվում է լուծված:

6. Հանրային պաշտպանի գրասենյակի ղեկավարը.

1) ներկայացնում է հանրային պաշտպանի գրասենյակը.

2) կազմակերպում է սույն օրենքով նախատեսված դեպքերում յուրաքանչյուրի համար հավասարապես մատչելի և արդյունավետ իրավաբանական օգնության իրականացումը.

3) կատարում է աշխատանքի բաժանում հանրային պաշտպանների միջև.

4) ընդունում է որոշումներ հանրային պաշտպանի գրասենյակի բնականոն գործունեությունն ապահովելու ուղղությամբ.

5) քրեական վարույթն իրականացնող մարմնի դիմումի կամ որոշման հիման վրա կամ սույն օրենքի 41-րդ հոդվածով նախատեսված այլ դեպքերում քաղաքացու դիմումի հիման վրա որոշում է կայացնում հանրային պաշտպանություն իրականացնելու և գործը հանրային պաշտպանին կամ հանրային պաշտպան չհանդիսացող փաստաբանին հանձնելու մասին կամ հանրային պաշտպանություն իրականացնելու դիմումը մերժելու մասին, երբ առկա չեն սույն օրենքի 41-րդ հոդվածի 5-րդ մասով նախատեսված հիմքերը կամ անվճար իրավաբանական օգնության տրամադրումը կհակասի սույն օրենքի 41-րդ հոդվածի 6-րդ մասով նախատեսված հիմքերին: Հանրային պաշտպանության իրականացումը մերժելու մասին հանրային պաշտպանի գրասենյակի ղեկավարի որոշումը պետք է լինի պատճառաբանված.

6) հսկողություն է իրականացնում հանրային պաշտպանների և սույն օրենքի 41-րդ հոդվածի 8-րդ մասում նշված անձանց կողմից իրավաբանական օգնություն իրականացնելու գործընթացի նկատմամբ.

7) միջնորդություն է ներկայացնում հանրային պաշտպանի, սույն օրենքի 41-րդ հոդվածի 8-րդ մասի 1-ին և 2-րդ կետերում նշված անձանց նկատմամբ կարգապահական վարույթ հարուցելու կամ խրախուսելու համար.

8) կարող է դիմել պետական կամ տեղական ինքնակառավարման մարմիններին կամ տնտեսավարող սուբյեկտներին` անվճարունակ անձանց անվճարունակության փաստը ստուգելու, ինչպես նաև անվճար իրավաբանական օգնություն ցույց տալու համար անհրաժեշտ տեղեկություններ ստանալու նպատակով: Նշված մարմիններն ու տնտեսավարող սուբյեկտները պարտավոր են հնգօրյա ժամկետում անհատույց տրամադրել պահանջվող փաստաթղթերը (տեղեկությունները) կամ դրանց պատճենները, բացառությամբ, երբ պահանջվող փաստաթղթերը օրենքով պահպանվող գաղտնիք են պարունակում.

9) սույն օրենքով նախատեսված դեպքերում աջակցում է պալատի մարմինների լիազորությունների իրականացմանը.

10) փաստաբանների պալատի խորհրդի կողմից սահմանված կարգին համապատասխան ապահովում է`

ա. հանրային պաշտպանի գրասենյակին հասցեագրված դիմումների հաշվառումը և քննարկումը,

բ. իրավաբանական օգնություն տրամադրելու կամ մերժելու վերաբերյալ որոշումների հաշվառումը,

գ. հանրային պաշտպանների և սույն օրենքի 41-րդ հոդվածի 8-րդ մասի 1-ին կետում նշված անձանց կողմից փաստաբանական գործերը ճիշտ կազմելու նկատմամբ հսկողությունը,

դ.  ավարտված վարույթների ժամանակին արխիվացումը,

ե. սույն օրենքով նախատեսված դեպքերում հաշվետվությունների կամ վիճակագրության ներկայացումը` փաստաբանների պալատի խորհրդին կամ վերահսկողության հանձնաժողովին:

7. Հանրային պաշտպանի գրասենյակի ղեկավարը խորհրդակցական ձայնի իրավունքով մասնակցում է փաստաբանների պալատի խորհրդի նիստերին, ինչպես նաև խորհրդակցական ձայնի իավունքով կարող է մասնակցել վերահսկողության հանձնաժողովի նիստերին` վերահսկողության հանձնաժողովի նախագահի հրավերով:»:

**Հոդված 28.** Օրենքում լրացնել նոր 44.1-44.2-րդ հոդվածներ.

«**Հոդված 44.1. Կամավոր անհատույց իրավաբանական օգնությունը**

1. Կամավոր անհատույց իրավաբանական օգնությունը կամավոր հիմունքներով իրավաբանական օգնության անհատույց տրամադրումն է սույն օրենքի 41-րդ հոդվածի 5-րդ մասով նախատեսված անձանց, բացառությամբ սույն օրենքի 5-րդ հոդվածի 3-րդ մասով նախատեսված դեպքերի:

2. Կամավոր անհատույց իրավաբանական օգնություն կարող են տրամադրել փաստաբանները, ինչպես նաև այլ անձինք՝ հաշվի առնելով իրավաբանական օգնություն տրամադրելու օրենսդրական սահմանափակումները:

3. Կազմակերպությունները, ներառյալ՝ փաստաբանական գործունեություն իրականացնող կազմակերպությունները, և Հայաստանի Հանրապետությունում հավատարմագրված բարձրագույն ուսումնական հաստատությունների կողմից կազմակերպվող իրավաբանական կլինիկաները կարող են կազմակերպել կամավոր անհատույց իրավաբանական օգնության տրամադրման ծրագրեր:

4. Կամավոր անհատույց իրավաբանական օգնություն տրամադրող փաստաբանը կարող է դիմել պետական կամ տեղական ինքնակառավարման մարմիններին կամ տնտեսավարող սուբյեկտներին` անվճարունակ անձանց անվճարունակության փաստը ստուգելու, ինչպես նաև անվճար իրավաբանական օգնություն ցույց տալու համար անհրաժեշտ տեղեկություններ ստանալու նպատակով: Նշված մարմիններն ու տնտեսավարող սուբյեկտները պարտավոր են հնգօրյա ժամկետում անհատույց տրամադրել պահանջվող փաստաթղթերը (տեղեկությունները) կամ դրանց պատճենները, բացառությամբ, երբ պահանջվող փաստաթղթերը օրենքով պահպանվող գաղտնիք են պարունակում:

5. Կամավոր անհատույց իրավաբանական օգնության տրամադրումը խրախուսելու նպատակով փաստաբանների պալատի խորհուրդը.

1) սահմանում է կամավոր անհատույց իրավաբանական օգնության տրամադրման տարեկան խրախուսելի նվազագույն ժամաքանակը և այլ չափանիշները, ներառյալ՝ փաստաբանական գործունեություն իրականացնող կազմակերպությունների կողմից կազմակերպվող կամավոր անհատույց իրավաբանական օգնության տրամադրման ծրագրերի չափանիշները.

2) սահմանում է յուրաքանչյուր տարի փաստաբանների պալատի խորհրդի որոշմամբ սահմանված ժամաքանակով և այլ չափանիշներին համապատասխանող կամավոր անհատույց իրավաբանական օգնություն տրամադրած (ծրագրեր իրականացրած) փաստաբանների և փաստաբանական գործունեություն իրականացնող կազմակերպությունների ցուցակի կազմման և վարման կարգը: Սույն կետով սահմանված ցուցակում ներառվում են սույն օրենքի 44.2-րդ հոդվածի 2-րդ մասի միայն 1-3-րդ կետերով սահմանված տվյալները.

3) կարող է նախատեսել փաստաբանների պալատի խորհրդի որոշմամբ սահմանված ժամաքանակով և այլ չափանիշներին համապատասխանող կամավոր անհատույց իրավաբանական օգնություն տրամադրած (ծրագրեր կազմակերպած) փաստաբաններին և փաստաբանական գործունեություն իրականացնող կազմակերպություններին խրախուսելու այլ միջոցներ:

6. Յուրաքանչյուր տարի փաստաբանների պալատի խորհրդի որոշմամբ սահմանված ժամաքանակով և չափանիշներին համապատասխանող կամավոր անհատույց իրավաբանական օգնություն տրամադրած փաստաբանները ազատվում են վերապատրաստման դասընթացներին մասնակցելու պարտականությունից: Սույն մասով սահմանված կանոնը չի կիրառվում արտոնագիրը վերականգնած փաստաբանի կողմից վերապատրաստման դասընթացներ անցնելու և որպես կարգապահական տույժ նշանակված վերապատրաստման դասընթացներ անցնելու դեպքերի նկատմամբ:

7. Սույն հոդվածի 5-րդ մասի 2-րդ կետով նախատեսված ցուցակը փաստաբանների պալատը կազմում է յուրաքանչյուր տարի՝ մինչև հաշվետու տարվան հաջորդող մայիսի 1-ը և կազմելուց հետո 10 օրվա ընթացքում ներկայացնում է Հայաստանի Հանրապետության արդարադատության նախարարություն:

8. Սույն հոդվածի 5-րդ մասի 2-րդ կետով նախատեսված ցուցակը հրապարակվում է փաստաբանների պալատի պաշտոնական կայքում՝ փաստաբանների պալատի խորհրդի սահմանած կարգով, ինչպես նաև՝ Հայաստանի Հանրապետության արդարադատության նախարարության պաշտոնական կայքում:

**Հոդված 44.2. Կամավոր անհատույց իրավաբանական օգնություն տրամադրելու վերաբերյալ հաշվետվությունը**

1. Փաստաբանը պարտավոր է յուրաքանչյուր տարի՝ մինչև հաշվետու տարվան հաջորդող մարտի 1-ը, փաստաբանների պալատի նախագահին ներկայացնել հաշվետվություն նախորդ տարվա ընթացքում իր կողմից կամավոր անհատույց իրավաբանական օգնություն տրամադրելու դեպքերի վերաբերյալ (այսուհետ սույն հոդվածում նաև՝ հաշվետվություն)։

2. Հաշվետվության ներկայացման կարգը, պայմանները և ձևը սահմանվում են փաստաբանների պալատի խորհրդի որոշմամբ։ Հաշվետվությունը պետք է պարունակի առնվազն հետևյալ տվյալները`

1) կամավոր անհատույց իրավաբանական օգնություն տրամադրելու ընդհանուր ժամաքանակը,

2) կամավոր անհատույց իրավաբանական օգնություն տրամադրելու դեպքերի քանակը,

3) յուրաքանչյուր դեպքով կամավոր անհատույց իրավաբանական օգնության տրամադրման շրջանակներում իրականացված գործունեության տեսակները,

4) կամավոր անհատույց իրավաբանական օգնություն ստացած անձանց տվյալները (անունը, ազգանունը, անձը հաստատող փաստաթղթի տվյալները, հեռախոսահամարը կամ հաղորդակցության այլ միջոցի վերաբերյալ տեղեկատվությունը),

5) տեղեկություններ վստահորդի՝ սույն օրենքի 41-րդ հոդվածի 5-րդ մասով նախատեսված անձ հանդիսանալու վերաբերյալ։

3. Փաստաբանը պարտավոր է հաշվետվություններում ներկայացնել հավաստի և լրիվ տվյալներ:

4. Փաստաբանի կողմից կամավոր անհատույց իրավաբանական օգնություն չտրամադրելը չի կարող փաստաբանին կարգապահական պատասխանատվության ենթարկելու հիմք հանդիսանալ։

5. Սույն հոդվածի դրույթները չեն տարածվում այն փաստաբանների վրա ում փաստաբանի արտոնագրի գործողությունը կասեցվել է՝ փաստաբանի արտոնագրի գործողության կասեցման ժամանակահատվածում։»:

**Հոդված 29.** Օրենքի 45-րդ հոդվածում՝

1) 4-րդ մասում «նախագահը» բառից հետո լրացնել «՝ հանրային պաշտպանի գրասենյակի ղեկավարի առաջարկությամբ» բառերը.

2) 6-րդ մասի երկրորդ և երրորդ նախադասությունները շարադրել նոր խմբագրությամբ.

«Սույն օրենքի 41-րդ հոդվածի 8-րդ մասի 1-ին կետով սահմանված դեպքերում փաստաբանների պալատի նախագահը կարող է ծառայությունների վճարովի մատուցման պայմանագրեր կնքել հանրային պաշտպանի գրասենյակում չընդգրկված փաստաբանների հետ: Այդ դեպքում փոխհատուցվող գումարի չափը որոշվում է փաստաբանների պալատի խորհրդի կողմից սահմանված կարգով:».

3) լրացնել նոր 9-12-րդ մասեր.

«9. Հանրային պաշտպանի գրասենյակի ֆինանսավորումը կատարվում է ամսական հավասար համամասնությամբ՝ յուրաքանչյուր ամսվա համար կանխավճարի կարգով:։

10. Փաստաբանների պալատը, պարզելով, որ հանրային պաշտպանի գրասենյակը անվճար իրավաբանական օգնություն է տրամադրել սույն օրենքի 41-րդ հոդվածի 5-րդ մասով չսահմանված անձանց՝ դիմողի կողմից կեղծ կամ ոչ լրիվ փաստաթղթեր կամ տեղեկություններ ներկայացնելու պատճառով, պարտավոր է այդպիսի հանգամանքը հայտնի դառնալուց հետո վեցամսյա ժամկետում, սակայն ոչ ուշ, քան անվճար իրավաբանական օգնություն տրամադրելու դեպքից հետո երեք տարի հետո, կեղծ կամ ոչ լրիվ փաստաթղթեր կամ տեղեկություններ ներկայացրած անձից պահանջել փաստաբանի իրավաբանական օգնության հետ կապված ողջամիտ վճարը, որը որոշվում է սույն օրենքի 6-րդ հոդվածի 5-րդ մասում նշված գնացուցակի հիման վրա:

11. Փաստաբանների պալատի խորհուրդը ստեղծում է հանրային պաշտպանի գրասենյակի պահուստային ֆոնդ՝ սույն օրենքի 41-րդ հոդվածի 8-րդ մասի 1-ին կետով նախատեսված անձանց վճարումներ կատարելու նպատակով: Պահուստային ֆոնդի միջոցները չեն կարող օգտագործվել այլ նպատակով:

12. Պահուստային ֆոնդի միջոցները գոյանում են.

1) սույն հոդվածի 1-ին մասով նախատեսված միջոցների խնայողություններից.

2) սույն հոդվածի 10-րդ մասով սահմանված վճարներից.

3) օրենքով չարգելված այլ աղբյուրներից:»:

**Հոդված 30.** Օրենքի 7.1-ին գլխի վերնագրում «**ԴՊՐՈՑԸ**» բառից հետո լրացնել «**, ՈՐԱԿԱՎՈՐՄԱՆ ՔՆՆՈՒԹՅՈՒՆՆԵՐԸ**» բառերը:

**Հոդված 31.** Օրենքի 45.2-րդ հոդվածի 1-ին մասի 2-րդ կետը ուժը կորցրած ճանաչել:

**Հոդված 32.** Օրենքի 45.4-րդ հոդվածը շարադրել նոր խմբագրությամբ.

«1. Փաստաբանական դպրոցի կառավարման խորհուրդն (այսուհետ սույն հոդվածում՝ կառավարման խորհուրդ) իրականացնում է փաստաբանական դպրոցի ընդհանուր կառավարումը և ընթացիկ գործունեության վերահսկողությունը:

2. Կառավարման խորհրդի լիազորությունները, գործունեության կարգը, կազմավորման կարգը, խնդիրներն ու գործառույթները սահմանվում են սույն օրենքով և փաստաբանական դպրոցի կանոնադրությամբ։

3. Կառավարման խորհուրդը կազմավորվում է երեք տարի ժամկետով` յոթ անդամի կազմով, ներկայացուցչության հետևյալ համամասնությամբ՝

1) փաստաբանների պալատի խորհրդի կողմից ընտրված չորս փաստաբան.

2) Հայաստանի Հանրապետության արդարադատության նախարարությունից մեկ ներկայացուցիչ` Հայաստանի Հանրապետության արդարադատության նախարարի ներկայացմամբ.

3) երկու իրավաբան գիտնական՝ սույն հոդվածով սահմանված կարգին և պայմաններին համապատասխան:

4. Սույն հոդվածի 3-րդ մասի 1-ին կետով նախատեսված անձինք չեն կարող ավելի քան երկու անգամ անընդմեջ ընտրվել կառավարման խորհրդի անդամ:

5. Սույն հոդվածի 3-րդ մասի 3-րդ կետով սահմանված անդամի թեկնածու կարող է առաջադրվել այն իրավաբան գիտնականը, որը Հայաստանի Հանրապետությունում հավատարմագրված բարձրագույն ուսումնական հաստատություններից մեկում դասավանդում է իրավունք կամ իրականացնում գիտական աշխատանք: Թեկնածուներին ներգրավելու նպատակով փաստաբանների պալատի խորհուրդը փաստաբանական դպրոցի կառավարման խորհրդի ընտրություններից առնվազն 50 օր առաջ հայտարարում է մրցույթ, որի շրջանակներում Հայաստանի Հանրապետությունում հավատարմագրված բարձրագույն ուսումնական հաստատությունները կարող են առաջադրել սույն հոդվածի 3-րդ մասի 3-րդ կետով սահմանված անդամի թեկնածուի մեկական հավակնորդ: Հավակնորդների կողմից փաստաբանների պալատի խորհրդին ներկայացվող փաստաթղթերը, դրանց ներկայացման և ուսումնասիրման կարգն ու պայմանները սահմանում է փաստաբանների պալատի խորհուրդը: Սահմանված փաստաթղթերը ուսումնասիրելուց հետո, սույն մասի պահանջներին համապատասխանող անձանց փաստաբանների պալատի խորհուրդը ներառում է սույն հոդվածի 3-րդ մասի 3-րդ կետով սահմանված անդամի թեկնածուների շարքում:

6. Սույն հոդվածի 3-րդ մասի 3-րդ կետով սահմանված անդամին ընտրում է փաստաբանների պալատի խորհուրդը՝ սույն հոդվածի 5-րդ մասի համաձայն կազմված թեկնածուների շարքից, բայց ոչ ավելի, քան երկու անգամ անընդմեջ:

7. Փաստաբանների պալատի խորհրդի յուրաքանչյուր անդամ իրավունք ունի առաջադրել կառավարման խորհրդի՝ սույն հոդվածի 3-րդ մասի 1-ին կետով նախատեսված անդամի թեկնածու` վերջինիս համաձայնությամբ։ Փաստաբանների պալատի խորհրդի յուրաքանչյուր անդամ կարող է քվեարկել ոչ ավել, քան երկու մասնակցի օգտի: Ընտրված են համարվում ձայների առավելագույն քանակ ստացած թեկնածուները:

8. Կառավարման խորհրդի նախագահին ընտրում են կառավարման խորհրդի անդամները իրենց կազմից:

9. Կառավարման խորհրդի նիստերը հրավիրում է կառավարման խորհրդի նախագահը՝ ըստ անհրաժեշտության, բայց տարեկան չորս անգամից ոչ պակաս։ Կառավարման խորհրդի նիստերը կարող են հրավիրվել տվյալ մարմնի անդամների մեկ երրորդի կամ փաստաբանների պալատի խորհրդի նախաձեռնությամբ:

10. Կառավարման խորհրդի նիստն իրավազոր է, եթե դրան մասնակցում է կառավարման խորհրդի անդամների առնվազն կեսը։ Կառավարման խորհրդի նիստն անցկացվում է դրա անդամների ներկա լինելու միջոցով: Կառավարման խորհրդի նիստերին դրա անդամները քվեարկում և իրենց այլ լիազորություններն իրականացնում են անձամբ:

11. Կառավարման խորհրդի որոշումներն ընդունվում են նիստին ներկա անդամների ձայների պարզ մեծամասնությամբ, եթե ձայների առավել մեծ քանակ նախատեսված չէ սույն օրենքով: Ձայների հավասարության դեպքում կառավարման խորհրդի նախագահի ձայնը որոշիչ է:

12. Կառավարման խորհուրդը՝

1) հաստատում է ունկնդիրների ուսման վարձի չափը, դրա վճարման կարգը.

2) հաստատում է փաստաբանական դպրոցի աշխատանքային ներքին կանոնակարգերը, կառուցվածքը և աշխատակազմի հաստիքացուցակը.

3) հաստատում է փաստաբանական դպրոցի տարեկան բյուջեն` փաստաբանական դպրոցի տնօրենի ներկայացմամբ.

4) փաստաբանական դպրոցի կանոնադրությամբ սահմանված պարբերականությամբ լսում է փաստաբանական դպրոցի տնօրենի հաշվետվությունները.

5) փաստաբանների պալատի խորհրդի հաստատած ուղենիշներին համապատասխան՝ հաստատում է փաստաբանների վերապատրաստման պլանը, ինչպես նաև ունկնդիրների ուսումնական պլանը.

6) փաստաբանական դպրոցի տնօրենի ներկայացմամբ քննարկում և լուծում է ունկնդրի հեռացման հարցը.

7) անվավեր է ճանաչում, վերացնում կամ կասեցնում է փաստաբանական դպրոցի տնօրենի ընդունած անհատական կամ ներքին իրավական ակտերը.

8) ընտրում է փաստաբանական դպրոցի աուդիտն իրականացնող անձին.

9) իրականացնում է սույն օրենքով, «Հիմնադրամների մասին» օրենքով և փաստաբանական դպրոցի կանոնադրությամբ նախատեսված այլ լիազորություններ:

13. Կառավարման խորհրդի անդամների կամ նախագահի լիազորությունները դադարում են.

1) նրանց լիազորությունների ժամկետն ավարտվելու դեպքում՝ համապատասխան մարմնի հաջորդ կազմի կամ նոր նախագահի լիազորությունները ստանձնելու պահից.

2) հրաժարական ներկայացնելու դեպքում.

3) նրա արտոնագրի գործողության դադարեցման կամ կասեցման դեպքում.

4) սույն հոդվածի 3-րդ մասի 2-րդ կետով սահմանված անդամին Հայաստանի Հանրապետության արդարադատության նախարարի կողմից հետ կանչելու դեպքում, եթե դադարել են նրանց միջև աշխատանքային կամ այլ հարաբերությունները:

14. Կառավարման խորհրդի անդամների կամ նախագահի լիազորությունները դադարեցվում են.

1) երկարատև անաշխատունակության կամ այլ հարգելի պատճառով մեկ տարվա ընթացքում կառավարման խորհրդի նիստերի առնվազն կեսից բացակայելու դեպքում.

2) մեկ տարվա ընթացքում կառավարման խորհրդի նիստերից անհարգելի պատճառով առնվազն երկու անգամ անընդմեջ կամ ընդհանուր հինգ անգամ բացակայելու դեպքում.

3) օրենքով կամ փաստաբանական դպրոցի կանոնադրությամբ նախատեսված իր պարտականությունները պարբերաբար չկատարելու կամ ոչ պատշաճ կատարելու դեպքում:

15. Սույն հոդվածի 3-րդ մասի 1-ին կետով նախատեսված անդամի լիազորությունները վաղաժամկետ դադարելու կամ դադարեցվելու դեպքում այդ անդամի փոխարեն փաստաբանների պալատի խորհուրդը ընտրում է նոր անդամ՝ նախորդ անդամի սահմանված ժամկետի մնացած ժամանակահատվածի համար:

16. Սույն հոդվածի 3-րդ մասի 2-րդ կետով սահմանված անդամի լիազորությունները դադարելու դեպքում այդ անդամին ներկայացրած մարմինը (անձը) 10 աշխատանքային օրվա ընթացքում ներկայացնում է նոր ներկայացուցչի, իսկ այդ անձի լիազորությունների դադարեցման դեպքում կառավարման խորհրդի որոշումը ուղարկվում է փաստաբանների պալատի խորհրդին և Հայաստանի Հանրապետության արդարադատության նախարարին, և վերջինս որոշումը ստանալուց հետո 10 աշխատանքային օրվա ընթացքում փաստաբանների պալատի խորհրդին է ներկայացնում նոր ներկայացուցչի:

17. Կառավարման խորհրդի՝ սույն հոդվածի 3-րդ մասի 3-րդ կետով սահմանված անդամի լիազորությունների վաղաժամկետ դադարման կամ դադարեցման դեպքում՝ այդ անդամի փոխարեն ներգրավվում է վերջին ընտրության տվյալներով հաջորդ առավել «կողմ» ձայներ ստացած, սակայն չընտրված թեկնածուն՝ նախորդ անդամի սահմանված ժամկետի մնացած ժամանակահատվածի համար` փաստաբանների պալատի կանոնադրությամբ սահմանված կարգով:

18. Կառավարման խորհրդի անդամի կամ նախագահի լիազորությունները դադարեցնելու հարցը լուծելու համար կառավարման խորհրդի նախագահի կողմից նիստ չհրավիրվելու դեպքում այն հրավիրվում է դրա առնվազն երկու անդամի կողմից:»:

**Հոդված 33.** Օրենքի 45.5-րդ հոդվածի՝

1) 1-ին մասում՝

ա. «փաստաբանական դպրոցի կառավարման խորհրդի նախագահի առաջարկությամբ» բառերը փոխարինել «առնվազն հինգ տարվա փաստաբանական ստաժ ունեցող անդամների կազմից, չորս տարի ժամկետով, բայց ոչ ավելի քան երկու անգամ անընդմեջ» բառերով

բ. լրացնել նոր երկրորդ նախադասություն.

«Փաստաբանական դպրոցի կառավարման խորհրդի յուրաքանչյուր անդամ իրավունք ունի առաջադրել փաստաբանական դպրոցի տնօրենի թեկնածու` վերջինիս համաձայնությամբ։».

2) 2-րդ մասի 1-ին կետում «ուսման» բառից հետո լրացնել «և փաստաբանների մասնագիտական վերապատրաստման» բառերը.

3) լրացնել նոր 3-րդ մաս.

«3. Փաստաբանական դպրոցի նախագահը իր պաշտոնավարման ընթացքում չի կարող լինել որևէ կուսակցության անդամ կամ այլ կերպ զբաղվել քաղաքական գործունեությամբ և ցանկացած պարագայում պետք է դրսևորի քաղաքական զսպվածություն:»:

**Հոդված 34.** Օրենքի 45.6-րդ հոդվածի 1-ին մասում «իրավաբանական կրթության բակալավրի կամ դիպլոմավորված մասնագետի որակավորման աստիճան» բառերը փոխարինել «իրավագիտության բակալավրի կամ իրավագիտության մագիստրոսի որակավորման աստիճան կամ դիպլոմավորված մասնագետի բարձրագույն իրավաբանական կրթության որակավորման աստիճան» բառերով:

**Հոդված 35.** Օրենքի 45.8-րդ հոդվածում՝

1) 2-րդ մասում «հինգ» բառը փոխարինել «երեք» բառով.

2) լրացնել նոր 4-րդ մաս.

«4. Սույն գլխի իմաստով մասնագիտական ստաժը բակալավրի կամ դիպլոմավորված մասնագետի բարձրագույն իրավաբանական կրթության որակավորման աստիճան ձեռք բերելուց հետո իրավունքի ոլորտում իրականացված մասնագիտական գործունեությունն է:»:

**Հոդված 36.** Օրենքի 45.10-րդ հոդվածի 1-ին մասը շարադրել նոր խմբագրությամբ.

«1. Փաստաբանական դպրոցն ավարտած ունկնդիրներին փաստաբանական դպրոցի տնօրենը տասն օրվա ընթացքում տրամադրում է հավաստագիր՝ երկու տարի ժամկետով, որն իրավունք է տալիս ունկնդրին հավաստագրի գործողության ժամկետում մասնակցելու փաստաբանի որակավորման քննություններին:»:

**Հոդված 37.** Օրենքի 45.11-րդ հոդվածը շարադրել նոր խմբագրությամբ.

«**Հոդված 45.11. Որակավորման քննությունը**

1. Որակավորման քննությունը փաստաբանական գործունեության արտոնագիր ստանալու միասնական քննությունն է, որին մասնակցելու իրավունք ունի.

1) փաստաբանական դպրոցն ավարտած ունկնդիրը.

2) միաժամանակ իրավագիտության բակալավրի և իրավագիտության մագիստրոսի որակավորման աստիճաններ կամ դիպլոմավորված մասնագետի բարձրագույն իրավաբանական կրթության որակավորման աստիճան և իրավաբանի` առնվազն հինգ տարվա մասնագիտական ստաժ ունեցող անձը, բացառությամբ, եթե նա դատապարտվել է դիտավորությամբ կատարված հանցագործության համար, և նրա դատվածությունը մարված կամ հանված չէ.

3) նախկինում առնվազն հինգ տարվա փաստաբանական գործունեության ստաժ, ինչպես նաև առնվազն հինգ տարվա դատախազի կամ դատավորի մասնագիտական ստաժ կամ իրավաբանական գիտությունների թեկնածուի կամ դոկտորի գիտական աստիճան ունեցող անձը, բացառությամբ, եթե նա դատապարտվել է դիտավորությամբ կատարված հանցագործության համար, և նրա դատվածությունը մարված կամ հանված չէ կամ նրա փաստաբանի, դատավորի կամ դատախազի գործունեություն իրականացնելու իրավունքը չի դադարեցվել նրան պատասխանատվության ենթարկելու կամ անհամատեղելիության պահանջները խախտելու արդյունքում:

2. Որակավորման քննությունները անցկացվում են ոչ պակաս, քան տարեկան մեկ անգամ: Որակավորման քննությունները կազմակերպում, ընդունում և դրանց արդյունքներն ամփոփում է փաստաբանների պալատի որակավորման հանձնաժողովը:

3. Որակավորման քննությունների կազմակերպման, ընդունման, անցկացման և հանձման կարգերը սահմանվում են սույն օրենքով և փաստաբանների պալատի խորհրդի կողմից:

4. Որակավորման քննությունները անցկացվում են.

1) գրավոր առաջադրանք լուծելու միջոցով, որը կարող է պարունակել իրավական խնդիրներ՝ առաջադրված փաստական հանգամանքների նկատմամբ իրավունքի նորմերը վերլուծելու և կիրառելու պահանջով կամ կազմվել թեստային առաջադրանքների՝ հակիրճ իրավական հիպոթետիկ խնդիրների միջոցով՝ դրանց ճիշտ լուծումները մասնակցի կողմից ընտրելու պահանջով, ինչպես նաև կարող են ներառել դատավարական փաստաթղթերի կազմման պահանջներ, և

2) հարցազրույցի մասնակցելու միջոցով, որի ժամանակ պարզվում են փաստաբանական գործունեություն իրականացնելու համար անձի անհրաժեշտ հմտություններն ու որակները՝ ներառյալ մասնագիտական աշխատանքի փորձառությունը, անձնական հատկանիշները, փաստաբանի կարգավիճակին վերաբերող հիմնարար իրավական ակտերի պահանջներին տեղեկացվածությունը, ինչպես նաև առաջադրվում է փաստաբանի վարքագծի կանոնների վերաբերյալ հիպոթետիկ խնդիր, որի վերաբերյալ անձը բանավոր ներկայացնում է իր վերլուծությունները և դիրքորոշումը:

5. Սույն հոդվածի 1-ին մասի 1-ին կետով նախատեսված անձինք որակավորման քննությունը հանձնում են սույն հոդվածի 4-րդ մասի 1-ին կետով նախատեսված կարգով, սույն հոդվածի 1-ին մասի 2-րդ կետով նախատեսված անձինք՝ սույն հոդվածի 4-րդ մասի 1-ին և 2-րդ կետերով նախատեսված կարգով, իսկ սույն հոդվածի 3-րդ կետով նախատեսված անձինք՝ սույն հոդվածի 4-րդ մասի 2-րդ կետով նախատեսված կարգով:

6. Որակավորման քննություն հանձնելու համար անձը որակավորման հանձնաժողով է ներկայացնում դիմում՝ կցելով փաստաբանների պալատի խորհրդի կողմից սահմանված փաստաթղթերը: Որակավորման հանձնաժողովն անհրաժեշտության դեպքում երկու ամսվա ընթացքում կազմակերպում է ներկայացված փաստաթղթերի և տվյալների հավաստիության ստուգում:

7. Որակավորման քննությանը չմասնակցած կամ որակավորման քննությունները չհանձնած անձը վերստին որակավորման քննություն կարող է հանձնել մեկ տարի անց, բացառությամբ որակավորման քննությանը հարգելի պատճառներով չմասնակցելու և սույն օրենքի 45.10-րդ հոդվածի 1-ին մասով նախատեսված ժամկետում որակավորման քննությունը կրկին հանձնելու դեպքերի:

8. Որակավորման քննության արդյունքները կարող են բողոքարկվել փաստաբանների պալատի խորհրդին որակավորման քննության արդյունքների հրապարակումից հետո՝ մեկ ամսվա ընթացքում, իսկ փաստաբանների պալատի խորհրդի որոշումը կարող է բողոքարկվել դատական կարգով փաստաբանների պալատի խորհրդի որոշումը ստանալու օրվանից՝ մեկամսյա ժամկետում: Սույն մասով նախատեսված բողոքը փաստաբանների պալատի խորհուրդը քննում և որոշում է կայացնում այն ստանալուց հետո մեկամսյա ժամկետում: Փաստաբանների պալատի խորհրդի որոշումներն օրինական ուժի մեջ են մտնում սույն մասով դրանց բողոքարկման համար սահմանված ժամկետն անցնելուց հետո:»:

**Հոդված 38. Եզրափակիչ և անցումային դրույթներ**

1. Սույն օրենքն ուժի մեջ է մտնում պաշտոնական հրապարակման օրվան հաջորդող տասներորդ օրը։

2. Փաստաբանների պալատի և դրա մամինների, փաստաբանների պալատի նախագահի, հանրային պաշտպանի գրասենյակի ղեկավարի և փաստաբանական դպրոցի իրավական ակտերը սույն օրենքն ուժի մեջ մտնելուց հետո երկամսյա ժամկետում համապատասխանեցվում են սույն օրենքին։

3. Սույն օրենքով սահմանված փաստաբանների պալատի կարգապահական հանձնաժողովը, որակավորման հանձնաժողովը և վերահսկողության հանձնաժողովը ձևավորվում են սույն օրենքն ուժի մեջ մտնելուց հետո չորսամսյա ժամկետում` սույն օրենքին համապատասխան։

4. Փաստաբանների պալատի խորհրդի գործող անդամները և նախագահը շարունակում են պաշտոնավարել մինչև իրենց պաշտոնավարման սահմանված ժամկետի ավարտը։

5. Փաստաբանների պալատի որակավորման հանձնաժողովի գործող անդամների լիազորությունները դադարում են սույն հոդվածին համապատասխան փաստաբանների պալատի որակավորման հանձնաժողովի նոր կազմի ձևավորման պահից։

6. Սույն օրենքով սահմանված` փաստաբանների պալատի կարգապահական հանձնաժողովի, որակավորման հանձնաժողովի և վերահսկողության հանձնաժողովի գործառույթներից ու լիազորություններից բխող դրույթները համապատասխանաբար կիրառվում են սույն հոդվածին համապատասխան փաստաբանների պալատի կարգապահական հանձնաժողովի, որակավորման հանձնաժողովի և վերահսկողության հանձնաժողովի ձևավորման պահից։

7. Սույն հոդվածի 2-րդ և 3-րդ մասերով սահմանված ժամկետներում փաստաբանների պալատի ընդհանուր ժողով չհրավիրվելու կամ չկայանալու դեպքում՝ այդ ժամկետի ավարտից հետո մեկամսյա ժամկետում փաստաբանների պալատի ընդհանուր ժողովը հրավիրում է Հայաստանի Հանրապետության արդարադատության նախարարը:

8. Մինչև փաստաբանների պալատի կարգապահական հանձնաժողովի ձևավորումը հարուցված կարգապահական վարույթները իրականացվում են մինչև սույն օրենքի ուժի մեջ մտնելը գործող կարգով։

9. Սույն օրենքով սահմանված փաստաբանների որակավորման կարգը գործում է սույն օրենքն ուժի մեջ մտնելուց հետո կազմակերպվող որակավորման քննությունների կազմակերպման, ընդունման, անցկացման և հանձման նկատմամբ։

10. Փաստաբանների պալատի ֆինանսատնտեսական գործունեության ստուգման նպատակով աուդիտորական ծառայությունների իրականացման իրավունք ունեցող անկախ աուդիտ իրականացնող անձի հետ պայմանագիրը կնքվում է անկախ աուդիտ իրականացնող անձի հետ կնքված գործող պայմանագիրը լուծվելուց հետո։

11. Սույն օրենքով սահմանված կամավոր անհատույց իրավաբանական օգնություն տրամադրելու վերաբերյալ առաջին հաշվետվությունները ներկայացվում են սույն օրենքն ուժի մեջ մտնելու օրվանից հաշվարկված տվյալ տարվա մնացած ժամանակահատվածի համար։

12. Սույն օրենքի 26-րդ հոդվածով սահմանված կարգավորումները կիրառվում են սույն օրենքի ուժի մեջ մտնելու տարվան հաջորդող տարվա հունվարի 1-ից։

**ՀԻՄՆԱՎՈՐՈՒՄ**

**«ՓԱՍՏԱԲԱՆՈՒԹՅԱՆ ՄԱՍԻՆ» ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ ՕՐԵՆՔԻ ԸՆԴՈՒՆՄԱՆ**

**1. Ընթացիկ իրավիճակը և իրավական ակտի ընդունման անհրաժեշտությունը.**

2015 թվականի փոփոխություններով Սահմանադրությունն իրավաբանական օգնություն ապահովելու նպատակով երաշխավորում է անկախության, ինքնակառավարման և փաստաբանների իրավահավասարության վրա հիմնված փաստաբանության գործունեությունը:

Թեպետ դատաիրավական բարեփոխումների նախորդ փուլերում ևս անդրադարձ կատարվել է փաստաբանական համակարգի բարելավման անհրաժեշտությանը և այդ ուղղությամբ ձեռնարկվելիք քայլերին, սակայն, հաշվի առնելով այս ոլորտի կարևորությունը մարդու իրավունքների պատշաճ ապահովման և պաշտպանության տեսանկյունից, իրավաբանական որակյալ օգնություն ստանալու իրավունքի ապահովմանն ուղղված կառուցակարգերը կարիք ունեն մշտական ու շարունակական կատարելագործման և զարգացման:

Ըստ այդմ, Հայաստանի Հանրապետության կառավարության 2021-2026 թվականների ծրագրի (այսուհետ՝ Ծրագիր) 5.2-րդ՝ «Մարդու իրավունքների պաշտպանություն» վերտառությամբ գլխում նախ նշվում է, որ Կառավարությունը որպես առաջնահերթություն դիտարկում է անձանց խախտված իրավունքների վերականգնումը և, որ ամենակարևորն է, մարդու իրավունքների և ազատությունների երաշխավորման և պաշտպանության ինստիտուցիոնալ և համակարգված քաղաքականության շարունակական իրականացումը: Այս համատեքստում Ծրագիրն այնուհետև մանրամասնում է, որ Կառավարությունը երաշխավորելու է նաև իրավապաշտպանների իրապես ազատ և անխոչընդոտ գործունեության համար անհրաժեշտ իրավական և գործնական պայմաններ: Ծրագրի արդեն «Դատաիրավական բարեփոխումներ» վերտառությամբ 5.3-րդ գլխում Կառավարությունը պատասխանատվություն է ստանձնում միջոցներ է ձեռնարկելու փաստաբանության ոլորտի զարգացման ուղղությամբ, այդ թվում՝ փաստաբանական դպրոցում ուսուցման և ընդունելության կառուցակարգերի վերաիմաստավորման, Փաստաբանների պալատի կառավարման արդյունավետության և ներառականության վերափոխման շրջանակներում: Իսկ 10.10.2019 թվականին Կառավարության կողմից հաստատված դատական և իրավական բարեփոխումների 2019-2023 թվականների ռազմավարությամբ որպես ռազմավարական նպատակ է ամրագրվել փաստաբանական համակարգի արդյունավետության բարձրացումը:

Այս ռազմավարական նպատակի շրջանակներում Կառավարությունը նախատեսել է ինչպես անվճար իրավաբանական օգնություն տրամադրելու կառուցակարգերի զարգացումը, այդ թվում անվճար իրավաբանական օգնության այլընտրանքային եղանակների նախատեսումը, այնպես էլ Փաստաբանների պալատի ինստիտուցիոնալ զարգացումը:

Հիմք ընդունելով վերոնշյալ ուղղություններում փոփոխություններ կատարելու անհրաժեշտությունը, ««Փաստաբանության մասին» Հայաստանի Հանրապետության օրենքում փոփոխություններ և լրացումներ կատարելու մասին» օրենքի նախագծով (այսուհետ` նաև Նախագիծ) նպատակ է հետապնդվում զարգացնել փաստաբանների պալատի ներքին կառուցակարգերը և կառավարման համակարգը, փաստաբանին կարգապահական պատասխանատվության ենթարկելու կառուցակարգերը, փաստաբանի որակավորման կարգը և անվճար իրավաբանական օգնության տրամադրման կառուցակարգերը` նախատեսելով նաև դրա այլընտրանքային եղանակների զարգացումը:

***1.1. Փաստաբանների պալատի ներքին կառուցակարգերի և կառավարման համակարգի զարգացումը.***

Ներկայումս Սահմանադրության 64-րդ հոդվածի 2-րդ մասով և «Փաստաբանության մասին» օրենքի (այսուհետ նաև` Օրենք) 3-րդ հոդվածով սահմանվում է փաստաբանության գործունեության ինքնակառավարման սկզբունքը: Այս սկզբունքը պայմանավորված է փաստաբանության ոչ պետական բնույթով, համաձայն որի, պետությունը չի կարող և չպետք է իրականացնի փաստաբանության կառավարումը[[1]](#footnote-1): Ինքնակառավարումը դասական իմաստով նշանակում է կազմակերպված սոցիալական ընդհանրության կամ հաստատության (կազմակերպության) անկախությունն ու ինքնուրույնությունը՝ սեփական գործերը կառավարելիս, իր կենսագործունեության հարցերը լուծելիս[[2]](#footnote-2):

Այդ նպատակով ստեղծվում և գործում են փաստաբանների մասնագիտական միավորումներ (փաստաբանների պալատ, ասոցիացիա և այլն), որոնք իրականացնում են փաստաբանների ինքնակառավարումը իրենց մարմինների միջոցով, և հենց այդ մարմիններն են, որ իրավասու են ընդունել փաստաբանության կարևոր ներքին հարցերի վերաբերյալ որոշումները[[3]](#footnote-3): Ընդ որում՝ այդ մարմինների կողմից վերոնշյալ որոշումների ընդունումը ենթադրում է դրանց ընդունման ընթացքում կոլեգիալության դրսևորում. այլ կերպ՝ այդպիսի որոշումները պետք է ընդունվեն այնպիսի մարմինների կողմից և այնպիսի գործընթացներով, որոնք հնարավոր կդարձնեն դրանք վերագրել փաստաբանական համայնքի կամքը:

Այս տեսանկյունից հարկ է նկատել, որ Օրենքի 7-րդ հոդվածի տրամաբանության համապատասխան՝ Հայաստանի Հանրապետությունում փաստաբանության գործունեության ինքնակառավարումն ապահովվում է Հայաստանի Հանրապետության փաստաբանների պալատի (այսուհետ՝ պալատ) միջոցով:

Իր հերթին, Օրենքի 8-րդ հոդվածը սահմանում է, որ փաստաբանների պալատի (այսուհետ նաև` պալատ) մարմիններն են պալատի ընդհանուր ժողովը (այսուհետ՝ ժողով), պալատի խորհուրդը (այսուհետ՝ խորհուրդ) և պալատի որակավորման հանձնաժողովը (այսուհետ՝ որակավորման հանձնաժողով): Այսպես, Օրենքի կարգավորումներից, ինչպես նաև ինքնակառավարման սկզբունքի և կոլեգիալության տրամաբանությունից բխում է, որ պալատի նախագահը պալատի մարմին չէ: Նշվածով պայմանավորված` պալատի նախագահի լիազորությունները և իրավասությունները պետք է սահմանվեն այդ տրամաբանության շրջանակներում:

Սակայն, Օրենքի գործող կարգավորումներից երևում է, որ ներկայումս պալատի մարմինների և նախագահի լիազորությունները որոշ դեպքերում բաշխված չեն ինքնակառավարման սկզբունքին և կոլեգիալության տրամաբանությանը համապատասխան:

Մասնավորապես, ներկայումս պալատի նախագահին վերապահված են բավականին լայն լիազորություններ, ավելին, վերջինս կանխորոշող դերակատարում ունի որակավորման հանձնաժողովի, հանրային պաշտպանի գրասենյակի և փաստաբանական դպրոցի գործունեության և կառավարման հետ կապված հարցերում. օրինակ` հանրային պաշտպանի գրասենյակի ղեկավարը նշանակվում և վերջինիս լիազորությունները վաղաժամկետ դադարում են պալատի նախագահի ներկայացմամբ, պալատի նախագահն ի պաշտոնե Փաստաբանական դպրոցի կառավարման խորհրդի նախագահն է, ում առաջարկությամբ էլ կառավարման խորհուրդը նշանակում կամ ազատում է փաստաբանական դպրոցի տնօրենին, պալատի նախագահը ի պաշտոնե որակավորման հանձնաժողովի նախագահն է, ինչպես նաև փաստաբանի նկատմամբ միայն պալատի նախագահն է հարուցում կարգապահական վարույթ։ Նշվածի համատեքստում փաստաբանական համայնքի ինքնակառավարումից բխող մի շարք էական գործառույթներ, ըստ էության, իրականացվում են միասուբյեկտ կառուցակարգի միջոցով, ինչը չի կարող ապահովել ներկայացուցչականության երաշխավորումը փաստաբանական համայնքի գործերը կառավարելիս և կենսագործունեության հարցերը լուծելիս: Այնինչ, նման գործառույթների իրականացումը կոլեգիալության սկզբունքի հիման վրա գործող փաստաբանների պալատի մարմինների կողմից կարող է առավելագույնս ապահովել ներկայացուցչականությունը, առավել լեգիտիմություն հաղորդել այդ գործառույթների իրականացմանը՝ ապահովելով գործառույթների տարանջատվածությունը, մասնագիտացված մարմինների կողմից դրանց իրականացումը, ինչպես նաև բարձրացնել փաստաբանների պալատի մարմինների հեղինակությունը և դերակատարումը:

Վերոնշյալի համատեքստում հատկանշական է, որ ուսումնասիրված երկրների մեծամասնությունում պալատների ինքնակառավարումն իրականացվում է տարբեր կոլեգիալ մարմինների կողմից, ինչը թույլ է տալիս ապահովել ինքնակառավարման սկզբունքից բխող վերոգրյալ հատկանիշները[[4]](#footnote-4):

Վերոգրյալով պայմանավորված կարելի է նկատել, որ ինքնակառավարման և կոլեգիալության սկզբունքների տրամաբանության ներքո խորհրդի իրավասությանը ենթակա մի շարք հարցեր գործող կարգավորումներով վերապահված են պալատի նախագահին, ինչը չի արտահայտում այս սկզբունքների վերոնշյալ հատկանիշները։

Միջազգային փորձի ուսումնասիրությունը վկայում է, որ այլ երկրներում պալատի նախագահներին հիմնականում վերապահվում են կազմակերպչական և օժանդակ բնույթի լիազորություններ, իսկ հիմնական կառավարումը իրականացնում են կոլեգիալ մարմինները` ի դեմս խորհրդի և տարբեր հանձնաժողովների։

Այսպես, Ռուսաստանի Դաշնությունում[[5]](#footnote-5), Բելոռուսիայի Հանրապետությունում[[6]](#footnote-6), Ուկրաինայում[[7]](#footnote-7), Ղազախստանի Հանրապետությունում[[8]](#footnote-8) Փաստաբանական պալատի նախագահը ներկայացնում է փաստաբանական պալատը պետական կառավարման և տեղական ինքնակառավարման մարմինների, հասարակական միավորումների և այլ կազմակերպությունների, ինչպես նաև ֆիզիկական անձանց հետ հարաբերություններում, առանց լիազորագրի գործում է փաստաբանական պալատի անունից, տալիս լիազորագրեր և կնքում գործարքներ փաստաբանական պալատի անունից, խորհրդի որոշմամբ և ծախսերի նախահաշվին ու գույքի նշանակությանը համապատասխան տնօրինում է փաստաբանական պալատի գույքը, ընդունում և աշխատանքից ազատում է փաստաբանական պալատի աշխատակազմի աշխատակիցներին, հրավիրում է խորհրդի նիստերը, ապահովում խորհրդի և ընդհանուր ժողովի որոշումների կատարումը։

Վրաստանում[[9]](#footnote-9), Լատվիայում[[10]](#footnote-10), Լեհաստանում[[11]](#footnote-11) և Ղրղըզստանի Հանրապետությունում[[12]](#footnote-12) պալատի նախագահի լիազորությունների հստակ շարք նախատեսված չէ: Ուստի, այս երկրներում պալատի նախագահի լիազորությունները հիմնականում սահմանափակվում են նրա` որպես խորհրդի անդամի լիազորություններով` հավելելով միայն մի քանի կազմակերպչական բնույթի լիազորություններ։ Պալատի նախագահի լիազորությունների ցանկը համեմատաբար լայն է Չեխիայի Հանրապետությունում[[13]](#footnote-13), ինչը պայմանավորված է այն հանգամանքով, որ վերջինս համաձայն չեխական օրենսդրության պալատի մարմին է[[14]](#footnote-14): Պալատի նախագահը համարվում է պալատի մարմին նաև Էստոնիայում, սակայն այստեղ վերջինիս իրավասությունները բավականին սահմանափակ են և կրում են միայն կազմակերպչական և օժանդակ բնույթ[[15]](#footnote-15)։

Այսպես, նշված փորձի ուսումնասիրությունը վկայում է, որ պալատի նախագահի լիազորությունները սահմանափակվում են կազմակերպչական և օժանդակ բնույթի լիազորություններով հատկապես այն երկրներում, որտեղ վերջինս պալատի մարմին չէ։ Միաժամանակ, այն երկրներում, որտեղ պալատի նախագահը դիտարկվում է որպես պալատի մարմին, վերջինիս լիազորությունների շրջանակը փոքր-ինչ լայն է, սակայն այստեղ ևս դրանց մեջ չեն մտնում պալատի գործունեությունը կանխորոշող լիազորությունները կամ պալատի այլ մարմիններում նախագահելը, ինչը կարող է ազդել այդ մարմինների գործունեության և դրանց անկախության վրա և չի բխում ինքակառավարմամբ պայմանավորված փաստաբանական համայնքի սեփական գործերը կառավարելու և իր կենսագործունեության հարցերը լուծելու նպատակներից:

Նկատենք նաև, որ ներկայումս որակավորման հանձնաժողովը կազմավորվում է խորհրդի կողմից, սակայն անհրաժեշտ է նկատի ունենալ այն հանգամանքը, որ Օրենքի 8-րդ հոդվածի իմաստով որակավորման հանձնաժողովը, ինքնին, ինչպես և խորհուրդը, պալատի առանձին մարմին է: Նշված հանգամանքով պայմանավորված այլ երկրներում մեծամասամբ ընդունված է այն մոտեցումը, որ որակավորման հանձնաժողովի անդամներն ընտրվում են ժողովի կողմից։ Նշված մոտեցման առավելությունը կայանում է նրանում, որ ընդգծվում է ժողովի` որպես պալատի բարձրագույն մարմնի դերը, որը իրավասու է արտահայտել փաստաբանական համայնքի կամքը, ինչպես նաև ապահովվում է որակավորման հանձնաժողովի` որպես պալատի մարմնի անկախությունը դրա մեկ այլ մարմնից` խորհրդից։ Միաժամանակ, հարկ է նկատել, որ գործող կարգավորումների համաձայն` պալատի նախագահը ի պաշտոնե որակավորման հանձնաժողովի նախագահն է և պալատի գործադիր մարմնի` խորհրդի բարձրագույն պաշտոնատար անձը։ Ուստի, այն պարագայում, երբ որակավորման հանձնաժողովը կազմավորվում է խորհրդի կողմից, ըստ էության, ստեղծվում է լիազորությունների կենտրոնացման յուրօրինակ իրավիճակ, որը չի հանդիպում ուսումնասիրված և ոչ մի երկրի պալատի մոդելում։Առկա իրավիճակում անհրաժեշտություն է առաջանում վերանայել ժողովի, խորհրդի և պալատի նախագահի լիազորությունները, ինչը պետք է միտված լինի այդ լիազորությունները փաստաբանության գործունեության ինքնակառավարման սկզբունքի և կոլեգիալության տրամաբանության հիման վրա կառուցելուն, ինչպես նաև փաստաբանության ինքնակառավարման ամրապնդմանը և զարգացմանը: Այս համատեքստում հարկ է նկատել, որ Օրենքում պալատի կառավարման կառուցակարգերի փոփոխմանը միտված հիմնական փոփոխություններ վերջին անգամ կատարվել են 08.12.2011թ.-ի ՀՕ-39-Ն օրենքով: Սակայն հասարակական հաբերությունները, այդ թվում` պալատի գործունեությանն առնչվող այդ պահից ի վեր փոփոխվել են. մասնավորապես, էապես ավելացել է գործող փաստաբանների թիվը` 2021թ.-ի մարտի 1-ի դրությամբ կազմելով 2289 փաստաբան[[16]](#footnote-16), այնինչ 2012 թվականի դեկտեմբերի դրությամբ գործող փաստաբանների թիվը կազմել է մոտ 1270 փաստաբան[[17]](#footnote-17) (թիվն ավելացել է ավելի քան 1000-ով), ինչը առաջ է բերում համայնքի գործերի կառավարան հարցում նոր մոտեցումների որդեգրման անհրաժեշտության։

Վերևում ներկայացված վերլուծության համատեքստում հարկ է նկատել, որ խորհրդի և պալատի նախագահի լիազորությունների վերանայման անհրաժեշտությունը բխում է նաև ՀՀ կառավարության` 2019թ.-ի հոկտեմբերի 10-ի «Հայաստանի Հանրապետության դատական և իրավական բարեփոխումների 2019-2023 թվականների ռազմավարությունը և դրանից բխող գործողությունների ծրագրերը հաստատելու մասին» թիվ 1441-Լ որոշումից, որի համաձայն` անհրաժեշտ է քննարկել խորհրդի՝ պալատի նախագահից ինստիտուցիոնալ առումով անկախ լինելու կառուցակարգերի մշակման և ներդնման անհրաժեշտության հարցը:

Միևնույն ժամանակ, փաստաբանների պալատի պատշաճ գործունեությունն ապահովելու տեսանկյունից յուրահատուկ կարևորություն ունեն, օրինակ, դրա պատշաճ ֆինանսատնտեսական գործունեության ապահովումը։ Իր հերթին, պատշաճ ֆինանսատնտեսական գործունեություն կարելի է ապահովել այդպիսի գործունեության նկատմամբ բավարար վերահսկողական գործիքակազմի առկայության պարագայում։ Նշված դեպքերում բավարար վերահսկողությունն ապահովելու եղանակներից մեկը սովորաբար անկախ աուդիտորական վերահսկողության եղանակն է, որպիսի մոտեցումն ընդունված է նաև գործող օրենքում։ Սակայն հարկ է նկատել, որ որոշ դեպքերում, հաշվի առնելով առանձին ոլորտների կարևորությունը հանրային շահի տեսանկյունից, դրանց դերը հասարակական կյանքի բնականոն ապահովման տեսանկյունից, ինչպես նաև այդ ոլորտներում գործունեություն իրականացնող անձանց և այդ ոլորտների շահառու անձանց իրավունքների պաշտպանության տեսանկյունից, անհրաժեշտություն է առաջանում նախատեսել նաև վերահսկողության այլ մեխանիզմներ։ Մասնավորապես, այդպիսի նպատակին ծառայող, լայնորեն տարածված գործիք է նաև կազմավորման ներսում վերահսկողական մարմնի կամ ստորաբաժանման առկայությունը։ Նշված հանգամանքով է պայմանավորված, որ բազում այլ երկրների փաստաբանների պալատներում գործում են համապատասխան լիազորություններով օժտված մարմիններ։ Այսպես, օրինակ, Լեհաստանում[[18]](#footnote-18), Էստոնիայում[[19]](#footnote-19), Լատվիայում[[20]](#footnote-20), Լիտվայում[[21]](#footnote-21), Ուկրաինայում[[22]](#footnote-22), Վրաստանում[[23]](#footnote-23), Ռուսաստանում[[24]](#footnote-24) և այլուր որպես պալատի մարմին գործում են աուդիտի կամ վերահսկողության հանձնաժողովներ:

Հարկ է նկատել, որ նշված կարևորության ոլորտներում աուդիտի կամ վերահսկողության հանձնաժողովների նախատեսման անհրաժեշտությունը ընդունված մոտեցում է նաև Հայաստանի Հանրապետության օրենսդրի տեսանկյունից։ Այսպես, օրինակ, «Բանկերի և բանկային գործունեության մասին» օրենքի 21-րդ հոդվածի համաձայն, բանկերը պետք է ունենան ներքին աուդիտի ստորաբաժանում` միաժամանակ, նշված օրենքի 58-րդ հոդվածով սահմանված կարգով ապահովելով նաև յուրաքանչյուր տարի անկախ աուդիտի իրականացումը, բաց բաժնետիրական ընկերություններում «Բաժնետիրական ընկերությունների մասին» օրենքի 87.1-ին հոդվածի համաձայն՝ ձևավորվում է աուդիտի հանձնաժողով` միաժամանակ, չբացառելով անկախ աուդիտի առկայությունը։

Նշվածի հիման վրա, ինչպես նաև հաշվի առնելով փաստաբանության ինստիտուտի դերն ու կարևորությունը հասարակական կյանքում, անհրաժեշտություն է առաջանում Հայաստանի Հանրապետության փաստաբանների պալատի կազմում ևս նախատեսել վերահսկողության հանձնաժողով` միաժամանակ չբացառելով անկախ աուդիտի անցկացումը։ Ընդ որում, վերահսկողության հանձնաժողովին նախատեսվում է օժտել հիմնականում խորհրդատվական բնույթի գործառույթներով, ինչը միտված է աջակցելու պալատի գորրծադիր կառավարումն իրականացնող մարնին` խորհրդին, ինչպես նաև` պետական բյուջեից պալատին հատկացվող միջոցների նկատմամբ վերահսկողական գործառությներով։ Միևնույն ժամանակ, նախատեսվում է վերահսկողության հանձնաժողովին իրավազորել իրականացնել հանրային պաշտպանի գրասենյակի ֆինանսատնտեսական գործունեության հսկման և հանրային պաշտպանների գնահատման գործառույթներ` հաշվի առնելով, որ հանրային պաշտպանության միջոցով է իրականացվում անձանց իրավունքների պաշտպանության ոլորտում պետության կարևոր պարտականություններից մեկը` անվճար իրավաբանական օգնության երաշխավորումը, որը իրականացվում է հանրային դրամական մջոցների հաշվին։ Այս համատեքստում նկատենք, որ անվճար իրավաբանական օգնության նկատմամբ հսկողական մեխանիզմների նախատեսումը տարածված մոտեցում է տարբեր երկրներում` պայմանավորված դրա վերոնշյալ կարևորությամբ։ Այսպես, Վրաստանում գործում է Անվճար իրավաբանական օգնության խորհուրդը, որը ղեկավարում է անվճար իրավաբանական օգնության ծառայությունը, ապաահովում դրա գործառույթների արդյունավետ իրականացումը, անկախությունն ու թափանցիկությունը` կազմված լինելով 9 անդամներից, որոնցից 1-ը Արդարադատության նախարարությունից և 1-ը Բարձրագույն արդարադատության խորհրդից[[25]](#footnote-25)։ Լիտվայում գործում է Պետության կողմից երաշխավորված իավաբանական օգնության համակարգող խորհուրդ` ապահովելու համար Արդարադատության նախարարությանը վերապահված գործառույթների իրականացումը անվճար իրավաբանական օգնության տրամադրան ոլորտում, որի կազմում, ի թիվս այլոց, ներգրավված են նաև անդամներ խորհրդարանից, Արդարադատության և ֆինանսների նախարարություններից, Մարդու իրավունքների պաշտպանի գրասենյակից[[26]](#footnote-26)։ Ռուսաստանում գործում է գորրծադիր իշխանության լիազոր դաշնային մարմին, որը օժտված է անվճար իրավաբանական օգնության համակարգման լայն գործառույթներով[[27]](#footnote-27)։ Նշվածը ևս մեկ անգամ վկայում է անվճար իրավաբանական օգնության պատշաճ կազմակերպման կարևորությունը պետությունների համար և դրա ապահովման ուղղությամբ տարաատեսակ մեխանիզմների նախատեսումը։

Բացի պալատի կազմում նոր մարմիններ նախատեսելուց, Նախագծով առաջարկվում է այդ մարմինների բազմատար կազմ, երբ դրանցում կընգրկվեն նաև ներկայացուցիչներ այլ մարիններից։ Նման մոտեցումը հնարավորություն կընձեռի պալատի համապատասխան մարմիններում ապահովել օբյեկտիվությունը, հանրային շահի երաշխավորումը, կորպորատիվ շահերով առաջնորդվելու ռիսկերի չեզոքացումը։ Նշված նպատակներին համապատասխան` պալատի տարբեր մարմիններում, բացի խորհրդից, առաջարկվում է ներառել ներկայացուցիչներ Արդարադատության նախարարությունց` որպես ոլորտը համակարգող լիազոր մարմին, Ֆինանսների նախարարությունց` վերահսկողության հանձնաժողովում` հանրային ֆինանսավորման առկայությամբ պայմանավորված, վճռաբեկ դատարանից` կարգապահական և որակավորման հանձնաժողովներում, բարձրագույն ուսումնական հաստատություններից` որակավորման հանձնաժողովում, հասարակական կազմակերպություններից` պալատի` որպես քաղաքացիական հասարակության կարևոր ինստիտուտի գործունեությանը հանրության ներգրավվածությունն ապահովելու նպատակով։

Այս համատեքստում հարկ է նկատել, որ առաաջարկվող մոտեցումը չի հակասում ինչպես միջազգայնորեն ճանաչված սկզբունքներին, այնպես էլ տարբեր երկրների կողմից ընդունված փորձին։ Այսպես, ՄԱԿ-ի` Փաստաաբանների դերի մասին հիմնարար սկզբունքների 24-րդ կետի համաձայն` փաստաբանները պետք է իրավունք ունենան ստեղծել ինքնակառավարվող մասնագիտական կազմավորումներ և անդամակցել դրանց՝ ներկայացնելու իրենց շահերը, նպաստելու նրանց շարունակական կրթությանը և մասնագիտական պատրաստվածությանը և պաշտպանելու նրանց մասնագիտական ամբողջականությունը: Կազմավորման գործադիր մարմինն ընտրվում է դրա անդամների կողմից և իր գործառույթներն իրականացնում է առանց արտաքին միջամտության: Այս համատեքստում հարկ է նկատել, որ խորհրդում` որպես գործադիր մարմին, չեն նախատեսվելու ներկայացուցիչներ այլ մարմիններից, և այն ձևավորվելու է բացառապես փաստաբաններից, իր հերթին, մյուս մարմիններում, որտեղ նախատեսվում են նման ներկայացուցիչներ, նրանք, ի համեմատ փաստաբան-անդամների, փոքր թիվ են կազմելու։ Նկատենք նաև, որ, օրինակ, կարգապահական վարույթների մասով նշված սկզբունքները (կետ 28) նույնպես ընդունում են, որ դրանք կարող են իրականացվել ինչպես փաստաբանների կազմավորման ներքո ստեղծված անկախ մարմնի, այնպես էլ օրենքով նախատեսված անկախ մարմնի կամ դատարանի կողմից։ Նույն մոտեցումը որդեգրված է նաև Եվրոպայի խորհրդի նախարարների կոմիտեի 2000 թվականի փաստաբանական գործունեության իրականացման ազատության վերաբերյալ թիվ 21 հանձնարարականում, որի 6-րդ սկզբունքի 2-րդ կտեի համաձայն՝ փաստաբանների կազմավորումները առնվազն պետք է մասնակցեն կարգապահական վարույթի իրականացմանը: Այս համատեքստում կարգապահական հանձնաժողովում այլ անձանց ներառելը, ըստ էության, չի հակասում այս սկզբունքին, քանի որ ապահովվում է այս մարմնի գործունեության անկախությունը։

Ինչ վերաբերում է այլ երկրների փորձին, ապա Վրաստանում էթիկայի հանձնաժողովը ունի 15 անդամ, որից 12-ի համար է սահմանված փաստաբան լինելու պահանջ[[28]](#footnote-28), Ղազախստանի կարգապահական հանձնաժողովը կազմվում է 6 փաստաբանից, հասարակության 3 ներկայացուցիչներից՝ արդարադատության մարմինների ներկայացմամբ և 2 թոշակի անցած դատավորներից[[29]](#footnote-29), Ռուսաստանի դաշնային էթիկայի և ստանդարտների հանձնաժողովը կազմված է պալատի նախագահից, 9 փաստաբաններից, արդարադատության դաշնային մարմնի 2 ներկայացուցիչներից, Պետական դումայի 2 ներկայացուցիչներից և Դաշնային խորհրդի 2 ներկայացուցիչներից[[30]](#footnote-30), Էստոնիայի փաստաբանների պալատի էթիկայի տրիբունալը կազմված է 7 անդամներից, որոնցից 4-ը՝ փաստաբան, 2-ը՝ դատավոր, որոնց ընտրում է Դատավորների ընդհանուր ժողովը, և 1-ը՝ իրավագիտության մագիստրոսի որակավորում շնորհելու իրավունք ունեցող բարձրագույն համալսարանի կողմից նշանակված իրավաբան գիտնական[[31]](#footnote-31), Լիտվայի պալատի Պատվո դատարանը կազմված է 5 անդամներից` 3 փաստաբան և ևս 2 փաստաբան, որոնց, սակայն, նշանակում է Արդարադատության նախարարը[[32]](#footnote-32)։

Առաջարկվող փոփոխությունների համատեքստում հարկ է նկատել, որ դրանք համապատասխանում են Սահմանադրությամբ նախատեսված փաստաբանության ինքնակառավարման և անկախության սկզբունքներին նույնպես։ Այսպես, Սահմանադրությունը և օրենքներն ինքնակառավարմամբ օժտում են նաև որոշակի հանրային (պետական) մարմիններին ու հաստատություններին (կազմակերպություններին)` դրանց գործունեության ոլորտի կամ լիազորությունների յուրահատկության ուժով, ինչը նպատակամղված է ոլորտին կամ գործառույթին հարիր ձեռնահաս, օպերատիվ որոշումների ընդունմանը, դրանց առջև դրված սոցիալական առաքելության կենսագործմանը[[33]](#footnote-33): Նշվածի լույսի ներքո հարկ է նկատել, որ պալատը, ըստ էության իրականացնում է հանրային տարր պարունակով որոշ գործառույթներ. օրինակ` միակ մարմինն է, որը շնորհում է փաստաբանի որակավորում, կարգապահական պատասխանատվության ենթարկում փաստաբանին, առանց դրան անդամակցելու փաստաբանական գործունեությամբ զբաղվելն արգելվում է, պալատի կազմում գործող հանրային պաշտպանի գրասենյակն ապահովում է պետության կողմից երաշխավորված անվճար իրավաբանական օգնության տրամադրումը և այլն։ Այլ կերպ, պետությունը պալատին պատվիրակելով հանրային բնույթի գործառույթներ դրան շնորհել է որոշակի մենաշնորհով, ինչով պայմանավորված առկա է պալաատին վերապահված գործառույթների պատշաճ իրացումն ապահովելու հանրային շահ, այն է` պրոֆեսիոնալ փաստաբանների մուտքը փաստաբանական համայնք, կարգապահական վարույթների օբյեկտիվության ապահովումը, պետության կողմից հատկացված միջոցների նպատակային օգտագործումը և այլն։ Նման հանգամանքներով պայմանավորված` նման հաստատությունների (կազմակերպությունների) ինքնակառավարման աստիճանը նախանշվում է օրենքով` որպես կանոն ներառելով այնպիսի տարրեր, ինչպիսիք են ֆինանսականը, տնտեսականը, կազմակերպական-կառավարչականը, կադրայինը (մարդկային ռեսուրսները)[[34]](#footnote-34):

Վերոգրյալի համատեքստում, անդրադառնալով Սահմանադրության 64-րդ հոդվածին, կարող ենք նկատել, որ փաստաբանության ինքնակառավարման սկզբունքի նախատեսումը, որն ապահովում է փաստաբանության անկախությունն ու ինքնուրույնությունը, միտված է ապահովելու իրավաբանական օգնության տրամադրումը։ Հետևաբար, օրենսդրորեն փաստաբանության ինքնակառավարման աստիճանը պետք է այնպես նախանշվի, որպեսզի չխաթարվի իրավաբանական օգնության տրամադրման ապահովումը։ Նշվածի, ինչպես նաև առաջարկվող կարգավորումների նախատեսման նպատակների լույսի ներքո Նախագծով առաջարկվող կարգավորումները չեն հակասում այդ սկզբունքին` հատկապես հաշվի առնելով, որ պալատի գործադիր կառավարումն իրականացվելու է բացառապես պալատի կողմից, իսկ մյուս մարմիններում որոշիչ ձայների քանակը որոշումների մեծ մասի դեպքում հնարավոր կլինի ապահովել միայն փաստաբան անդամների մասնակցությամբ։

Հաջորդիվ Նախագծով առաջարկվում է սահմանել պալատի նախագահի, խորհրդի անդամների և փաստաբանական դպրոցի տնօրենի ապաքաղաքականացվածության պահանջներ: Առաջարկվող մոտեցումը պայմանավորված է այն տրամաբանությամբ, որ պալատը իր գործունեության շրջանակներում պետք է զերծ մնա քաղաքական գործընթացներից՝ իրականացնելով իրավաբանական օգնության ապահովման սահմանադրական նպատակից բխող օրենսդրորեն պալատի համար սահմանված խնդիրների իրականացումը միայն: Հակառակ պարագայում, պալատի քաղաքականացումը վտանգի տակ է դնում նշված նշված խնդիրների պատշաճ ապահովումը՝ նաև հենց իրավաբանական օգնության շահառու հանդիսացող հանրության ընկալման տեսանկյունից: Այս տրամաբանությունը հաստատվում է նաև միջազգային մակարդակում: Այսպես, ՄԱԿ-ի` Փաստաաբանների դերի մասին հիմնարար սկզբունքների պրեամբուլայից բխում է, որ անձանց իրավաբանական օգնություն ստանալու իրավունքը կարող է երաշխավորվել անկախ փաստաբանության կողմից: Այս համատեքստում հատկանշական է Վենետիկի հանձնաժողովի արտահայտած դիրքորոշումը փաստաբանների և փաստաբանության քաղաքական ակտիվության վերաբերյալ, ըստ որի, չնայած փաստաբանները կարող են ունենալ քաղաքական դիրքորոշում և անգամ զբաղվել քաղաքական գործունեությամբ, սակայն պալատները չպետք է քաղաքական դերակատարներ լինեն[[35]](#footnote-35): Նշվածի լույսի ներքո փաստաբանական համայնքը ներկայացնելու իրավասությամբ օժտված անձանց կողմից քաղաքականության հետ առնչություն ունենալը և դրա տարբեր եղանակներով արտահայտումը կարող է վտանգել նշված արժեքները՝ հանրության մոտ նման դրսևորումները ողջ փաստաբանական համայնքի վրա տարածվելու ընկալումը: Ընդ որում, հարկ է նկատել, որ Սահմանադրության 46-րդ հոդվածի 2-րդ մասով նախատեսված սուբյեկտների ցանկը, որոնց համար սահմանված է կուսակցության անդամակցության արգելք կամ սահմանափակում, ըստ էության, չի կարող մեկնաբանվել, որպես սահմանափակ ցանկ: Մասնավորապես, Սահմանադրության 78-րդ հոդվածի համատեքստում հիմնական իրավունքները և ազատությունները, այդ թվում կուսակցության անդամակցելու իրավունքը կարող են սահմանափակվել, եթե դրանք պիտանի և անհրաժեշտ են Սահմանադրությամբ սահմանված նպատակին հասնելու համար և համարժեք են սահմանափակվող հիմնական իրավունքի և ազատության նշանակությանը, որպիսի հանգամանքները բխում ենք վերոնշալ վերլուծությունից: Նշված հանգամանքը կարելի է բխեցնել նաև գործող օրենսդրությունից, այսպես օրինակ մի շարք պետական մարմինների պաշտոնատար անձանց դեպքում սահմանված են նման սահմանափակումներ (Կոռուպցիայի կանխարգելման հանձնաժողով, Մրցակցության պաշտպանության հանձնաժողով, վիճակագրական կոմիտե և այլն): Ավելին, նման կարգավորում նախատեսված էր նաև նախկինում շրջանառված «Բարձրագույն կրթության և գիտության մասին» օրենքով, որի 32-րդ հոդվածի 7-րդ մասի համաձայն՝ բուհի ռեկտորը (մասնաճյուղի տնօրենը) իր պաշտոնավարման ընթացքում չի կարող լինել որևէ կուսակցության անդամ կամ հիմնադիր, կուսակցությունում պաշտոն զբաղեցնել, կուսակցության անունից ունենալ ելույթներ, և պարտավոր է դրսևորել քաղաքական զսպվածություն և չեզոքություն[[36]](#footnote-36):

Միևնույն ժամանակ, Նախագծով նախատեսվող փոփոխությունների, մասնավորապես, պալատի նախագահի դերի վերանայման համատեքստում առաջարկվում է սահմանել պալատի նախագահի՝ մասնագիտական գործունեությամբ չզբաղվելու պահանջ: Նման մոտեցումը պայմանավորված է մի շարք հանգամանքներով: Այսպես, պալատի նախագահը իր գործունեության համար ստանում է վարձատրություն հիմնականում փաստաբանների անդամավճարների հաշվին ձևավորվող պալատի բյուջեից, սակայն միևնույն ժամանակ պահպանում է ազատ տնտեսական մրցակցության պայմաններում մասնագիտական գործունեություն իրականացնելու իրավունքը: Իր հերթին, պետք է նկատել, որ պալատի նախագահը ունի բավականին շատ լիազորություններ, որոնք պահանջում են համապատասխան ծանրաբեռնվածություն և աշխատաժամանակի հատկացում, ինչով պայմանավորված առավել նպատակահարմար է ստեղծել առավել արդյունավետ պայմաններ պալատի նախագահի կողմից իր պաշտոնավարման իր գործառույթների իրականացման համար, ինչը կապահովի նաև պալատի գործառույթների առավել արդյունավետ իրացումը, էլ ավելի կերաշխավորի դրա առջև դրված խնդիրների անխափան ապահովումը:

Հարկ է նկատել նաև, որ ներկայումս փաստաբանների պալատի մարմինների անդամների ընտրությունները անցկացվում են վարկանիշային կարգով, որի դեպքում քվեարկության մասնակիցը յուրաքանչյուր թեկնածուին կողմ քվեարկելիս համապատասխան նշում է կատարում: Իր հերթին, Փաստաբանների պալատի կանոնադրության 14.14-րդ կետի համաձայն՝ վարկանիշային կարգով գաղտնի քվեարկության ժամանակ ընտրողը նշում է կատարում իր նախընտրած թեկնածուների օգտին, որը չպետք է գերազանցի՝ խորհրդի անդամների ընտրության ժամանակ 12 թեկնածուների թիվը, իսկ գործը նախապատրաստող անձանց թեկնածուների ընտրության ժամանակ 20 թեկնածուների թվաքանակը: Իր հերթին, նշված թվերի ընտրությունը պայմանավորված է այն հանգամանքով, որ փաստաբանների պալատի խորհուրդն ունի տասներկու անդամ, իսկ գործը նախապատրաստող անձանց թիվը քսան է: Այլ կերպ, վարկանիշային կարգով քվեարկության ժամանակ յուրաքանչյուր փաստաբան կարող է ընտրել առավելագույն քանակով թեկնածուների: Նման պարագայում առկա է հավանականություն, որ փաստաբանների պալատի մարմինները չեն ձևավորվի խառը համամասնությամբ, և դրանցում չեն ներառվի տարբեր շրջանակների փաստաբաններ, քանի որ որոշակի թվով փաստաբաններ կարող են քվեարկել միևնույն 12 թեկնածուներին, այդպիսով հիմնականում կանխորոշելով ընտրությունների ելքը:

Նշվածով պայմանավորված առավել նպատակահարմար է սահմանափակել այն թեկնածուների թվաքանակը, որոնց օգտին կարող է քվեարկել քվեարկության մասնակիցը` մեկ անձ-մեկ ձայն սկզբունքի համաձայն, ինչի շնորհիվ հնարավոր կլինի ապահովել առավելապես խառը ներկայացուցչություն փաստաբանների պալատի մարմիններում՝ ապահովելով ինքնակառավարման սկզբունքի և կոլեգիալության իրացումը: Նկատենք, որ վարկանիշային կարգով ընտրությունների անցկացման մասին կարգավորումներ ուսումնասիրված երկրների մեծ մասում չեն հայտնաբերվել։

***1.2. Փաստաբանին կարգապահական պատասխանատվության ենթարկելու կառուցակարգերը.***

Փաստաբանի կարգապահական պատասխանատվությունը իրավապաշտպան գործունեության արդյունավետության ապահովման միջոցներից է, այն ուղղված է նաև քաղաքացիների մոտ փաստաբանության նկատմամբ վստահության ամրապնդմանը:

Փաստաբանի կարգապահական պատասխանատվության ինստիտուտի և դրա կարգավորումների կարևորությամբ պայմանավորված՝ դրան անդրադարձ է կատարվում նաև տարբեր միջազգային փաստաթղթերում: Այսպես, Եվրոպայի խորհրդի նախարարների կոմիտեի 2000 թվականի փաստաբանական գործունեության իրականացման ազատության վերաբերյալ թիվ 21 հանձնարարականով սահմանված 6-րդ սկզբունքով ամրագրվել են փաստաբանների կարգապահական պատասխանատվության վերաբերյալ հիմնարար սկզբունքներ, դրանք են.

- երբ փաստաբանները գործում են իրենց մասնագիտական վարքագծի կանոններին հակառակ, համապատասխան միջոցներ պետք է ձեռնարկվեն՝ ներառյալ կարգապահական վարույթների հարուցում.

- փաստաբանական պալատները կամ փաստաբանների այլ միավորումներ պետք է պատասխանատու լինեն, կամ մասնակցեն փաստաբաններին կարգապահական պատասխանատվության ենթարկելու գործընթացներին.

- փաստաբանի նկատմամբ կարգապահական պատասխանատվության վարույթը պետք է իրականացվի եվրոպական կոնվենցիայով ամրագրված սկզբունքներին և երաշխիքներին համապատասխան՝ ներառյալ վարույթի մասնակցելու փաստաբանի իրավունքի և կայացված ակտը դատական կարգով բողոքարկման հնարավորության ընձեռնմամբ.

- փաստաբանների նկատմամբ կարգապահական տույժեր կիրառելիս պետք է հիմք ընդունվի համաչափության սկզբունքը:

Նշվածով պայմանավորված փաստաբանների նկատմամբ կարգապահական վարույթի իրականացումը, որպես կանոն վերապահվում է փաստաբանական պալատներին: Այդուհանդերձ, ընդունելի է նաև արդարադատության նախարարության կողմից կարգապահական վարույթի նկատմամբ վերահսկողության և կայացված որոշումների բողոքարկման լիազորության ամրագրումը[[37]](#footnote-37): Նշվածը պայմանավորված է այն հանգամանքով, որ որպես ընդունված մոտեցում, հենց արդարադատության նախարարությունն է հանդիսանում ոլորտը կարգավորող պետական մարմինը: Կամ ինչպես արդեն նշել ենք մի շարք երկրներում կարգապահական վարությի հարուցման կամ իրականացման համար պատասխանատու մարմինների կազմում ներառվում են ներկայացուցիչներ համապատասխան այլ մարմիններից՝ այպիսով ապահովելով կարգապահական վարույթի առջև դրված նպատակների պատշաճ իրականացումը:

Շատ երկրներում փաստաբանական պալատների կարգապահական հարցերով մարմիններն են պատասխանատու փաստաբանին կարգապահական պատասխանատվության ենթարկելու համար: Կան նաև երկրներ, որտեղ տարանջատված են կարգապահական վարույթ հարուցող և կարգապահական պատասխանատվության ենթարկող մարմինները:

Այսպես, միջազգային փորձը հանգում է հետևյալին.

**- Գերմանիայում** փաստաբանի կարգապահական պատասխանատվության հետ կապված հարցերը վերապահված են տարածաշրջանային փաստաբանական պալատներին, որոնց նկատմամբ վերահսկողություն է իրականացնում Արդարադատության նախարարությունը:

Այսպես,պալատները պետք է վերահսկողություն իրականացնեն փաստաբանների կողմից իրենց վարքագծի կանոններին հետևելու համար:

Փաստաբանին կարգապահական պատասխանատվության ենթարկելու վերաբերյալ դիմումը պետք է ներկայացվի համապատասխան պալատի նախագահին` գրավոր ձևով: Այնուհետև, պալատի խորհուրդը (առնվազն 7 փաստաբանից կազմված, ում ընտրում են պալատի անդամները) որոշում է փաստաբանի կողմից վարքագծի խախտման բնույթը: Մասնավորապես, եթե խախտումն իր բնույթով լուրջ չէ, ապա խորհուրդը նկատողություն է տալիս փաստաբանին, իսկ եթե գտնում է, որ խախտումն իր բնույթով լուրջ է, ապա դիմում է կարգապահական դատարանին:

Գերմանիայում փաստաբանին կարգապահական պատասխանատվության ենթարկելու հարցով դատարան կարող է դիմել նաև տարածաշրջանային գլխավոր դատախազը: Ընդ որում, խորհրդի կողմից փաստաբանին նկատողություն տալը չի սահմանափակում դատախազության կողմից նույն արարքի համար կարգապահական վարույթ հարուցելու հնարավորությունը:

**- Ֆրանսիայում** փաստաբանինկարգապահական պատասխանատվության ենթարկող մարմինը յուրաքանչյուր պալատի (180-ից ավել պալատներ կան Ֆրանսիայում) խորհուրդն է, իսկ կարգապահական վարույթ հարուցող անձը` պալատի նախագահը[[38]](#footnote-38):

**- Շվեդիայում** փաստաբանին կարգապահական պատասխանատվության է ենթարկում կարգապահական հանձնաժողովը, որը կազմված է հանձնաժողովի նախագահից, փոխնախագահից և 9 այլ անդամներից: Ընդ որում, հանձնաժողովի 3 անդամներին նշանակում է Կառավարությունը:

**- Լատվիայում[[39]](#footnote-39)** փաստաբանին կարգապահական պատասխանատվության է ենթարկումԼատվիայի փաստաբանների պալատի կարգապահական հանձնաժողովը:

Իսկ կարգապահական պատասխանատվություն հարուցող մարմինը` պալատի խորհուրդն է, որը կարող է հարուցել վարույթ սեփական նախաձեռնությամբ կամ դատարանի, դատախազի կամ անձանց կողմից նման դիմումներ ստանալու դեպքերում:

Նյութերի ուսումնասիրության արդյունքում խորհուրդը որոշում է կայացնում կարգապահական վարույթ հարուցելու կամ վարույթի հարուցումը մերժելու մասին: Եթե հարուցվում է կարգապահական վարույթ, ապա վարույթի նյութերը ուղարկվում են կարգապահական հանձնաժողովին` փաստաբանին կարգապահական պատասխանատվության ենթարկելու հարցը լուծելու համար:

**- Էստոնիայում** փաստաբանին կարգապահական պատասխանատվության ենթարկող մարմինըԷստոնիայի փաստաբանների պալատիՊատվո դատարանն է (Court of Honour), որը կազմված է 7 անդամներից: Տրիբունալի 4 անդամներ են ընտրվում առնվազն 10 տարվա մասնագիտական փորձառություն ունեցող փաստաբանները, 2 դատավոր անդամներն ընտրվում են դատավորների ընդհանուր ժողովի կողմից, իսկ 1 իրավաբան գիտնականը Տարտուի համալսարանի կողմից[[40]](#footnote-40):

**- Բելառուսի Հանրապետությունում** կարգապահական վարույթ կարող են հարուցել տարածքային պալատի ընդհանուր ժողովը, պալատի խորհուրդը, պալատի նախագահը (բացակայության դեպքում՝ նրա տեղակալը), Բելառուսի արդարադատության նախարարը՝ սեփական նախաձեռնությամբ կամ անձի դիմումի հիման վրա: Իր հերթին, կարգապահական գործը քննում է կարգապահական հանձնաժողովը (տարածքային և հանրապետական)[[41]](#footnote-41):

**- Ղազախստանում** կարգապահական վարույթը հարուցվում է կարգապահական հանձնաժողովի նախագահի որոշման հիման վրա, իսկ գործը քննում է կարգապահական հանձնաժողովը, որը կազմված է պալատի՝ առնվազն 5 տարվա անդամություն ունեցող 6 փաստաբաններից, հասարակության 3 ներկայացուցիչներից, որոնց առաջարկում են արդարադատության մարմինները և 2 պաշտոնաթող դատավորներից[[42]](#footnote-42):

**- Ուկրաինայում** կարգապահական վարույթը հարուցվում է որակավորման և կարգապահական հանձնաժողովի կողմից, այնուհետև նույն հանձնաժողովը քննում է կարգապահական գործը[[43]](#footnote-43):

**- Վրաստանում** կարգապահական վարույթը հարուցում և քննում է էթիկայի հանձնաժողովը, որը բաղկացած է 15 անդամներից, որոնցից առնվազն 12-ը պետք է լինեն 30 տարին լրացած և առնվազն 5 տարվա փորձառությամբ փաստաբաններ[[44]](#footnote-44):

Հատկանշական է, որ ուսումնասիրված երկրների մեծ մասում կարգապահական հարցերի հանձնաժողովի անդամ ընտրվելու համար փաստաբանը պետք է իրավունքի ոլորտում զգալի աշխատանքային փորձառություն ունեն, օրինակ` Բուլղարիայում 15 տարվա փորձառություն, Լիտվայում՝ 10 և այլն:

**Հայաստանի Հանրապետությունում,** Oրենքի համաձայն, պալատի խորհուրդը կարգապահական գործն ըստ էության քննող և վերջնական որոշում կայացնող մարմինն է:

Իր հերթին, վարույթ հարուցողը պալատի նախագահն է: Այսպես, Օրենքի 39.3-րդ հոդվածի 1-ին մասի համաձայն` կարգապահական վարույթ հարուցելու առիթների և հիմքերի առկայության դեպքում փաստաբանների պալատի նախագահը որոշում է կայացնում կարգապահական վարույթ հարուցելու մասին առիթը ծագելու պահից մեկ ամսվա ընթացքում: Ընդ որում, նշված ժամկետում պալատի նախագահը կամ իր հանձնարարությամբ այլ անձ կարող է պահանջել լրացուցիչ փաստաթղթեր, բացատրություններ և այլ նյութեր:

Բացի այդ, ժողովի կողմից ընդունված Փաստաբանի նկատմամբ կարգապահական վարույթի իրականացման կարգի[[45]](#footnote-45) 2.1.7-րդ կետի համաձայն՝ զանգվածային լրատվամիջոցի հրապարակման առիթով կարգապահական վարույթ հարուցելը մերժելու մասին պալատի նախագահը որոշում կայացնում է միայն այն դեպքում, երբ առկա չէ կարգապահական վարույթ հարուցելու հիմքը և պատասխանող փաստաբանից բացատրություն է պահանջվել հրապարակման առիթով:

Պալատի նախագահը սահմանած ժամկետում անդամավճար չվճարելու կամ վերապատրաստում չանցնելու հիմքով հարուցված կարգապահական վարույթ հարուցելիս կարգապահական գործն անմիջապես հանձնում է փաստաբանների պալատի խորհրդի քննարկմանը, իսկ մյուս դեպքերում՝   փաստաբանների պալատի ընդհանուր ժողովի կողմից վարկանիշային կարգով չորս տարի ժամկետով փակ գաղտնի քվեարկությամբ ընտրված փաստաբաններին (գործը նախապատրաստող անձ), որոնք պատասխանատու են գործը փաստաբանների պալատի խորհրդի քննարկմանը նախապատրաստելու համար: Այս առումով հարկ է նկատել, որ գործը նախապատրաստողները իրենց լիազորություն իրականացնում են հասարակական հիմունքներով, և շարունակ աճող գործերի թիվը կարող է հանգեցնել վերջիններիս գործունեության արդյունավետության անկմանը: Մյուս կողմից, վերջիններս փաստաբաններ են, ուստի շատ դեպքերում օբյեկտիվորեն կարող են բարդություններ առաջանալ վերջիններիս կողմից գործը քննելու առնչությամբ, քանի որ հարցը վերաբերում է իրենց գործընկերներին՝ այդպիսով կաշկանդելով նրանց: Կաշկանդող գործոնը հիմնականում դրսևորվում է նրանում, որ նախապատրաստող անձն ինքնուրույն է կազմում եզրակացությունը: Նախկին իրավակարգավորման պայմաններում, նախապատրաստողի փոխարեն գործում էր կարգապահական հանձնաժողովը, որը կոլեգիալ մարմին էր և կոլեգիալության գործոնը նվազեցնում էր փաստաբանի կաշկանդվածության աստիճանը:

Փաստաբանի նկատմամբ կարգապահական վարույթի իրականացման կարգի 2.3-րդ կետի համաձայն՝ կարգապահական վարույթ հարուցելու առիթի կամ հիմքի բացակայության դեպքում պալատի նախագահը պատճառաբանված որոշում է կայացնում կարգապահական վարույթ հարուցելը մերժելու մասին: Կարգապահական վարույթ հարուցելը մերժելու մասին որոշման պատճենը որոշումն ընդունելուց հետո` հնգօրյա ժամկետում, ուղարկվում է կարգապահական վարույթ հարուցելու մասին հաղորդած ֆիզիկական կամ իրավաբանական անձին:

Արդյունքում կարելի է եզրահանգել, որ, թեև միջազգային փորձը ենթադրում է փաստաբանի նկատմամբ կարգապահական վարույթի հարուցման իրավասության վերապահում կոլեգիալ մարմնի, այդուհանդերձ Հայաստանի Հանրապետությունում փաստաբանի նկատմամբ կարգապահական վարույթ հարուցելու կամ հարուցումը մերժելու հարցը որոշվում է միանձնյա՝ պալատի նախագահի կողմից՝ անկախ կարգապահական պատասխանատվության հիմքից: Ընդ որում, կարգապահական վարույթի հետ կապված հարցերում կոլեգիալության նպատակահարմարությունը բխում է նաև ՄԱԿ-ի` Փաստաաբանների դերի մասին հիմնարար սկզբունքների 28-րդ կետից, որում նշվում է, որ կարգապահական վարույթները պետք է իրականացվեն կարգապահական հանձնաժողովների կողմից: Այս կապակցությամբ անհրաժեշտություն է առաջանում վերանայել կարգապահական վարույթի հարուցման փուլը և սուբյեկտներին՝ ներկայացվածության հիման վրա ձևավորելով կարգապահական հանձնաժողով, որի կազմում կարող են ընդգրկվել ոչ միայն փաստաբաններ, այլև տարբեր մարմինների ներկայացուցիչներ: Իր հերթին, նկատենք, որ չնայած այն հանգամանքին, որ պալատի նախագահի կողմից կարգապահական վարույթի հարուցումը կարող է ավելի արդյունավետ դարձնել կարգապահական վարույթի գործընթացը, այնուամենայնիվ, այդպիսի իրավիճակը կարող է հիմք հանդիսանալ ոչ թե կոլեգիալության, այլ ենթակայության վրա հիմնված հարաբերությունների առաջացման: Նման հանգամանքը բխում է նաև արդեն քննարկված փաստաբանության ոլորտի հարաբերությունների զարգացումից, փաստաբանների թվի ավելացումից, ինչի արդյունքում բնականաբար ավելանում են նաև կարգապահական գործերի, կարգապահական վարույթ հարուցելու առիթների թիվը՝ առաջ բերելով համապատասխան հարաբերությունների նորովի կարգավորման անհրաժեշտություն:

Միաժամանակ, հարկ է նկատել, որ գործող կարգավորման համաձայն՝ փաստաբանի նկատմամբ կարգապահական վարույթը կարող է հարուցվել կարգապահական պատասխանատվության հիմքը հայտնաբերելուց հետո` վեցամսյա ժամկետում, բայց ոչ ուշ, քան հիմքը ծագելուց մեկ տարի հետո: Մինչդեռ, նախատեսված 1 տարվա ժամկետը գործնականում շատ քիչ կարող է լինել, հաշվի առնելով Հայաստանի Հանրապետությունում դատարանի կողմից գործի քննության ժամկետները: Ուստի, եթե օրինակ, փաստաբանը անբարեխիղճ իրավաբանական օգնություն է ցույց տվել՝ սխալ հայցապահանջ է ներկայացրել կամ լավ չի հիմնավորել հայցի հիմքը, ապա դրա մասին վստահորդը (չունենալով իրավաբանական կրթություն) կարող է օբյեկտիվորեն իմանալ վերջնական դատական ակտից, իսկ եթե այն իր հերթին վիճարկվում է, ապա՝ վերաքննիչ դատարանի կամ նույնիսկ` վճռաբեկ դատարանի դատական ակտից: Մինչդեռ, Հայաստանում դատական գործը միայն առաջին ատյանում միջինում ընթանում է մեկ տարի և ավելի: Ուստի, տվյալ պարագայում, փաստորեն անձն այլևս զրկվում է փաստաբանին կարգապահական պատասխանատվության ենթարկելու հարցով պալատ դիմելու հնարավորությունից: Հետևաբար, անհրաժեշտություն է առաջանում նաև վերանայել նշված ժամկետները:

Հավելենք նաև, որ Հայաստանի Հանրապետությունում 2018-2020 թվականներին փաստաբանների դեմ ստացված կարգապահական բողոքների (դիմումների),հարուցված կարգապահական վարույթների և դրանց արդյունքով կայացված որոշումների վիճակագրական պատկերը հետևյալն է.

|  |  |  |  |
| --- | --- | --- | --- |
|  | **2018թ.[[46]](#footnote-46)** | **2019թ.[[47]](#footnote-47)** | **2020թ.[[48]](#footnote-48)** |
| **Փաստաբանների դեմ ստացված բողոքներ** | 203 | 273 | 225 |
| **Փաստաբանների նկատմամբ հարուցված կարգապահական վարույթներ** | 200 | 245 | 180 |
| **Փաստաբանների դեմ ստացված բողոքների հիման վրա հարուցված կարգապահական վարույթներ** | 34 | 46 | 26 |
| **Այլ առիթի հիման վրա հարուցված կարգապահական վարույթներ** | 166 | 199 | 199 |

Այսպիսով նկատում ենք, որ 2018թ.-ի ընթացքում այլ անձանց և մարմինների բողոքների (դիմումների) հիման վրա վարույթ հարուցվել է ընդամենը դեպքերի շուրջ 17%-ում, 2019թ.-ին՝ դեպքերի շուրջ 17%-ում, 2020թ.-ին՝ շուրջ 11.5%-ում, իսկ մնացած հարուցված վարույթների համար, ըստ էության, առիթ են հանդիսացել պալատի (ներառյալ՝ փաստաբանական դպրոցի) համապատասխան պաշտոնատար անձանց տեղեկանքները (միջնորդությունները): Նման հանգամանքն առնվազն մտահոգություն է առաջացնում կարգապահական վարույթի հարուցման փուլի պատշաճ ապահովման, հնարավոր կոլեկտիվ շահերի առկայության տեսանկյունից:

Իր հերթին, նույն թվականների ընթացքում խորհրդի կողմից քննված և ավարտված գործերի վիճակագրությունը հետևյալն է.

|  |  |  |  |
| --- | --- | --- | --- |
|  | **2018թ.[[49]](#footnote-49)** | **2019թ.[[50]](#footnote-50)** | **2020թ.[[51]](#footnote-51)** |
| **Քննված կարգապահական գործերի ընդհանուր քանակը** | 238 | 208 | 86 |
| **Կարճված վարույթներ** | 71 | 107 | 40 |
| **Կարգապահական տույժով ավարտված վարույթներ** | 167 | 101 | 46 |

Այսպիսով, 2018թ.-ին քննված կարգապահական գործերից գործերից կարճվել է շուրջ 30%-ը, 2019թ.-ին՝ շուրջ 51.5%-ը, 2020թ.-ին՝ 46.5%-ը, որպիսի թվերը ևս մեկ անգամ հիմնավորում են կոլեգիալ մարմնի գործունեության արդունավետությունը:

Հետաքրքիր է նաև նկատել, որ 2018թ.-ին պալատի նախագահի՝ կարգապահական վարույթ հարուցելու կամ կարգապահական վարույթ հարուցելը մերժելու մասին որոշումների դեմ քաղաքացիական դատավարության կարգով քննվել է 14 գործ[[52]](#footnote-52), 2019թ.-ին՝ 14 գործ[[53]](#footnote-53), 2020թ.-ին՝ 13 գործ[[54]](#footnote-54):

Միաժամանակ, Նախագծով առաջարկվում է սահմանել կարգապահական վարույթի շրջանակներում փաստաբանական գաղտնիք համարվող տեղեկատվություն ստանալու կամ բացահայտվելու դեպքում փաստաբանական գաղտնիքի պահպանման պարտականություն նաև կարգապահական հանձնաժողովի, խորհրդի և կարգապահական նյութերի հետ առնչվող այլ անձանց համար՝ հաշվի առնելով փաստաբանական գաղտնիքի օրենսդրորեն պաշտպանելու երաշխավորվածության անհրաժեշտությունը և այն հանգամանքը, որ փաստաբանական գաղտնիքի պահպանման կանոնները, ըստ էության, վերաբերում են փաստաբան-վստահորդ հարաբերություններին:

***1.3. Փաստաբանի որակավորման կարգը***

Օրենքի գործող կարգավորումների համաձայն՝ փաստաբանի արտոնագիր ստանալու համար անհրաժեշտ է հանձնել որակավորման քննություն, որին մասնակցելու իրավունք ունեն միայն փաստաբանական դպրոցում համապատասխան ուսուցում անցած ունկնդիրները: Այլ կերպ, առանց փաստաբանական դպրոցում ուսանելու անձը հնարավորություն չունի փաստաբանի որակավորում ստանալու և որպես փաստաբան աշխատելու: Միևնույն ժամանակ, փաստաբանական դպրոցում ուսուցումն իրականացվում է երկու փուլերով՝ տեսական ուսուցում և գործնական ուսուցում, իսկ ուսուցման ընդհանուր տևողությունը չի կարող գերազանցել 6 ամիսը: Արդյունքում, նույնիսկ այն անձինք, ովքեր ունեն բարձրագույն իրավաբանական կրթություն, տարիների աշխատանքային ստաժ և փորձառություն, հաճախ նաև զբաղվում են գիտությամբ, ստիպված են լինում կրկին ուսումնառել՝ մասնագիտական աշխատանքային գործունեություն իրականացնելու համար: Հատկանշական է, որ 5 տարվա մասնագիտական ստաժ ունեցողները նույնպես անցնում են ուսուցում՝ ուղղակի պարզեցված ընթացակարգով, ինչը սակայն չի բացառում տեսական ուսուցման պարտադիրությունը:

Հատկանշական է, որ Հայաստանի Հանրապետության հետ համադրելի տարբեր այլ երկրներում նման պարտադիր պահանջ առկա չէ: Այսպես.

**- Ուկրաինայում** որակավորման քննությանը կարող են մասնակցել բարձրագույն իրավաբանական կրթություն ունեցող և իրավունքի բնագավառում առնվազն երկու տարվա ստաժ ունեցող անձինք, եթե վերջիններիս մոտ առկա չեն փաստաբանական գործունեության համար արգելք հանդիսացող հանգամանքներ[[55]](#footnote-55):

**- Ղրղըզստանում** որակավորման քննություններին կարող են մասնակցել բարձրագույն իրավաբանական կրթություն ունեցող և իրավունքի բնագավառում առնվազն երկու տարվա ստաժ ունեցող անձինք, եթե վերջիններիս մոտ առկա չեն փաստաբանական գործունեության համար արգելք հանդիսացող հանգամանքներ, ավելին, առանց որակավորման քննության փաստաբանի արտոնագիր կարող են ստանալ հինգ տարվա մասնագիտական ստաժ ունեցող այն անձինք, որոնք աշխատել են իրավապահ մարմինների քննչական ստորաբաժանումներում, դատավոր, խորհրդարանի, նախագահի աշխատակազմի կամ կառավարության այնպիսի ստորաբաժանումներում, որոնցում աշխատելու համար անհրաժեշտ է իրավաբանական կրթություն, կամ որպես պատգամավոր, ով ունի իրավաբանական կրթություն[[56]](#footnote-56):

**- Վրաստանում**, որակավորման քննություններին կարող է մասնակցել յուրաքանչյուր ոք, ով ունի բարձրագույն իրավաբանական կրթություն, չնայած, փաստաբան համարվում է այն անձը, ով ունի առնվազն մեկ տարվա իրավաբանի մասնագիտական ստաժ կամ որպես փորձնակ աշխատել է փաստաբանական գործունեություն իրականացնող կազմակերպությունում[[57]](#footnote-57):

**- Բելառուսի Հանրապետությունում** որակավորման քննություններին կարող են մասնակցել այն անձինք, որոնք ստաժավորում են անցել փաստաբանական գործունեություն իրականացնող կազմակերպությունում կամ անհատ փաստաբանի[[58]](#footnote-58):

**- Ռուսաստանի Դաշնությունում** որակավորման քննություններին կարող են մասնակցել անձինք, որոնք ունեն բարձրագույն իրավաբանական կրթություն և երկու տարվա մասնագիտական աշխատանքի ստաժ կամ 1-ից 2 տարի ժամանակահատվածով ստաժավորում են անցել փաստաբանական գործունեություն իրականացնող կազմակերպությունում կամ անհատ փաստաբանի մոտ[[59]](#footnote-59):

Ինչպես նկատում ենք, միջազգային փորձում ևս ընդունված մոտեցում է, որ որոշակի մասնագիտական և աշխատանքային չափանիշներին համապատասխանող անձինք կարողանում են առանց միջնորդավորված կրթական օղակով անցնելու անմիջապես դիմել որակավորման քննություն հանձնելու համար: Փոխարենը փաստաբանի մասնագիտության գործունեության առանձնահատկություններին տիրապետելու հանգամանքն ապահովվում է այլ մեխանիզմների միջոցով, ինչպիսիք են քննություն հանձնելուց հետո որոշակի ժամկետով պրակտիկա անցնելը կամ որակավորման քննություններին հատուկ փաստաբանի մասնագիտական առանձնահատկություններին տիրապետելու հանգամանքը ստուգող առաջադրանքներ սահմանելը և այլն:

Իր հերթին, հարկ է նկատել, որ փաստաբանական դպրոցը արդեն գրեթե մեկ տասնամյակ իրականացնում է հաջողված գործունեություն, ինչով պայմանավորված բազմաթիվ անձինք դիմում են փաստաբանական դպրոց՝ որոշակի կրթություն և մասնագիտական հմտություններ ստանալու նպատակով:

Նշվածով պայմանավորված անհրաժեշտ է փաստաբանական դպրոցից բացի նախատեսել նաև այլընտրանքային տարբերակ, որի շրջանակներում հնարավոր կլինի որակավորման քննություն հանձնել նաև առանց փաստաբանական դպրոցում ուսանելու: Միաժամանակ, անհրաժեշտ են կարգավորումներ, որոնց պարագայում հնարավոր կլինի որակավորման քննությունները անցկացնել տարբերակված կարգերով և չափանիշներով՝ կախված այն հանգամանքից, թե անձը հանձնում է որակավորման քննությունը որպես փաստաբանական դպրոցի ունկնդիր, թե առանց փաստաբանական դպրոց ընդունվելու: Այս համատեքստում հարկ է նկատել, որ ՄԱԿ-ի` Փաստաաբանների դերի մասին հիմնարար սկզբունքների 9-րդ կետի համաձայն՝ կառավարությունները, փաստաբանների մասնագիտական կազմավորումները և կրթական հաստատությունները պետք է ապահովեն, որպեսզի փաստաբանները ունենան պատշաճ կրթություն և պատրաստվածություն և տեղյակ լինեն փաստաբանի արժեքների և էթիկական պարտականությունների, ներպետական և միջազգային իրավունքով հաստատված մարդու իրավունքների և հիմնարար ազատությունների մասին: Իր հերթին Եվրոպայի խորհրդի նախարարների կոմիտեի 2000 թվականի փաստաբանական գործունեության իրականացման ազատության վերաբերյալ թիվ 21 հանձնարարականի 2-րդ սկզբունքի 2-րդ կետի համաձայն՝ բոլոր անհրաժեշտ քայլերը պետք է ձեռնարկվեն, որպեսզի ապահովվի իրավական կրթության և բարոյականության բարձր ստանդարտը՝ որպես փաստաբանի մասնագիտություն մուտք գործելու նախապայման (...):

Այլ կերպ, նախ նկատում ենք, որ փաստաբանների կրթությունն ապահովելու գործառույթը չի վերագրվում միայն փաստաբանների մասնագիտական կազմավորումներին, և որն առավել կարևոր է, նշված սկզբունքների նպատակը մեկն է՝ ապահովել պատշաճ գիտելիքներ և արժեհամակարգ ունեցող անձանց մուտքը փաստաբանական համայնք: Այս համատեքստում, օրինակ, իրավագիտության բակալավրի և մագիստրոսի որակավորման աստիճանի և որոշակի մասնագիտական ստաժի առկայությունը կարող են բավարար երաշխիք լինել անձի՝ իրավաբանական գիտելիքների և որոշակի փորձի վերաբերյալ դատելու համար, ինչը խիստ և ճիշտ չափանիշներով կազմակերպված որակավորման քննության հետ միասին կարող է ապահովել կոմպետենտ մասնագետների մուտքը փաստաբանական համայնք: Նշվածը վերաբերում է նաև որոշակի ոլորտում որոշակի ստաժ ունեցող մասնագետներին, ինչպիսիք են օրինակ դատավորները կամ դատախազները կամ նախկինում փաստաբանական գործունեություն իրականացրած անձինք, ինչպես նաև որոշակի ստաժով իրավաբան գիտնականները:

***1.4. Անվճար իրավաբանական օգնության տրամադրման և դրա այլընտրանքային եղանակների զարգացումը.***

Հայաստանի Հանրապետության Սահմանադրության 61-րդ հոդվածի 1-ին մասը հռչակում է յուրաքանչյուրի իրավունքների և ազատությունների արդյունավետ դատական պաշտպանության իրավունքը: Որպես դատական պաշտպանության իրավունքի երաշխիք Սահմանադրության 64-րդ հոդվածի 1-ին մասը հռչակում է յուրաքանչյուրի իրավաբանական օգնություն ստանալու իրավունքը: Ընդ որում՝ օրենքով նախատեսված դեպքերում իրավաբանական օգնությունը ցույց է տրվում պետական միջոցների հաշվին:

Ըստ այդմ, Օրենքի 7-րդ գլխով նախատեսվել է հանրային պաշտպանության ինստիտուտը, որի շրջանակներում կարգավորվում են պետության միջոցների հաշվին կոնկրետ դեպքերում անվճար իրավաբանական օգնության տրամադրման հետ կապված հարաբերությունները:

Մասնավորապես, Օրենքի 41-րդ հոդվածից բխում է, որ անվճար իրավաբանական օգնությունը ներառում է`

1) խորհրդատվությունը` հայցադիմումների, դիմումների, բողոքների և այլ իրավաբանական բնույթի դատավարական փաստաթղթերի կազմում, ներառյալ` իրավաբանական տեղեկատվության տրամադրում.

2) ներկայացուցչությունը կամ պաշտպանությունը` քրեական, քաղաքացիական, վարչական և սահմանադրական գործերով:

Ընդ որում, քրեական գործերով վարույթն իրականացնող մարմինը անվճար իրավաբանական օգնությունն ապահովում է հանրային պաշտպանի գրասենյակի միջոցով` Հայաստանի Հանրապետության օրենսդրությամբ կամ միջազգային պայմանագրերով նախատեսված դեպքերում, կամ եթե դա է պահանջում արդարադատության շահը:

Հարկ է նկատել նաև, որ Օրենքով թվարկված է անվճար իրավաբանական օգնության շահառուների շրջանակը՝ միաժամանակ, սահմանափակելով անվճար իրավաբանական օգնության տրամադրումն այն դեպքերում, երբ անվճար իրավաբանական օգնություն ստանալու իրավունք ունեցող անձի գույքային (գումարի) պահանջով գործը գերազանցում են նվազագույն աշխատավարձի հազարապատիկը:

Այսպես, օրենսդրորեն երաշխավորված անվճար իրավաբանական օգնություն ստացող անձանց շրջանակը հիմնականում պայմանավորված է անձանց այս կամ այն կարգավիճակով, սակայն նշված շրջանակը, ըստ էության, չի ներառում տարբեր այլ կարգավիճակի անձանց, որոնց, ելնելով համապատասխան կարգավիճակից, անհրաժեշտ է մատուցել անվճար իրավաբանական օգնություն:

Արդյունքում, չնայած այս համակարգի դրական կողմերին, դրանում առկա են նաև մի շարք բացեր. այսպես, անհրաժեշտ է ընդլայնել անվճար իրավաբանական օգնության շահառուների շրջանակը՝ փորձելով դրանում ներառել նաև կարիքավոր այլ խմբերի անձանց: Օրինակ, Քրեական դատավարության օրենսգրքի 69-րդ հոդվածի 1-ին մասի 6-րդ կետի համաձայն, քրեական գործով վարույթին պաշտպանի մասնակցությունը պարտադիր է, երբ մեղադրյալը ժամկետային ծառայության զինծառայող է:

Ըստ էության՝ նշված դրույթն ամրագրվել է պետության հոգածության ներքո գտնվող պարտադիր ժամկետային զինծառայողների իրավունքների պաշտպանությունն առավել արդյունավետ իրականացնելու նպատակով: Սակայն, ներկայումս ՀՀ-ում հանցագործության տուժող պարտադիր ժամկետային զինծառայողները չեն ստանում իրավաբանական օգնություն և աջակցություն: Նման օրինակով կարելի է առանձնացնել նաև օտարերկրացիներին՝ արտաքսման վերաբերյալ որոշումը բողոքարկելու համար գործերում և այն անձանց ում վերաբերյալ իրականացվում է անգործունակ կամ սահմանափակ գործունակ ճանաչելու կամ գործունակության սահմանափակումները վերացնելու գործերի վարույթ՝ հաշվի առնելով նշված գործերի առանձնահատկությունները և դրանց շրջանակում անձանց առավել պաշտպանվածության անհրաժեշտությունը:

Ամփոփելով վերոգրյալը` հարկ է արձանագրել, որ փաստաբանական գործունեության վճարովիության սկզբունքը, որն ամրագրված է Օրենքի 6-րդ հոդվածով, ենթադրում է, որ փաստաբանը իր կողմից մատուցվող ծառայության դիմաց ստանում է հատուցում, իսկ անվճար իրավաբանական օգնությունը պետության կողմից երաշխավորվող փաստաբանական ծառայություն է, որը ենթադրում է հատուկ դեպքերում հանրային պաշտպանների կողմից ծառայությունների մատուցում: Այդուհանդերձ, փաստ է, որ հանրային պաշտպանությունը ընդգրկում է շահառուների հատուկ շրջանակ և դրանով չի կարող երաշխավորվել անվճար իրավաբանական օգնության տրամադրման ավելի լայն շրջանակ:

Հատկանշական է, որ թեև Օրենքով նախատեսվել է, որ փաստաբանի համաձայնությամբ իրավաբանական օգնությունը կարող է ցույց տրվել անհատույց, սակայն կամավոր անհատույց իրավաբանական օգնության տրամադրման կառուցակարգերի` այդ թվում խրախուսման եղանակների, բացակայության պայմաններում, անհատույց իրավաբանական օգնության տրամադրումը Հայաստանի Հանրապետությունում չի կարող համարվել կայացած:

Այսպիսով, նկատի ունենալով հանրային պաշտպանների ծանրաբեռնվածությունը, կամավոր անհատույց իրավաբանական օգնության տրամադրման կառուցակարգերի բացակայությունը և միաժամանակ իրավաբանական օգնություն ստանալու սահմանադրական իրավունքի երաշխավորման անհրաժեշտությունը՝ հարկ է նախատեսել Օրենքով ամրագրված անվճար իրավաբանական օգնությանը աջակցող այլ` այլընտրանքային եղանակներ, ինչպիսիք են, օրինակ, հանրային պաշտպան չհանդիսացող անհատ փաստաբանների կողմից պայմանագրային հիմունքներով հանրային պաշտպանի գրասենյակի կողմից ընդունված գործերի վարումը և կամավոր անհատույց իրավաբանական օգնության (pro bono) տրամադրումը:

Արդյունքում, այն դեպքում, երբ անձը չի բավարարում անվճար իրավաբանական օգնության տրամադրման ցանկով ներկայացվող պահանջներին և չունի բավարար ֆինանսական միջոցներ փաստաբանների կողմից մատուցվող իրավաբանական ծառայություններից օգտվելու համար, անձը կունենա հնարավորություն ստանալու անհատույց իրավաբանական օգնություն նաև այլ հնարավոր ձևերով, ինչպիսին կամավոր անհատույց իրավաբանական օգնությունն է (pro bono) (այսուհետ նաև՝ անհատույց օգնություն):

Կամավոր անհատույց իրավաբանական օգնությունը ընդհանուր կերպով կարելի է ներկայացնել որպես փաստաբանների կողմից ի շահ հասարակության մատուցվող իրավաբանական օգնություն հասարակության կարիքավոր անդամներին, որը չի հետապնդում շահույթ ստանալու նպատակ[[60]](#footnote-60):

Ըստ վերջին տարիներին կատարված ուսումնասիրությունների[[61]](#footnote-61)՝ Հայաստանում անհատույց օգնություն տրամադրվում է մասնավոր իրավաբանների/փաստաբանների, իրավաբանական ընկերությունների, խորհրդատվական ընկերությունների կողմից կամավորական հիմունքներով և մեկանգամյա (ad hoc) սկզբունքով՝ առանց հստակ կարգավորվածության: Միևնույն ժամանակ, իրավաբանական օգնության տրամադրումը առավելապես դիտարկվում է որպես ձեռնարկատիրական գործունեություն և միայն սահմանափակ թվով փաստաբաններ են պատրաստ մատուցելու անհատույց օգնություն:

Արդյունքում, կամավոր անհատույց իրավաբանական օգնություն տրամադրելու մշակույթի բացակայությունը սոցիալ-մշակութային խիստ խոչընդոտ է Հայաստանում փաստաբանական համակարգի արդյունավետության բարձրացման գործում[[62]](#footnote-62):

Ինչպես նշում են մի շարք գիտնականներ` անհրաժեշտ է գիտակցել, որ մասնագետը, հատկապես իրավաբան մասնագետը, առաջին հերթին պետք է ձգտի կատարել իր գործառույթը և ուղղորդել իր գործունեությունը ի նպաստ հասարակական շահի[[63]](#footnote-63): Փաստաբաններն ունեն մասնագիտական ու էթիկական պարտավորություն տրամադրելու կամավոր անհատույց իրավաբանական օգնություն, ինչը պայմանավորված է հետևյալ հանգամանքներով՝

1. նրանց կոչումը որպես իրավաբան և,

2. «հասարակական պայմանագիրը» հանրության հետ, որը բխում է իրավաբանական ծառայություններ մատուցելու մենաշնորհից[[64]](#footnote-64):

Այսպիսով, փաստաբանի ծառայություններից օգտվելը, այդ թվում անհատույց, երբ անձը ի վիճակի չէ վճարել այդպիսի ծառայությունների դիմաց, անձի իրավունքների և օրինական շահերի պաշտպանության երաշխիքներից մեկն է[[65]](#footnote-65):

Ավելին, ՄԱԿ-ի` Փաստաբանների դերի մասին հիմնարար սկզբունքների 4-րդ կետով սահմանվում է, որ առանձնահատուկ ուշադրություն պետք է դարձնել կարիքավոր և անբարենպաստ վիճակում գտնվող այլ անձանց օգնություն ցույց տալուն, որպեսզի նրանք կարողանան պաշտպանել իրենց իրավունքները և անհրաժեշտության դեպքում դիմեն իրավաբանների օգնությանը[[66]](#footnote-66):

Միաժամանակ, անհատույց օգնության տրամադրումը բարենպաստ կարող է լինել այն տրամադրող փաստաբանի և իրավաբանական ընկերության համար։ Մասնավորապես, այն նպաստում է փաստաբանի մասնագիտական զարգացմանը, քանի որ դրա շնորհիվ փաստաբանները հաճախ առնչվում են այնպիսի գործերի հետ, որոնք դուրս են իրենց առօրյա գործունեության շրջանակներից:

Բացի այդ, անհատույց օգնության գործերը հատկապես օգտակար կարող են լինել երիտասարդ փաստաբանների, փաստաբանական դպրոցի ունկնդիրների և առհասարակ իրավաբանների համար, քանի որ այդ գործունեության շրջանակում երիտասարդ իրավաբանները կարող են ձեռք բերել ոլորտում փորձ և անհրաժեշտ մասնագիտական հմտություններ[[67]](#footnote-67)։ Բացի փորձից ու հմտություններից անհատույց օգնության տրամադրումը ձևավորում է արժեքաբանություն, քանի որ, աշխատելով կարիքավոր անձանց հետ, փաստաբանները սկսում են գիտակցել իրենց մասնագիտության կարևորությունն ու անհրաժեշտությունը, իրենց դերը հասարակության մեջ[[68]](#footnote-68)։

Ինչ վերաբերում է իրավաբանական ընկերություններին, ապա անհատույց օգնության ծրագրերի իրականացումը լավ հնարավորություն է ընկերության գործունեությունը ընդլայնելու համար։

*Կամավոր անհատույց իրավաբանական օգնության (pro bono)* վերաբերյալ միջազգային փորձի ուսումնասիրությունը թույլ է տվել առանձնացնել անհատույց իրավաբանական օգնության երկու հիմնական տեսակներ՝

1. պետության կողմից ֆինանսավորվող՝ «անվճար իրավաբանական օգնությունը»,

2. կամավոր անհատույց իրավաբանական օգնության տրամադրում մասնավոր անձանց (թե՛ ֆիզիկական, թե՛ իրավաբանական) կողմից:

Երկրորդ տեսակի շրջանակներում կարելի է առանձնացնել՝

* փաստաբանների կողմից անհատույց մատուցվող իրավաբանական ծառայությունները այն անձանց, ովքեր ի վիճակի չեն վճարել այդ ծառայությունների դիմաց,
* փաստաբան չհանդիսացող իրավաբանների կողմից տրամադրվող որոշ իրավաբանական ծառայությունները,
* իրավաբանական կլինիկաների գործունեությունը,
* հասարակական կազմակերպությունների գործունեությունը:

Միջազգային փորձի ուսումնասիրությունը ցույց է տալիս, որ անհատույց իրավաբանական օգնություն տրամադրելու հարցում տարբեր երկրների (անկախ դրանց զարգացվածության մակարդակից) մոտեցումները կարող են խիստ տարբերվել միմյանցից:

Ընդհանուր առմամբ կարելի է առանձնացնել երկու հիմնական մոտեցումներ՝

* անհատույց օգնության տրամադրման վերաբերյալ հաշվետվություն ներկայացնելու պարտադիրություն, և
* անհատույց օգնության տրամադրման հայեցողական մոտեցում:

Առաջին մոտեցման դեպքում անհատույց օգնություն տրամադրելը փաստաբանական գործունեություն իրականացնելու պարտադիր պայման չէ, սակայն այս մոտեցումը որդեգրած երկրներում պարտադիր է անհատույց օգնության տրամադրման դեպքերի վերաբերյալ պարբերաբար հաշվետվություններ ներկայացնելը: Ընդ որում՝ այս դեպքում փաստաբանը ենթակա չէ կարգապահական պատասխանատվության անհատույց օգնություն չտրամադրելու համար, սակայն նա ենթակա է կարգապահական պատասխանատվության անհատույց օգնության տրամադրման դեպքերի վերաբերյալ հաշվետվությունը չներկայացնելու համար: Այս մոտեցման դեպքում մեծ նշանակություն է ստանում հոգեբանական գործոնը. մասնավորապես, փաստաբանը, մեկ-երկու անգամ նշելով, որ որոշակի պարբերականությամբ որոշված ժամանակահատվածում անհատույց օգնություն չի ցուցաբերել, սկսում է մտածել, թե ինչու՞ չի ցուցաբերել, ինչը կարող է ազդեցություն ունենալ նրա հետագա վարքագծի վրա, կամ ոմանք շահագրգռված կլինեն ուղղակի լավ ցուցանիշներ գրանցելու ձգտումով և կսկսեն անհատույց օգնություն ցուցաբերել այդ նպատակով և այլն:

Անհատույց օգնության տրամադրման վերաբերյալ կարգավորումները այս մոտեցումը որդեգրած երկրներում հանդես են գալիս որպես մասնագիտական կոչումից և էթիկայից բխող պահանջներ, այլ ոչ թե փաստաբանի համար պարտադիր բնույթ կրող պահանջներ:

Իսկ երկրորդ մոտեցման դեպքում ո՛չ անհատույց օգնության տրամադրումը, ո՛չ դրա վերաբերյալ հաշվետվություններ ներկայացնելը պարտադիր բնույթ չեն կրում: Նույնիսկ շատ դեպքերում անհատույց օգնության տրամադրման մասին դրույթները ընդհանրապես բացակայում են նման մոտեցումն ընդունած երկրների ոլորտի վերաբերյալ իրավական աղբյուրներում: Երբեմն էլ անհատույց օգնության մասին որոշակի դրույթներ, իհարկե ոչ պարտադիր բնույթի, առկա են լինում փաստաբանների վարքագծի կանոններում: Այսպիսով, անհատույց օգնություն ցուցաբերելու երկրորդ մոտեցման դեպքում՝ այն տրամադրելը կախված է անձանց հայեցողությունից, սակայն, որոշ երկրներում խրախուսվում է համապատասխան մեխանիզմների միջոցով:

Հարկ է նշել, որ Փաստաբանների միջազգային ասոցիացիայի կողմից ընդունված Pro bono-ի վերաբերյալ հռչակագիրը[[69]](#footnote-69) ևս կոչ է անում պետություններին խրախուսելու անհատույց իրավաբանական օգնության տրամադրումը:

Ընդհանուր առմամբ տարբեր երկրներում ընդունված մոտեցումները և դրանց հետ կապված կարգավորումները ունեն հետևյալ տեսքը.

**- Հայաստանի Հանրապետությունում** չնայած այն հանգամանքին, որ Օրենքը թույլատրում է անհատույց օգնության տրամադրումը (համաձայն Օրենքի 6-րդ հոդվածի 3-րդ մասի՝ փաստաբանի համաձայնությամբ իրավաբանական օգնությունը կարող է ցույց տրվել անհատույց), Հայաստանում բացակայում են անհատույց օգնության տրամադրումը ուղղակիորեն կարգավորող դրույթներ, որոնք նախադրյալներ կստեղծեին անհատույց օգնության մշակույթի ձևավորման համար: Բացի այդ, բացակայում են անհատույց իրավաբանական օգնության այլընտրանքային մեխանիզմները:

**- Բելառուսի Հանրապետությունում** ևս չի գործում անհատույց օգնության տրամադրման վերաբերյալ համապարփակ կարգավորում: Սակայն այստեղ, համաձայն «Հասարակության իրավական կրթության մասին որոշ խնդիրների վերաբերյալ» Արդարադատության նախարարության՝ 2010թ.-ի նոյեմբերի 19-ի թիվ 98 որոշման, փաստաբանները, կորպորատիվ իրավաբանները, դատական ծառայողները, նոտարները, հասարակական կազմակերպությունները և համալսարանական իրավաբանական կլինիկաները որոշակի բնագավառներում կարող են տրամադրել անհատույց բանավոր իրավաբանական խորհրդատվություն: Ուստի այստեղ միայն փաստաբանները և իրավաբանական ընկերությունները կարող են տրամադրել ամբողջական ծավալով անհատույց օգնություն[[70]](#footnote-70):

**- Բուլղարիայի Հանրապետությունում** անհատույց օգնության տրամադրման որոշ նախադրյալներ ներդրվեցին 2006թ.-ին՝ «Իրավաբանական օգնության մասին» օրենքի ընդունմամբ: Սակայն այստեղ ևս առկա են որոշ խոչընդոտներ անհատույց օգնության մշակույթի կայացման համար. օրինակ` անհատույց օգնության տրամադրման դեպքերը ևս ենթակա են հարկման ավելացված արժեքի հարկով, տեսականորեն փաստաբանները կարող են ենթարկվել կարգապահական պատասխանատվության անհատույց օգնության տրամադրման համար, քանի որ «Փաստաբանների մասին» օրենքով սահմանված են իրավաբանական ծառայությունների դիմաց վարձատրության նվազագույն չափերը: Միևնույն ժամանակ, անհատույց օգնություն հայցողները պիտի փաստեր ներկայացնեն, որ համապատասխանում են անհատույց օգնության շահառուներին ներկայացվող պահանջներին, սակայն փաստաբանների համար նախատեսված չեն բավարար գործիքներ ներկայացված փաստերը ստուգելու համար: Այստեղ նաև չեն գործում անհատույց օգնության տրամադրման բավարար ենթակառուցվածքներ, ինչը կարող է պայմանավորված լինել պարտադիրության պահանջների բացակայությամբ: Խոչընդոտ է նաև այն, որ «Փաստաբանների մասին» օրենքում 2015թ.-ին կատարված փոփոխությունների համաձայն, միայն փաստաբաններին է թույլատրվում տրամադրել իրավաբանական խորհրդատվություն: Ուստի այստեղ էլ բացակայում է կառուցվածքային մոտեցումը: Անհատ փաստաբանները երբեմն անհատույց օգնություն տրամադրում են միանգամյա (ad hoc) սկզբունքով[[71]](#footnote-71):

**- Չեխիայի Հանրապետությունում** նույնպես անհատույց օգնության մշակույթը խորապես կայացած չէ: Չնայած փաստաբանները կարող են տրամադրել անհատույց օգնություն, սակայն այդպիսի դեպքերը կրում են հազվադեպ բնույթ և համակարգված չեն: Առավել կազմակերպված են հասարակական կազմակերպությունների կողմից տրամադրվող անհատույց օգնությունները: Միաժամանակ, Չեխիայում շահագրգռված են անհատույց օգնության մշակույթի կայացմամբ և ստեղծվում են հատուկ անհատույց օգնության տրամադրումը կարգավորող կազմակերպություններ, Չեխիայի փաստաբանների պալատը իր տարեկան մրցանակների ցանկում ավելացրել է նաև «Տարվա լավագույն անհատույց օգնություն տրամադրող փաստաբան» անվանակարգը: Ինչևէ, երկրում բացակայում են անհատույց օգնության տրամադրումը կարգավորող առանձին նորմերը[[72]](#footnote-72):

- **Անգլիաում և Ուելսում** չնայած այն հանգամանքին, որ չեն գործում պարտադիր որևէ պահանջներ, այնուամենայնիվ, այստեղ անհատույց օգնության տրամադրումը կանգնած է բավականին ամուր հիմքերի վրա, ինչը պայմանավորված է կայացած մշակույթով, փաստաբանների կողմից մարդկանց օգնելու ձգտումով և իրավաբանական ընկերությունների կողմից իրենց հաճախորդների հետ գործնական հարաբերությունները պահպանելու ցանկությամբ, քանի որ վերջիններս մեծ նշանակություն են տալիս իրենց սպասարկող իրավաբանական ընկերությունների կողմից անհատույց օգնության տրամադրման գործունեությանը: Անհատույց օգնություն կարող են տրամադրել նաև տարբեր ընկերությունների իրավաբանական ստորաբաժանումներում աշխատող իրավաբանները, այդ ընկերությունների կողմից հաստատված տարեկան ծրագրերի շրջանակներում: Ստեղծվում են հատուկ կազմավորումներ, որոնք նպատակ են հետապնդում խրախուսել անհատույց օգնության տրամադրումը, ուղղորդել կարիքավոր անձանց անհատույց օգնություն տրամադրող անձանց մոտ և միջնորդ հանդիսանալ անհատույց օգնություն տրամադրել ցանկացող փաստաբանների ու անհատույց օգնության տրամադրմամբ զբաղվող կազմակերպությունների միջև: Նման կազմավորումները շահավետ հարթակ են և՛ անհատույց օգնություն հայցողների, և՛ ուսանողների, և՛ տվյալ կազմավորումների, և՛ դրանց հետ համագործակցող փաստաբանների համար[[73]](#footnote-73): Անգլիայում անհատույց օգնության տրամադրման վերաբերյալ նորմեր նախատեսված են նաև օրենսդրական մակարդակով: Մասնավորապես, օգնությունը համարվում է անհատույց օգնություն, եթե ներկայացուցիչը գործում է առանց ներկայացուցչության համար գումար պահանջելու, կամ եթե այդպիսի ներկայացուցչությունը ֆինանսավորվում է Իրավաբանական ծառայությունների հանձնաժողովի կողմից որպես Հանրային իրավաբանական ծառայություն[[74]](#footnote-74):

**- Ֆրանսիայում** գործում է իրավաբանական օգնության տրամադրման կայացած ավանդույթ, սակայն խոսքն այստեղ պետության կողմից ֆինանսավորվող իրավաբանական օգնության մասին է, և անհատույց օգնությունը այստեղ դեռևս այնքան կայացած չէ, ինչքան անգլո-սաքսոնական իրավական համակարգի մի շարք երկրներում: Ճիշտ է, անհատույց օգնության տրամադրումը այստեղ պարտադիր բնույթ չի կրում, սակայն փաստաբանական համայնքը միտված է աջակցել այդպիսի օգնության մշակույթի ձևավորմանը: Օրինակ՝ Փարիզի փաստաբանների պալատը խրախուսում է անհատ փաստաբանների ներգրավումը անհատույց օգնության տրամադրմանը: Ինչևէ, նույնիսկ այստեղ անհատույց օգնությունը տրամադրվում է առավելապես օտարերկրյա, հատկապես ամերիկյան ծագում ունեցող, իրավաբանական ընկերությունների կողմից: Միևնույն ժամանակ, չնայած իրավաբանական ընկերությունների կողմից կազմակերպվող անհատույց օգնության տրամադրման սակավաթիվ դեպքերին, Ֆրանսիայում բազմաթիվ իրավաբանների ինքնակազմակերպման միջոցով ստեղծում են իրավաբանների միավորումներ, որոնք նախաձեռնում են կազմակերպված անհատույց օգնության տրամադրում: Հարկ է նշել, որ Ֆրանսիայում ևս անհատույց օգնության տրամադրմանը խոչընդոտում է չտարբերակված հարկային քաղաքականությունը[[75]](#footnote-75):

**- Գերմանիայի Դաշնային Հանրապետությունում** ևս առավել ամուր հիմքերի վրա է կանգնած պետության ֆինանսավորմամբ տրամադրվող իրավաբանական օգնությունը, և անհատույց օգնության տրամադրման մշակույթը դեռ նոր է ձևավորվում, ինչպես նաև դեռևս առկա են որոշակի խոչընդոտներ: Անհատ փաստաբանների համար անհատույց օգնության տրամադրումը այստեղ պարտադիր բնույթ չի կրում, սակայն նրանց կողմից կարիքավոր անձանց անհատույց օգնության տրամադրման դեպքերը քիչ թիվ չեն կազմում: Ավելին, անհատ փաստաբանները կարող են անհատույց օգնություն տրամադրել նաև անդամակցելով նման գործունեություն իրականացնող հասարակական կազմակերպություններին: Գերմանիայում 32 իրավաբանական մեծ ընկերություններ ձևավորել են հատուկ միավորում, որը նպատակ է հետապնդում տրամադրել կազմակերպված անհատույց օգնություն: Տարածված բնույթ են կրում համալսարանական իրավաբանական կլինիկաները: Այնուամենայնիվ, Գերմանիայում անհատույց օգնության տրամադրումը կառուցվածքային և համակարգված բնույթ չի կրում[[76]](#footnote-76):

**- Վրաստանի Հանրապետությունում** չնայած կառուցվածքային և համակարգված մոտեցումների սակավությանը, այնուամենայնիվ նկատվում են անհատույց օգնության տրամադրման մշակույթի կայացման ակտիվ գործընթացներ: «Իրավաբանական օգնության մասին» օրենքի իմաստով տարբերակվում է երկու մոտեցում՝ հանրային իրավաբան, ով գործում է Իրավաբանական օգնության բյուրոյի ենթակայությամբ կամ գրանցված է բյուրոյի ցանկում որպես տվյալ օրենքի իմաստով իրավաբանական օգնություն տրամադրող, և իրավաբանական օգնություն տրամադրող, որը իրավաբանական անձ է կամ անհատ իրավաբան, ով տրամադրում է անհատույց օգնություն[[77]](#footnote-77): Միևնույն ժամանակ, ըստ որոշ ուսումնասիրությունների, այստեղ անհատույց օգնության տրամադրմամբ առավելապես զբաղվում են հասարակական կազմակերպությունները, համալսարանական իրավաբանական կլինիկաները և որոշ իրավաբանական ընկերություններ: Հատկապես հատկանշական է անհատույց օգնության տրամադրման անհրաժեշտությունը իրավաբանական ընկերությունների կողմից: Օրինակ՝ 2014թ.-ին որոշ առաջատար իրավաբանական ընկերություններ կնքել են անհատույց օգնության տրամադրման վերաբերյալ հռչակագիր՝ պայմանավորվելով տրամադրել անհատույց օգնություն առավել համակարգված կերպով: Ավելի ուշ փոխըմբռնման հուշագիր է կնքվել Իրավաբանական օգնության բյուրոյի և Իրավաբանական ընկերությունների վրացական ասոցիացիայի միջև, որով կողմերը պայմանավորվել են համակարգված կերպով կազմակերպել քաղաքացիական և վարչական գործերով անհատույց օգնության տրամադրման դեպքերը: Ներկայումս գրեթե բոլոր մեծ համալսարաններում գործում են իրավաբանական կլինիկաներ, ավելին, որոշ դեպքերում կլինիկաների գործունեությանը մասնակցելը պարտադիր պայման է ուսանողների համար իրավաբանի որակավորում ստանալու համար[[78]](#footnote-78):

**- Իսրայելում** անհատույց օգնության տրամադրման մշակույթը կարելի է համարել կայացած: Անհատույց օգնություն կարող են տրամադրել ինչպես փաստաբանները, այնպես էլ կազմակերպությունների իրավաբանական ստորաբաժանումների իրավաբանները, հասարակական կազմակերպությունները և այլն: Իսրայելի փաստաբանների պալատը իրականացնում է անհատույց օգնության ծրագիր, որին մասնակցում են ավելի քան 2000 փաստաբաններ, միևնույն ժամանակ անհատույց օգնություն տրամադրում են տվյալ ծրագրից դուրս գործող ավելի քան 1100 փաստաբաններ: Հատկապես նշանակալի են Փաստաբանների պալատի գործողությունները՝ ուղղված անհատույց օգնության տրամադրման մշակույթի զարգացմանը. մասնավորապես, պալատը վարում է անհատույց օգնություն տրամադրող փաստաբանների շտեմարան՝ ըստ նրանց գործունեության տարածքի, ծառայությունների ոլորտի[[79]](#footnote-79):

**- Ռուսաստանի Դաշնությունում** օրենսդրական մակարդակով ամրագրված են անհատույց օգնության տրամադրման վերաբերյալ կարգավորումներ: «Ռուսաստանի Դաշնությունում անվճար իրավաբանական օգնության մասին» դաշնային օրենքի[[80]](#footnote-80) 7-րդ հոդվածի համաձայն՝ անհատույց իրավաբանական օգնության տրամադրումը իրականացվում է անհատույց իրավաբանական օգնության պետական համակարգի անդամ ֆիզիկական և իրավաբանական անձանց միջոցով, անհատույց իրավաբանական օգնության ոչ պետական համակարգի անդամ ֆիզիկական և իրավաբանական անձանց միջոցով, այլ անձանց միջոցով, ովքեր օրենսդրության հիման վրա իրավունք ունեն տրամադրել անհատույց իրավաբանական օգնություն: Միաժամանակ, տվյալ օրենքի 22-րդ հոդվածի համաձայն, անհատույց իրավաբանական օգնության ոչ պետական համակարգը ձևավորվում է կամավորական հիմքերի վրա, որի անդամներ են համալսարանական իրավաբանական կլինիկաները և անհատույց իրավաբանական օգնության տրամադրման ոչ պետական կենտրոնները: Ավելին, 23-րդ հոդվածով օրենսդրական մակարդակում մանրամասն կարգավորվում է համալսարանական իրավաբանական կլինիկաների գործունեությունը: Այսպիսով, Ռուսաստանում նույնպես սկսում է աստիճանաբար զարգանալ անհատույց օգնության տրամադրման մշակույթը, ինչին նպաստում է նաև խթանման գործուն համակարգը: Մասնավորապես, հարկային արտոնություններ, ֆինանսական աջակցություն և պետական կամ համայնքային գույքի հատկացում նպատակային օգտագործման համար[[81]](#footnote-81):

**- Սինգապուրի Հանրապետությունում** անհատույց օգնության տրամադրման մշակույթը կարելի է համարել բավականին զարգացած: Դեռ 2006թ.-ից սկսած Սինգապուրի Իրավաբանական Հանրությունը սկսեց խրախուսել իրավաբանների կողմից տարեկան 25 ժամ անհատույց օգնություն տրամադրելը: Գործընթացներն ավելի մեծ թափ հավաքեցին 2012թ.-ին, երբ որոշվեց հիմք դնել փաստաբանների կողմից պարտադիր անհատույց օգնության տրամադրմանը: Նախաձեռնությունը կյանքի կոչելու համար ստեղծվեց հատուկ հանձնաժողով: Սակայն, հանձնաժողովի մշակած առաջարկները պարտադիր անհատույց օգնության տրամադրման վերաբերյալ այդքան էլ լավ չընդունվեցին մասնագիտական հանրության մեջ, ուստի որոշվեց տվյալ փուլում բավարարվել միայն անհատույց օգնություն տրամադրելու վերաբերյալ պարտադիր հաշվետվություն ներկայացնելու պահանջով: Միաժամանակ, սահմանվեցին այն ցուցանիշները, որին պետք է ձգտեն փաստաբանները անհատույց օգնություն տրամադրելիս[[82]](#footnote-82):

**- Ուկրաինայում**, չնայած համակարգային մոտեցման բացակայությանը, այնուամենայնիվ դանդաղ դրվում են անհատույց օգնության տրամադրման հիմքերը: Օրինակ՝ 2013թ.-ին Ուկրաինայում ստեղծվեց հատուկ միավորում, որտեղ անհատ փաստաբանները կարող են գրանցվել և տրամադրել իրավաբանական օգնություն կարիքավոր անձանց[[83]](#footnote-83): Միաժամանակ, անհատույց օգնություն տրամադրելու հնարավորությունը Ուկրաինայում նախատեսված է օրենսդրական մակարդակով՝ նշելով, որ փաստաբանների կողմից անհատույց իրավաբանական օգնություն տրամադրելու դեպքերը նախատեսվում են օրենքով[[84]](#footnote-84): Դրանք են՝ առաջնային անհատույց իրավաբանական օգնությունը և երկրորդային անհատույց իրավաբանական օգնությունը: Առաջինը ներառում է իրավական տեղեկատվության տրամադրումը, իրավական խնդիրների վերաբերյալ խորհրդատվության և պարզաբանումների տրամադրումը, իրավական փաստաթղթերի նախապատրաստում (բացառությամբ դատավարական բնույթի փաստաթղթերի), աջակցություն երկրորդային անհատույց իրավաբանական օգնություն ստանալու գործընթացում, իսկ երկրորդը՝ դատական պաշտպանություն, ներկայացուցչություն դատական և վարչական մարմիններում և դատավարական փաստաթղթերի նախապատրաստում: Ընդ որում՝ երկրորդային անհատույց իրավաբանական օգնությունը տրամադրվում է և՛ այդ նպատակով հատուկ ստեղծված կենտրոնների, և՛ անհատ փաստաբանների կողմից[[85]](#footnote-85):

**- Ամերիկայի Միացյալ Նահանգներում,** չնայած այն հանգամանքին, որ ևս անհատույց օգնության տրամադրումը պարտադիր բնույթ չի կրում, այստեղ անհատույց օգնության տրամադրման մշակույթը ավելի քան ամուր հիմքեր ունի: Հատկանշական է, որ Ամերիկյան փաստաբանների պալատը կազմել է փաստաբանի վարքագծի կանոնների մոդելային կանոնագիրք, որում նշված է, որ իրավաբանն ունի մասնագիտական պարտականություն տրամադրելու իրավաբանական ծառայություններ այն անձանց ովքեր ի վիճակի չեն վճարել դրանց դիմաց: Իրավաբանը պիտի ձգտի տրամադրել տարեկան նվազագույնը 50 ժամ անհատույց օգնություն: Եվ չնայած, որ մոդելային կանոնագիրքը պարտադիր բնույթ չի կրում, մի շարք նահանգների փաստաբանների պալատներ, այնուամենայնիվ, ամբողջովին կամ մասամբ ընդունել են մոդելային կանոնագրքի դրույթները: Անհատույց օգնության տրամադրումը հասանելի է բոլոր տեսակի իրավաբան աշխատողների համար, անկախ որևէ միավորման անդամ լինելուց, հանրային կամ մասնավոր իրավական ծրագրերին անդամակցելուց, կամ հասարակական կազմակերպություններին աջակցելուց և այլն[[86]](#footnote-86):

Ընդհանուր առմամբ ԱՄՆ-ում գործում է հետևյալ մոտեցումը՝ յուրաքանչյուր իրավաբան պետք է ձգտի տրամադրել տարեկան որոշակի ժամաքանակով անհատույց օգնություն, ինչպիսի պահանջը կրում է ոչ թե պարտադիր այլ ցանկալի բնույթ, կամ փոխարենը ֆինանսական աջակցություն տրամադրել անհատույց օգնության տրամադրմամբ զբաղվող կազմակերպություններին: Ինչպես նաև յուրաքանչյուր իրավաբան պարտավոր է ներկայացնել տարեկան հաշվետվություն իր կողմից տրամադրված անհատույց օգնության վերաբերյալ, որի չներկայացնելը կարգապահական պատասխանատվության հիմք է: Այսպիսով, նման դրույթներ են գործում, օրինակ, Ֆլորիդայում[[87]](#footnote-87), Հավայան կղզիներում[[88]](#footnote-88), Միսսիսսիպիում[[89]](#footnote-89), Նեվադայում[[90]](#footnote-90), Նյու Յորքում[[91]](#footnote-91) և այլուր:

Այսպիսով, կարելի է եզրակացնել, որ ներկայումս առավել տարածված մոտեցումը երկրորդն է, երբ անհատույց օգնության հետ կապված հարաբերություններն ամբողջությամբ թողնված են դրա սուբյեկտների կամահայտնությանը:

Սակայն նման մոտեցման կայացմանը խոչընդոտող պատճառները բազմազան են, ներառյալ՝ անձանց իրավագիտակցության աստիճանը, կոնկրետ պետությունում իրավական մշակույթի կայացվածության մակարդակը, փաստաբանների վերաբերմունքը իրենց կատարած աշխատանքին և դրա սոցիալական արժևորման նկատմամբ և այլն: Բացի այդ, նշված երկրներում անհատույց օգնություն տրամադրում են հիմնականում օտարերկրյա ընկերությունները և դրանց հետ աշխատանքային կամ այլ հարաբերությունների մեջ գտնվող անձիք, հատկապես, երբ այդ ընկերությունների գործունեության արմատները գնում են դեպի անգլո-ամերիկյան երկրներ, որտեղ առավելապես կիրառվում է առաջին մոտեցումը:

Այլ կերպ ասած, երկրորդ մոտեցումը որդեգրած երկրների դեպքում անհատույց օգնության զարգացած համակարգ ունենալու համար անհրաժեշտ են մի շարք նախադրյալներ, այդ թվում՝ դրա պատմականորեն կայացվածությունը, իրավական մշակույթի բարձր մակարդակը, թե՛ անհատույց օգնություն տրամադրողների, թե՛ դրա շահառուների վերաբերմունքը անհատույց օգնության տրամադրման նկատմամբ: Ընդ որում, նման կառուցակարգի կայացման համար կարևոր խթան կարող է հանդիսանալ խրախուսման մեթոդների նախատեսումը: Օրինակ՝ նման խրախուսման մեթոդ կարող է հանդիսանալ որոշակի չափանիշներին համապատասխանող անհատույց օգնության տրամադրման դիմաց վերապատրաստման դասընթացներից փաստաբաններին ազատելը, որպիսի կարգը ներկայումս նույնպես գործում է. փաստաբանների պալատի կամ փաստաբանական դպրոցի կողմից կազմակերպված անվճար իրավաբանական օգնության (pro bono) ծրագրի շրջանակներում փաստաբանի՝ 1 (մեկ) քաղաքացուն տրամադրած անվճար խորհրդատվությունը հավասարեցվում է Նվազագույն ժամաքանակի հաշվարկի մեջ ներառվող 2 (երկու) ժամ վերապատրաստման դասընթացի մասնակցության[[92]](#footnote-92): Որպես խրախուսման եղանակ կարող է հանդիսանալ նաև սահմանված չափանիշներին համապատասխան անհատույց օգնություն տրամադրող փաստաբանների և փաստաբանական գրասենյակների տվյալների հրապարակումը տարբեր հարթակներում, ինչը կարող է նպաստել նրանց հեղինակության բարձրացմանը և ամրապնդմանը, վճարովի հաճախորդների ներգրավմանը և այլն:

Ուստի, կարելի է եզրակացնել, որ վերոնշյալ երկու մոտեցումներից գործնականում առավել արդյունավետը ընտրելու համար հարկ է հիմք ընդունել վերոնշյալ բոլոր հանգամանքները:

Ամփոփելով միջազգային փորձի ուսումնասիրությունը՝ անհրաժեշտ է քննարկել Հայաստանի Հանրապետությունում անհատույց օգնության տրամադրումը կարգավորող դրույթների նախատեսման հարցը:

Հարկ է արձանագրել, որ բացի գոյություն ունեցող սոցիալ-մշակութային խոչընդոտներից (պատմական առումով նոր ձևավորված փաստաբանական համակարգը և համայնքը, փաստաբանության նկատմամբ որպես ձեռնարկատիրական գործունեության վերաբերմունքը, փաստաբանների կողմից իրենց մասնագիտական առաքելության թերըմբռնումը) առկա են նաև այլ խոչընդոտներ, որոնց վերացումը կարող է նպաստել անհատույց օգնության մշակույթի զարգացմանը Հայաստանում: Մասնավորապես՝

* իրավական նախադրյալների բացակայություն (անհրաժեշտ է օրենսդրական մակարդակում բավարար նախադրյալներ ստեղծել կամավոր անհատույց իրավական օգնության տրամադրումը կարգավորելու համար),
* անհատույց օգնություն տրամադրելու նկատմամբ բավարար վերահսկողական գործիքների բացակայություն (անհրաժեշտ է քննարկել անհատույց օգնության նախադրյալների հետ միաժամանակ նաև այդպիսի օգնություն տրամադրելու դեպքերի նկատմամբ վերահսկողության գործիքների ներդրման հարցը՝ հնարավոր չարաշահումներից խուսափելու համար):

Վերոգրյալի համատեքստում հարկ է նաև նշել, որ համաձայն փաստաբանների պալատի կողմից ներկայացված տվյալների՝ քրեաիրավական ուղղվածության հանրային պաշտպանների 44 հաստիքով 2018թ.-ի ընթացքում վարվել է 6688 գործ՝ քրեական վարույթն իրականացնող մարմինների որոշումների հիման վրա (չհաշված քաղաքացիների դիմումների հիման վրա քրեաիրավական ուղղվածության գործերը), այսինքն՝ մեկ հաստիքին բաժին է ընկել միջինը 152 քրեական գործ: Իր հերթին, քաղաքացիաիրավական ուղղվածության հանրային պաշտպանի 10 հաստիքով 2018թ.-ի ընթացքում իրականացվել է ներկայացուցչություն 1182 քաղաքացիական (վարչական) գործով, այսինքն՝ մեկ հաստիքին բաժին է ընկել միջինը 118 ներկայացուցչության գործ:

Ուստի, անհրաժեշտ է նաև թեթևացնել հանրային պաշտպանների ծանրաբեռնվածությունը՝ զարգացնելով հանրային պաշտպանների կողմից տրամադրվող անվճար իրավաբանական օգնության այլընտրանքային եղանակները:

**2. Առաջարկվող կարգավորման բնույթը.**

Ամփոփելով վերոգրյալը ««Փաստաբանության մասին» օրենքում փոփոխություններ և լրացումներ կատարելու մասին» օրենքի նախագծով առաջարկվում է կատարել հետևյալ փոփոխությունները և լրացումները.

* ***Առաջին,*** վերանայել խորհրդի և պալատի նախագահի դերակատարությունը փաստաբանների պալատի գործադիր կառավարման հարաբերություննեում` առաջնահերթությունը տալով կոլեգիալ կառավարմանը` որպես փաստաբանության գործունեության ինքնակառավարման սկզբունքի արտահայտում.
* ***Երկրորդ,*** վերանայել փաստաբանների պալատի ներքին կառուցակարգերը և ներքին կառավարման իրականացման կարգը։ Մասնավորապես, նախատեսել նոր մասնագիտացված մարմիններ` կարգապահական հանձնաժողովը և վերահսկողության հանձնաժողովը։ Ընդ որում, առաջարկվում է այդ մարմինների կազմում, բացառությամբ խորհրդի, ներառել ներկայացուցիչներ, որոնք փաստաբանների պալատի անդամներ չեն. օրինակ` Արդարադատության նախարարությունց, Ֆինանսների նախարարությունից, վճռաբեկ դատարանից, մարդու իրավունքների պաշտպանի գրասենյակից, բարձրագույն ուսումնական հաստատություններից, հասարակական կազմակերպություննեից։ Միաժամանակ, առաջարկվում է հստակ նախատեսել բոլոր մարմինների ձևավորման և գոծունեության առանձնահատկությունները. օրինակ` հաշվի առնելով այն հանգամանքը, որ դրանք, ինչպես և խորհուրդը, պալատի առանձին մարմին են՝ նպատակահարմար է, որպեսզի ձևավորվեն նույն սկզբունքով ինչ խորհուրդը, այն է՝ պալատի գործունեությունը կանխորոշելու իրավասությամբ օժտված ժողովի կողմից: Արդյունքում պալատի մարմինները ձևավորելու իրավասությունը կվերապահվի միայն դրա բարձրագույն մարմնին՝ ժողովին:
* ***Երրորդ,*** հնարավոր շահերի բախումներից խուսափելու նպատակով առաջարկվում է բացառել մեկ մարմնի անդամի կամ պաշտոնատար անձի միաժամանակյա ներգրավումը տարբեր մարմիններում:
* ***Չորրորդ,*** փաստաբանության, դրա մասնագիտական կազմավորման ապաքաղաքականացվածությունն ապահովելու նպատաակով առաջարկվում է սահմանել պալատի նախագահի և փաստաբանան դպրոցի տնօրենի` կուսակցության անդամակցության արգելքի և քաղաքական չեզոքություն ու զսպվածություն դրսևորելու պահանջները, ինչպես նաև խորհրդի անդամների քաղաքական չեզոքություն ու զսպվածություն դրսևորելու պահանջը։
* ***Հինգերորդ,*** պալատի կառավարման արդյունավետութան երաշխավորման տեսանկյունից առաջակվում է սահմանել պալատի նախագահի` իր պաշտոնավարման ընթացքում փաստաբանական գործունեությամբ չզբաղվելու պահանջը։
* ***Վեցերորդ,*** առաջարկվում է վերանայել պալատի նախագահի դերակատարությունը հանրային պաշտպանի գրասենյակի ղեկավար կազմի ձևավորման և գործունեության վերահսկողության առումով: Ներկայիս կարգավորումների պարագայում պալատի նախագահը վերահսկողություն է իրականացնում հանրային պաշտպանի գրասենյակի գործունեության նկատմամբ, հանրային պաշտպանի գրասենյակի ղեկավարի առաջարկությամբ Կառավարություն է ներկայացնում հանրային պաշտպանի գրասենյակի ծախսերի նախահաշիվը, ավելին հանրային պաշտպանի գրասենյակի ղեկավարը խորհրդի կողմից ընտրվում և վերջինիս լիազորությունները դադարեցվում են պալատի նախագահի ներկայացմամբ: Նշվածի համատեքստում առաջարկվում է հանրային պաշտպանի գրասենյակի ձևավորման և գործունեության նկատմամբ վերահսկողության իրավասությունները վերապահել խորհրդին և վերահսկողության հանձնաժողովին, ինչը կապահովի նշված ոլորտում ինքնակառավարման և կոլեգիալության ապահովումը, ինչպես նաև հանրային պաշտպանի գրասենյակի ղեկավար կազմի ու գործունեության առավել անկախ լինելը: Այս նպատակի իրականացման համար առաջարկվում է, որ հանրային պաշտպանի գրասենյակի ղեկավարին խորհուրդը նշանակի ոչ թե պալատի նախագահի ներկայացմամբ, այլ խորհրդի յուրաքանչյուր անդամ իրավունք ունենա առաջադրել իր թեկնածուին, նույն գործընթացը առաջարկվում է կիրառել նաև հանրային պաշտպանի գրասենյակի ղեկավարի լիազորությունները վաղաժամկետ դադարեցնելիս: Նշվածը պայմանավորված է հանրային պաշտպանի գրասենյակի կարևոր դերակատարմամբ:
* ***Յոթերորդ,*** վերանայել պալատի նախագահի դերակատարությունը փաստաբանական դպրոցի ղեկավարման գործունեությունում: Ներկայումս պալատի նախագահը ի պաշտոնե համարվում է փաստաբանական դպրոցի կառավարման խորհրդի անդամ և նախագահ, իսկ փաստաբանական դպրոցի տնօրենին պաշտոնի նշանակում և պաշտոնից ազատում է փաստաբանական դպրոցի կառավարման խորհուրդը նախագահի առաջարկությամբ: Այսպիսով, մեծ է պալատի նախագահի ազդեցությունը նաև փաստաբանական դպրոցի ղեկավար կազմի ձևավորման և գործունեության կանխորոշման հետ կապված հարաբերություններում: Սակայն, հաշվի առնելով փաստաբանական դպրոցի գործունեության կարևորությունը, վերջինիս անկախության համար երաշխիքների անհրաժեշտությունը և դրա ձևավորման գործընթացում կոլեգիալության սկզբունքի պահպանման անհրաժեշտությունը, առաջարկվում է, որ փաստաբանական դպրոցի կառավարման խորհրդի փաստաբան անդամներին ընտրի խորհուրդը, որտեղ ի պաշտոնե ներառված չի լինի, առավել ևս որպես դպրոցի կառավարման խորհրդի նախագահ, պալատի նախագահը: Փոխարենը, փաստաբանական դպրոցի կառավարման խորհուրդը իր կազմից կընտրի իր նախագահին: Ինչ վերաբերում է փաստաբանական դպրոցի տնօրենին, ապա առաջարկվում է, որ փաստաբանական դպրոցի կառավարման խորհրդի ցանկացած անդամ հնարավորություն ունենա առաջադրել իր թեկնածուին, որն էլ խորհրդի կողմից կընտրվի տնօրեն:
* ***Ութերորդ,*** վերանայել ժողովի, խորհրդի և պալատի նախագահի լիազորությունների շրջանակը` հիմնվելով ինքնակառավարման սկզբունքի և կոլեգիալության տրամաբանության վրա: Մասնավորապես, պալատի նախագահը ներկայումս իրականացնում է մի շարք գործառույթներ, որոնք իրենց բնույթով պիտի վերապահվեն պալատի խորհրդին. օրինակ՝ փաստաբանների պալատի բյուջեի հաստատումը, փաստաբանի վարքագծի կանոնագրքով և փաստաբանների պալատի ներքին ակտերով նախատեսված նորմերի վերաբերյալ պարզաբանումներ տալը, վերահսկողությունը հանրային պաշտպանի գրասենյակի գործունեության նկատմամբ և այլն:
* ***Իններորդ,*** վերանայել փաստաբանների պալատի մարմինների անդամների ընտրության վարկանիշային կարգով գաղտնի քվեարկության անցկացման կարգը` այդ մարմինների հնարավոր ներկայացվածությունն ապահովելու նպատակով:
* ***Տասերորդ,*** վերանայել կարգապահական վարույթի ընթացքը կարգավորող դրույթները, ինչպես նաև սուբյեկտներին՝ ներկայացվածության հիման վրա ձևավորելով կարգապահական հանձնաժողով, սահմանել կարգապահական վարույթի շրջանակներում փաստաբանական գաղտնիքի պահպանման երաշխիքներ:
* ***Տասնմեկերորդ,*** նախատեսել վերապատրաստումներին չմասնակցելու, անդամավճարները չվճարելու կամ անհատույց իրավաբանական օգնության տրամադրման մասին հաշվետվություններ չտրամադրելու հիմքով հարուցվող կարգապահական վարույթների և դրանց քննության պարզեցված կարգ:
* ***Տասներկուերորդ,*** վերանայել փաստաբանի որակավորման քննությունների անցկացման կարգը, որպես այլընտրանք նախատեսելով նաև առանց փաստաբանական դպրոց ընդունվելու որակավորման քննություններին մասնակցության հնարավորությունը, որոշակի պահանջների պահպանման դեպքում:
* ***Տասներեքերորդ,*** ընդլայնել անվճար իրավաբանական օգնության շահառուների շրջանակը:
* ***Տասնչորսերորդ,*** նախատեսել մեխանիզմներ, որպեսզի հանրային պաշտպանի գրասենյակը անձանց հանրային պաշտպանությունը կարողանա կազմակերպել նաև հանրային պաշտպան չհանդիսացող այլ անձանց միջոցով:
* ***Տասնհինգերորդ,*** նախատեսել կամավոր անհատույց օգնության վերաբերյալ կարգավորումներ՝ սահմանելով կամավոր անհատույց օգնություն տրամադրող անձանց շրջանակը, կամավոր անհատույց օգնության տրամադրման եղանակները և շրջանակները, երաշխավորելով կամավոր անհատույց օգնության խրախուսումը, ինչպես նաև ապահովելով կամավոր անհատույց իրավաբանական օգնության հաշվետվողականությունը:

**3. Նախագծի մշակման գործընթացում ներգրավված ինստիտուտները, անձինք և նրանց դիրքորոշումը.**

««Փաստաբանության մասին» օրենքում փոփոխություններ և լրացումներ կատարելու մասին» օրենքի նախագիծը մշակվել է Արդարադատության նախարարության «Օրենսդրության զարգացման և իրավական հետազոտությունների կենտրոն» հիմնադրամի կողմից:

**4. Ակնկալվող արդյունքը.**

««Փաստաբանության մասին» օրենքում փոփոխություններ և լրացումներ կատարելու մասին» օրենքի նախագծի ընդունման արդյունքում ակնկալվում է ընդլայնել և զարգացնել փաստաբանների պալատի ներքին կառուցվածքը և կառավարման համակարգը՝ այն ավելի համահունչ դարձնելով ինքնակառավարման սկզբունքին և կոլեգիալության տրամաբանությանը: Իր հերթին, կատարվող փոփոխությունների և լրացումների արդյունքում ակնկալվում է ավելի արդյունավետ դարձնել փաստաբանների կարգապահական պատասխանատվության վարույթի իրականացումը: Փոփոխությունների արդյունքում ակնկալվում է նաև զարգացնել փաստաբանական ուսուցման, որակավորման քննությունների անցկացման և փաստաբանի արտոնագրման կարգը՝ թույլատրելով որոշակի չափանիշներին համապատասխանող անձանց առանց փաստաբանական դպրոցում պարտադիր ուսուցման անմիջապես մասնակցել որակավորման քննություններին: Միևնույն ժամանակ, փոփոխությունների արդյունքում նպատակ է հետապնդվում թեթևացնել հանրային պաշտպանի գրասենյակի ծանրաբեռնվածությունը՝ թե՛ հանրային պաշտպանի գրասենյակի գործունեության նոր հնարավորությունների, թե՛ դրա այլընտրանքների հստակ մեխանիզմների նախատեսման միջոցով:

**5. «Փաստաբանության մասին» օրենքում փոփոխություններ և լրացումներ կատարելու մասին օրենքի ընդունման կապակցությամբ այլ նորմատիվ իրավական ակտերի ընդունման, ինչպես նաև պետական կամ տեղական ինքնակառավարման մարմնի բյուջեում եկամուտների կամ ծախսերի ավելացման կամ նվազեցման անհրաժեշտությունը**

««Փաստաբանության մասին» Հայաստանի Հանրապետության օրենքում փոփոխություններ և լրացումներ կատարելու մասին» օրենքի ընդունման կապակցությամբ այլ նորմատիվ իրավական ակտեր ընդունել անհրաժեշտ չէ։ ««Փաստաբանության մասին» Հայաստանի Հանրապետության օրենքում փոփոխություններ և լրացումներ կատարելու մասին» օրենքի ընդունման կապակցությամբ պետական կամ տեղական ինքնակառավարման մարմնի բյուջեում եկամուտների և ծախսերի էական ավելացում կամ նվազեցում չի նախատեսվում:

**6.Կապը ռազմավարական փաստաթղթերի հետ**

Նախագծի ընդունումը բխում է Հայաստանի Հանրապետության կառավարության 2021-2026 թվականների ծրագրից, որի 5.3-րդ կետով նախատեսվում է, որ Կառավարությունը միջոցներ է ձեռնարկելու փաստաբանության ոլորտի զարգացման ուղղությամբ, այդ թվում` փաստաբանական դպրոցում ուսուցման և ընդունելության կառուցակարգերի վերաիմաստավորման, փաստաբանների պալատի կառավարման արդյունավետության և ներառականության վերափոխման շրջանակներում։ Առաջարկվող փոփոխությունները բխում են նաև Հայաստանի Հանրապետության դատական և իրավական բարեփոխումների 2019-2013 թվականների ռազմավարությունից, որով որպես ռազմավարական նպատակ սահմանված է փաստաբանական համակարգի արդյունավետության բարձրացումը, իսկ որպես ռազմավարական ուղղություններ` անվճար իրավաբանական օգնության շահառուների շրջանակի ընդլայնումը, անվճար իրավաբանական օգնության տրամադրման այլընտրանքային կառուցակարգերի զարգացումը, հանրային պաշտպանների գործունեության արդյունավետության բարձրացումը, փաստաբանական դպրոցի գործունեության զարգացումը, փաստաբանի վարքագծի և բարեվարքության կանոնների կատարելագործումը և փաստաբանների պալատի ներքին կառուցակարգերի զարգացում:

1. <https://fparf.ru/on-bar/about/> [↑](#footnote-ref-1)
2. Տե՛ս Սահմանադրական դատարանի 02.08.2021թ. թիվ ՍԴՈ-1608 որոշումը: [↑](#footnote-ref-2)
3. <https://fparf.ru/on-bar/about/> [↑](#footnote-ref-3)
4. Տե՛ս օրինակ՝ Федеральный закон от 31.05.2002 N 63-ФЗ (ред. от 02.12.2019) "Об адвокатской деятельности и адвокатуре в Российской Федерации", ЗАКОН УКРАЇНИ Про адвокатуру та адвокатську діяльність (Відомості Верховної Ради (ВВР), 2013, № 27, ст.282), Об адвокатской деятельности и юридической помощи, Закон Республики Казахстан от 5 июля 2018 года № 176-VІ ЗРК, Law օf Georgia օn Lawyers, Advocacy Law of the Republic of Latvia, Bar Association Act, RT I 2001, 36, 201, REPUBLIC OF LITHUANIA LAW ON THE BAR 18 March 2004 No IX-2066 (As last amended on 15 April 2008 – No X-1494) և այլն: [↑](#footnote-ref-4)
5. Федеральный закон от 31.05.2002 N 63-ФЗ (ред. от 02.12.2019) "Об адвокатской деятельности и адвокатуре в Российской Федерации", Статья 31 [↑](#footnote-ref-5)
6. Закон Республики Беларусь Об адвокатуре и адвокатской деятельности в Республике Беларусь 334-З от 30.12.2011 г. <https://kodeksy-by.com/zakon_rb_ob_advokature.htm>, Статья 43 [↑](#footnote-ref-6)
7. LAW OF UKRAINE On the Bar and Practice of Law (Bulletin of the Verkhovna Rada (BVR), 2013, No. 27, p. 282), Article 46, 56 [↑](#footnote-ref-7)
8. Об адвокатской деятельности и юридической помощи, Закон Республики Казахстан от 5 июля 2018 года № 176-VІ ЗРК., Статья 69 [↑](#footnote-ref-8)
9. Law օf Georgia օn Lawyers, Article 23, 27 [↑](#footnote-ref-9)
10. Advocacy Law of the Republic of Latvia, Article 34 [↑](#footnote-ref-10)
11. The Law on the Advocates' Profession, Article 48, տե՛ս https://www.ccbe.eu/fileadmin/speciality\_distribution/public/documents/National\_Regulations/National\_Laws\_on\_the\_Bars/EN\_Poland\_The-Law-on-the-Advocates-Profession.pdf հղումով [↑](#footnote-ref-11)
12. ЗАКОН КЫРГЫЗСКОЙ РЕСПУБЛИКИ от 14 июля 2014 года № 135, Статьи 6 и 7: [↑](#footnote-ref-12)
13. ACT No. 85/1996 Coll. of 13th March 1996 on the Legal Profession, Article 45: [↑](#footnote-ref-13)
14. ACT No. 85/1996 Coll. of 13th March 1996 on the Legal Profession, Article 41: [↑](#footnote-ref-14)
15. Bar Association Act, RT I 2001, 36, 201, Articles 6 and 10 [↑](#footnote-ref-15)
16. https://www.azdarar.am/announcments/org/374/00827622/ [↑](#footnote-ref-16)
17. https://advocates.am/images/khorhrdi\_voroshumner/2017/12-12\_Hashvetvutyun\_2016\_razmavarakan\_plan\_30.05.2017\_edited.pdf [↑](#footnote-ref-17)
18. The Law on the Advocates' Profession, Article 9, տե՛ս https://www.ccbe.eu/fileadmin/speciality\_distribution/public/documents/National\_Regulations/National\_Laws\_on\_the\_Bars/EN\_Poland\_The-Law-on-the-Advocates-Profession.pdf հղումով [↑](#footnote-ref-18)
19. Bar Association Act, RT I 2001, 36, 201, Articles 6 [↑](#footnote-ref-19)
20. Advocacy Law of the Republic of Latvia, Article 21 [↑](#footnote-ref-20)
21. REPUBLIC OF LITHUANIA LAW ON THE BAR 18 March 2004 No IX-2066 (As last amended on 15 April 2008 – No X-1494), Article 58 [↑](#footnote-ref-21)
22. ЗАКОН УКРАЇНИ Про адвокатуру та адвокатську діяльність (Відомості Верховної Ради (ВВР), 2013, № 27, ст.282), Стаття46 [↑](#footnote-ref-22)
23. Law օf Georgia օn Lawyers, Article 23 [↑](#footnote-ref-23)
24. Федеральный закон от 31.05.2002 N 63-ФЗ (ред. от 02.12.2019) "Об адвокатской деятельности и адвокатуре в Российской Федерации", статья 32 [↑](#footnote-ref-24)
25. http://www.legalaid.ge/en/c/1/council [↑](#footnote-ref-25)
26. REPUBLIC OF LITHUANIA LAW ON STATE-GUARANTEED LEGAL AID 28 March 2000 No VIII-1591, Article 7 [↑](#footnote-ref-26)
27. ФЕДЕРАЛЬНЫЙ ЗАКОН О бесплатной юридической помощи в Российской Федерации, статья 11 [↑](#footnote-ref-27)
28. Law օf Georgia օn Lawyers, Article 28 [↑](#footnote-ref-28)
29. Об адвокатской деятельности и юридической помощи Закон Республики Казахстан от 5 июля 2018 года № 176-VІ ЗРК. статья 72 [↑](#footnote-ref-29)
30. Федеральный закон от 31.05.2002 N 63-ФЗ (ред. от 02.12.2019) "Об адвокатской деятельности и адвокатуре в Российской Федерации", статья 37\_1 [↑](#footnote-ref-30)
31. Bar Association Act Passed 21.03.2001 RT I 2001, 36, 201, Article 15 [↑](#footnote-ref-31)
32. REPUBLIC OF LITHUANIA LAW ON THE BAR 18 March 2004 No IX-2066 (As last amended on 15 April 2008 – No X-1494), Article 61 [↑](#footnote-ref-32)
33. Տե՛ս Սահմանադրական դատարանի՝ 02.08.2021թ.-ի թիվ ՍԴՈ-1608 որոշումը [↑](#footnote-ref-33)
34. Տե՛ս նույն տեղում [↑](#footnote-ref-34)
35. Տե՛ս Վենետիկի հանձնաժողովի 09.10.2020թ.-ի թիվ 991/2020 կարծիքը (CDL-AD(2020)029), §46, Վենետիկի հանձնաժողովի 18.10.2021թ.-ի թիվ 1048/2021 կարծիքը (CDL-AD(2021)042), § 33 [↑](#footnote-ref-35)
36. Տե՛ս http://www.parliament.am/drafts.php?sel=showdraft&DraftID=12233&Reading=1 [↑](#footnote-ref-36)
37. https://documents1.worldbank.org/curated/en/512071511257170449/pdf/Comparative-analysis-of-bar-associations-and-law-societies-in-select-European-jurisdictions.pdf, paragraph 114: [↑](#footnote-ref-37)
38. [https://www.ccbe.eu/fileadmin/speciality\_distribution/public/documents/EU\_LAWYERS/Position\_papers/EN\_EUL\_­20161128\_Table\_discipline.pdf](https://www.ccbe.eu/fileadmin/speciality_distribution/public/documents/EU_LAWYERS/Position_papers/EN_EUL_20161128_Table_discipline.pdf): [↑](#footnote-ref-38)
39. Advocacy Law of the Republic of Latvia, Division Six [↑](#footnote-ref-39)
40. Bar Association Act, RT I 2001, 36, 201, Article 15 [↑](#footnote-ref-40)
41. Закон Республики Беларусь Об адвокатуре и адвокатской деятельности в Республике Беларусь 334-З от 30.12.2011 г. <https://kodeksy-by.com/zakon_rb_ob_advokature.htm>, статья 22 [↑](#footnote-ref-41)
42. Об адвокатской деятельности и юридической помощи, Закон Республики Казахстан от 5 июля 2018 года № 176-VІ ЗРК., статья 72 [↑](#footnote-ref-42)
43. ЗАКОН УКРАЇНИ Про адвокатуру та адвокатську діяльність (Відомості Верховної Ради (ВВР), 2013, № 27, ст.282), статті36, 38: [↑](#footnote-ref-43)
44. Law օf Georgia օn Lawyers, Article 28, Chapter VI [↑](#footnote-ref-44)
45. <http://advocates.am/images/general_meetings/2019/Varuyti_karg_19.10.2019.pdf>: [↑](#footnote-ref-45)
46. https://advocates.am/images/khorhrdi\_voroshumner/2019/13-23\_Hashvetvutyun\_2018\_razmavarakan\_plan\_09.07.2019.pdf [↑](#footnote-ref-46)
47. https://advocates.am/images/khorhrdi\_voroshumner/2019/Hashvetvutyun\_2019\_razmavarakan\_plan\_05.08.2021.pdf [↑](#footnote-ref-47)
48. https://advocates.am/images/hashvetvutyunner/nakhagahi\_hashvetvutyun/2020Hashvetvutyun.pdf [↑](#footnote-ref-48)
49. https://advocates.am/images/khorhrdi\_voroshumner/2019/13-23\_Hashvetvutyun\_2018\_razmavarakan\_plan\_09.07.2019.pdf [↑](#footnote-ref-49)
50. https://advocates.am/images/khorhrdi\_voroshumner/2019/Hashvetvutyun\_2019\_razmavarakan\_plan\_05.08.2021.pdf [↑](#footnote-ref-50)
51. https://advocates.am/images/hashvetvutyunner/nakhagahi\_hashvetvutyun/2020Hashvetvutyun.pdf [↑](#footnote-ref-51)
52. https://advocates.am/images/khorhrdi\_voroshumner/2019/13-23\_Hashvetvutyun\_2018\_razmavarakan\_plan\_09.07.2019.pdf [↑](#footnote-ref-52)
53. https://advocates.am/images/khorhrdi\_voroshumner/2019/Hashvetvutyun\_2019\_razmavarakan\_plan\_05.08.2021.pdf [↑](#footnote-ref-53)
54. https://advocates.am/images/hashvetvutyunner/nakhagahi\_hashvetvutyun/2020Hashvetvutyun.pdf [↑](#footnote-ref-54)
55. LAW OF UKRAINE On the Bar and Practice of Law (Bulletin of the Verkhovna Rada (BVR), 2013, No. 27, p. 282), Articles 6, 8, 9 [↑](#footnote-ref-55)
56. ЗАКОН КЫРГЫЗСКОЙ РЕСПУБЛИКИ от 14 июля 2014 года № 135, статьи 19, 20 [↑](#footnote-ref-56)
57. Law օf Georgia օn Lawyers, Articles 9, 10 [↑](#footnote-ref-57)
58. Закон Республики Беларусь Об адвокатуре и адвокатской деятельности в Республике Беларусь 334-З от 30.12.2011 г. <https://kodeksy-by.com/zakon_rb_ob_advokature.htm>, статья 9 [↑](#footnote-ref-58)
59. Федеральный закон от 31.05.2002 N 63-ФЗ (ред. от 02.12.2019) "Об адвокатской деятельности и адвокатуре в Российской Федерации", Статьи 9, 10, 28 [↑](#footnote-ref-59)
60. Tatevik Davtyan, Arpine Hovhannisyan – Promoting a Pro Bono Culture in Armenia’s Legal Profession: The Need for Strong Policies and High Minds, Արդարադատություն, 2018 3 (44), էջեր 72-73: [↑](#footnote-ref-60)
61. A Survey of Pro Bono Practices and Opportunities in 84 Jurisdictions, Prepared by Latham & Watkins LLP for the Pro Bono Institute, Latham & Watkins LLP, March 2016, էջ 40: [↑](#footnote-ref-61)
62. Տե՛ս նույն տեղում: [↑](#footnote-ref-62)
63. Социальная ответственность российских адвокатов: факторы оказания бесплатной юридической помощи по назначению и pro bono - Антон Казун, Журнал исследований социальной политики. Том 13. № 4, էջ 564: [↑](#footnote-ref-63)
64. Pro Bono Guide, The Law Society of Singapore, էջ 7: [↑](#footnote-ref-64)
65. Рябцева Е.В. - Формы бесплатной юридической помощи в международном праве и практике зарубежных стран, էջ 19: [↑](#footnote-ref-65)
66. Իրավաբանների դերին վերաբերող հիմնարար սկզբունքները: Ընդունվել են հանցագործությունների կանխմանը և իրավախախտների հետ վարվելաձևին նվիրված ՄԱԿ-ի ութերորդ կոնգրեսի կողմից, Հավանա 27 գոստոսի – 7 սեպտեմբերի, 1990 թվական: [↑](#footnote-ref-66)
67. Pro Bono Guide, The Law Society of Singapore, էջ 8: [↑](#footnote-ref-67)
68. Տե՛ս նույն տեղում [↑](#footnote-ref-68)
69. <https://www.internationalprobono.com/declarations/>: [↑](#footnote-ref-69)
70. A Survey of Pro Bono Practices and Opportunities in 84 Jurisdictions, Prepared by Latham & Watkins LLP for the Pro Bono Institute, Latham & Watkins LLP, March 2016, էջեր 69-70: [↑](#footnote-ref-70)
71. Տե՛ս նույն տեղում, էջեր 103- 108-10: [↑](#footnote-ref-71)
72. Տե՛ս նույն տեղում, էջեր 158-59: [↑](#footnote-ref-72)
73. Տե՛ս նույն տեղում, էջեր 183, 188-89, 191: [↑](#footnote-ref-73)
74. Legal Services Act 2007, Section 194: [↑](#footnote-ref-74)
75. A Survey of Pro Bono Practices and Opportunities in 84 Jurisdictions, Prepared by Latham & Watkins LLP for the Pro Bono Institute, Latham & Watkins LLP, March 2016, էջեր 201, 207, 209-10 [↑](#footnote-ref-75)
76. Տե՛ս նույն տեղում, էջեր՝ 217, 222-23, 225 [↑](#footnote-ref-76)
77. Law of Georgia on Legal Aid, Article 2 [↑](#footnote-ref-77)
78. A Survey of Pro Bono Practices and Opportunities in 84 Jurisdictions, Prepared by Latham & Watkins LLP for the Pro Bono Institute, Latham & Watkins LLP, March 2016, էջեր 212, 215: [↑](#footnote-ref-78)
79. Տե՛ս նույն տեղում, էջեր 325, 330-31: [↑](#footnote-ref-79)
80. Федеральный закон О бесплатной юридической помощи в Российской Федерации: [↑](#footnote-ref-80)
81. <https://rm.coe.int/16806d8621>, էջ 45: [↑](#footnote-ref-81)
82. A Survey of Pro Bono Practices and Opportunities in 84 Jurisdictions, Prepared by Latham & Watkins LLP for the Pro Bono Institute, Latham & Watkins LLP, March 2016, էջեր 575, 580-81: [↑](#footnote-ref-82)
83. A Survey of Pro Bono Practices and Opportunities in 84 Jurisdictions, Prepared by Latham & Watkins LLP for the Pro Bono Institute, Latham & Watkins LLP, March 2016, էջ 676: [↑](#footnote-ref-83)
84. Law of Ukraine On the Bar and Practice of Law (Bulletin of the Verkhovna Rada (BVR), 2013, No. 27, p. 282), article 25: [↑](#footnote-ref-84)
85. The Law of Ukraine on Free Legal Aid (Journal of VerKhovna Rada of Ukraine (VRJ), 2011, No 51, art.577), articles 7, 9, 13, 15: [↑](#footnote-ref-85)
86. A Survey of Pro Bono Practices and Opportunities in 84 Jurisdictions, Prepared by Latham & Watkins LLP for the Pro Bono Institute, Latham & Watkins LLP, March 2016, էջեր 692-93: [↑](#footnote-ref-86)
87. Florida Rules of Professional Conduct, Rule 4-6.1: [↑](#footnote-ref-87)
88. Hawaii Rules of Professional Conduct, Rule 17: [↑](#footnote-ref-88)
89. Mississippi Rules of Professional Conduct Rule 6.1: [↑](#footnote-ref-89)
90. Nevada Rules of Professional Conduct Rule 6.1: [↑](#footnote-ref-90)
91. New York Rules of Professional Conduct Rule 6.1: [↑](#footnote-ref-91)
92. Տե՛ս Փաստաբանների պալատի խորհրդի՝ 22.02.2019թ.-ի 4/11-Լ որոշմամբ հաստատված «Փաստաբանների վերապատրաստման կարգ»-ի 26-րդ կետը: [↑](#footnote-ref-92)